
„Decât să înduri sărăcia, mai bine îi găseşti un leac” 
GEORGE S.CLASON 


Înaintea voastră se află viitorul, întocmai ca un drum al 
cărui capăt nu-l puteţi vedea. De-a lungul acestui drum se 
înşiră ambițiile pe care vreți să le realizați, dorințele pe care 
vreți să le vedeţi împlinite. 

Dar ca să-ți realizezi aceste ambiţii şi dorințe, trebuie să 
mânuieşti cu iscusință arta de a face bani. Puneţi aşadar în 
aplicare principiile financiare enunțate în paginile acestei cărți 
şi lăsaţi-le să vă călăuzească de-a lungul drumului de la o 
viață împovărată de griji spre o viață bogată, cu adevărat 
fericită! 

Întocmai ca legea gravitației, aceste principii sunt 
universale şi constante. Sper ca ele să vă ofere — aşa cum le- 
au oferit şi multor alți semeni de-ai voştri — cheia succesului 
financiar, a conturilor bancare şi a progresului bănesc. 


Cuvânt înainte 


Prosperitatea întregii noastre națiuni depinde de 
prosperitatea financiară a fiecărui individ în parte. 

Subiectul acestei cărți îl constituie succesul personal al 
fiecăruia dintre noi. Reuşita noastră pe plan financiar 
reprezintă încununarea cu succes a eforturilor noastre fizice 
şi intelectuale, dar şi a talentelor cu care suntem înzestrați 
de la natură. Cheia succesului o constituie însă pregătirea 
adecvată. Acţiunile noastre trebuie să fie o consecință a 
gândurilor noastre. Modul nostru de gândire trebuie să fie o 
consecință a capacității noastre de înțelegere. 

Această carte despre „leacurile” cu ajutorul cărora poți 
„vindeca” sărăcia a fost, de asemenea, considerată a 
reprezenta un ghid de înțelegere a lumii financiare. Aceasta 
este menirea ei: de a oferi celor care doresc să obțină 


succesul financiar o perspectivă asupra modalităţilor prin 
care pot să câştige bani, să-i păstreze şi să-i pună la treabă, 
astfel încât să câştige de pe urma lor şi mai mulți bani. 

Paginile cărții vă vor purta înapoi în timp - tocmai în 
îndepărtatul Babilon, leagănul în care s-au născut 
principiile de bază ale lumii financiare, recunoscute acum şi 
puse în practică în întreaga lume. 

Autorul speră că învățăturile din paginile cărții sale îi vor 
ajuta pe noii cititori să obțină conturi cât mai serioase în 
bancă şi un succes cât mai răsunător pe plan financiar, dar 
să şi descopere soluții cât mai rapide pentru problemele 
financiare cu care se confruntă fiecare individ în parte, 
succese şi soluţii ce ne-au fost dezvăluite de foarte multe ori 
de-a lungul timpului de cititori din țară, dar şi de pe peste 
tot din lume. 

Autorul doreşte, de asemenea, să-şi exprime recunoştinţa 
față de oamenii de afaceri care au oferit cu generozitate 
aceste povestiri prietenilor, rudelor, angajaţilor şi asociaților 
lor. Nici un alt ajutor nu ne- ar putea fi mai de folos decât 
acela al oamenilor practici care apreciază - la justa lor 
valoare -învățăturile acestei cărți, pentru că şi ei — în drumul 
lor spre obţinerea succesului financiar - le-au pus în 
aplicare. 

Babilonul a devenit cel mai opulent oraş din lumea antică 
pentru că locuitorii lui erau cei mai bogați oameni din 
vremea aceea. Aceştia ştiau să aprecieze valoarea banilor. 
Puneau în practică principii financiare extrem de solide 
pentru obținerea banilor, păstrarea şi punerea lor la treabă, 
fapt care le aducea şi mai mulţi bani. Îşi asigurau astfel tot 
ceea ce ne dorim şi noi la rândul nostru - un venit pentru 
viitor. 

G. S.C. 


Banii sunt măsura succesului teluric. 

Banii îți oferă cele mai mari bucurii pe care le poți găsi pe 
pământ. 

Banii devin o achiziție uşoară pentru cei care înţeleg legile 
atât de simple care îi guvernează. 

Banii sunt guvernați astăzi de aceleaşi legi care îi 
guvernau şi atunci când oameni prosperi forfoteau pe străzile 
Babilonului — cu şase mii de ani în urmă. 


I 
Omul care dorea aurul 


Bansir, meşterul de care din Babilon, era cuprins de o 
deznădejde fără margini. Stând pe zidul scund care îi 
înconjura proprietatea, îşi privea cu tristețe casa şi atelierul 
în care se vedea un car neterminat. 

Soţia lui apărea des în pragul casei. Privirile pe care i le 
arunca pe furiş îi aminteau că „vistieria” casei era aproape 
goală, iar el ar fi trebuit să fie în atelier, încercând să 
termine carul la care lucra, să-l retuşeze, să-l vopsească, să- 
l lustruiască şi să întindă pielea peste roți astfel încât să 
poată fi livrat la timp clientului bogat. 

Cu toate acestea, el continua să-şi odihnească trupul 
musculos sprijinindu-se de zid. Gândurile sale se luptau cu 
o problemă căreia nu-i găseau niciun răspuns. Razele 
fierbinți ale soarelui tropical, obişnuit acestei văi a 
Eufratului, îl ardeau fără milă. Pe frunte îi apăruseră 
broboane de sudoare ce se pierdeau neobservate în părul 
des acoperindu-i pieptul. 

Dincolo de casa lui, tronau semeţe zidurile înalte, terase, 
care înconjurau palatul regelui. Alături, despicând parcă în 
două cerul senin, se înălța turnul Templului din Bel. 


Umbrită de atâta grandoare, îşi făcea apoi apariția căsuţa 
lui, înghesuită printre multe alte căsuțe mai puțin îngrijite 
şi curate. Căci asta era Babilonul — o îmbinare de grandoare 
şi mizerie, de bogăție ameţitoare şi sărăcie deplorabilă, toate 
trăind sub zidurile de apărare ale oraşului. 

În spatele lui, dacă s-ar fi întors să privească, ar fi văzut 
carele celor bogaţi ciocnindu-se de negustori încălțați în 
sandale, dar şi de cerşetori desculți. Chiar şi oamenii avuti 
erau nevoiți să păşească prin noroi pentru a face loc şirului 
nesfârşit de sclavi, ce cărau - fiecare în parte - câte un 
burduf din piele de capră plin cu apă pentru grădinile 
suspendate ale regelui. 

Bansir era însă prea cufundat în gândurile lui ca să mai 
audă sau să mai observe această zarvă de nedescris, 
nelipsită dintr-un oraş peste măsură de aglomerat. Sunetele 
binecunoscute ale corzilor unei lire îl treziră brusc din 
reverie. Se întoarse pentru a fi întâmpinat de chipul 
zâmbitor al celui mai bun prieten al său - Kobbi, 
muzicianul. 

— Fie ca zeii să se arate generoşi cu tine, bunul meu 
prieten! îşi începu Kobbi salutul său complicat. Dar se pare 
că ei au fost deja generoşi cu tine de vreme ce nu mai 
trebuie să munceşti. Mă bucur pentru norocul tău. Mai 
mult, mi-ar plăcea chiar să-l împart cu tine. Ţi- aş fi 
îndatorat dacă din punga ta doldora de bani - căci cu 
siguranţă aşa stau lucrurile de vreme ce nu te afli în atelier 
- mi-ai putea împrumuta doar doi umili shekeli până după 
petrecerea nobililor de astă-seară. Nu le vei simți lipsa până 
când ti-i voi înapoia. 

— De aş avea doi shekeli, răspunse Bansir cu tristețe, 
nimănui nu i- aş împrumuta - nici măcar ţie, cel mai bun 
prieten al meu; căci ei ar fi averea mea - singura mea avere. 
Şi nimeni nu-şi împrumută toată averea, nici măcar celui 
mai bun prieten. 


— Ce spui? întrebă Kobbi surprins peste măsură. Nu ai 
niciun shekel în buzunar, dar stai ca o statuie, rezemat de 
zid? De ce nu termini carul la care lucrezi? Cum îți poți 
câştiga altfel existența nobilă? Asta nu-ți stă în fire, 
prietene. Unde este energia ta fără margini? Ce te tulbură? 
Zeii au abătut asupra ta necazuri? 

— Un chin trimis de zei, cu siguranţă asta este, încuviință 
Bansir. Totul a început cu un vis, un vis fără sens, în care 
eram un om cu stare. De cingătoarea mea atârna o pungă 
doldora de bani. Aveam shekeli pe care îi aruncam cu 
generozitate cerşetorilor; aveam monede de argint cu care 
cumpăram podoabe scumpe pentru soția mea şi îmi 
satisfăceam toate poftele inimii; aveam monede de aur ce-mi 
asigurau viitorul şi îmi spuneau să nu-mi fie teamă să 
cheltuiesc argintul. Eram copleşit de un sentiment 
extraordinar de împlinire. Nu mai eram prietenul pe care îl 
ştii, cocoşat de muncă. Şi nici soția mea nu mai era 
împovărată de griji şi nesomn, iar chipul ei trăda o fericire 
fără margini. Era din nou fecioara cu ochii numai zâmbet pe 
care o ştiam în zorii căsniciei noastre. 

— Un vis frumos, într-adevăr, spuse Kobbi. Dar de ce un 
sentiment atât de plăcut, cum este cel pe care ţi l-a stârnit 
fără-ndoială visul, te-a  preschimbat într-o statuie 
posomorâtă? 

— De ce, într-adevăr? Pentru că - atunci când m-am 
trezit şi mi-am amintit cât de goală îmi este punga - am fost 
cuprins de un sentiment de revoltă. Hai să vorbim despre 
asta împreună, căci - aşa cum spun marinarii - ne aflăm 
amândoi pe aceeaşi barcă! Când eram copii, am mers 
împreună la preoţi ca să le deprindem înțelepciunea. Când 
eram băiețandri, împărtăşeam plăcerile vieții. Când am 
devenit adulți, am fost mereu prieteni de nedespărțit. Eram 
mulțumiți de viața pe care o duceam. Eram fericiți să 
muncim mult şi să ne cheltuim agoniseala pe nimicuri. Am 


câştigat destul de mult în anii care au trecut, dar bucuriile 
pe care le aduce averea adevărată - ei bine, la ele nu putem 
decât visa! Suntem oare noi nişte oi proaste? Trăim în cel 
mai bogat oraş din lume. Călătorii spun că nici un alt oraş 
nu-l ajunge în belşug şi frumusețe, în jurul nostru vedem 
multă bogăție, dar noi nu avem nimic. După o viață de 
muncă, tu, prietene, ai o pungă goală şi vii la mine ca să-mi 
spui: „Mi-ai putea împrumuta doar doi umili shekeli până 
după petrecerea nobililor de astă-seară?” Şi eu ce-ţi 
răspund? îți spun oare „lată punga mea! Serveşte-te cât ai 
nevoie!"? Nicidecum. Recunosc în schimb că punga mea este 
la fel de goală ca şi a ta. Ce se întâmplă? De ce nu reuşim să 
agonisim aur şi argint ca să ne putem cumpăra după voia 
inimii merinde şi haine? Şi mai gândeşte-te la copiii noştri! 
continuă Bansir. Oare nu vor urma şi ei paşii părinţilor? 
Oare şi ei, şi familiile lor, şi copiii copiilor lor vor trăi 
înconjurați de munți de aur, dar -— ca şi noi — se vor mulțumi 
să bea lapte de capră şi să mănânce terci de ovăz? 

— Niciodată, de când te ştiu, n-ai mai spus vorbe ca 
acestea, Bansir, spuse Kobbi uimit. 

— Pentru că niciodată n-am gândit ca acum, Din zori 
până seara târziu, am lucrat din greu ca să construiesc cele 
mai frumoase care din lume, sperând în sinea mea că zeii 
îmi vor recunoaşte într-o bună zi meritele şi vor pogori 
asupra mea bunăstarea visată. Dar n-au făcut niciodată 
asta. Şi-mi dau seama acum că nici nu o vor face vreodată. 
De aceea, inima-mi plânge. Căci eu vreau să fiu un om cu 
stare. Vreau să am pământuri şi cirezi de vite, haine scumpe 
şi o pungă doldora de bani. Sunt dornic să muncesc din 
greu pentru toate aceste lucruri, punându-mi la treabă 
mâinile, spatele şi mintea, dar vreau ca munca mea să fie 
recunoscută. Ce se întâmplă cu noi — te întreb eu încă o 
dată? De ce nu ne putem bucura şi noi de plăcerile vieții din 
care se înfruptă cei bogaţi? 


— O, de-aş şti răspunsul!... spuse Kobbi. Nici eu nu sunt 
mai mulțumit decât tine. Câştigul pe care lira mi l-a 
asigurat cândva s-a dus de mult. Trebuie adesea să caut 
soluții ca familia mea să nu moară de foame. Iar inima-mi 
tânjeşte de multă vreme după o liră mai mare ce m-ar putea 
ajuta să dau viață cântecelor ce sufletul mi-l tulbură. Cu un 
instrument ca acela, degetele mele ar naşte o muzică vrăjită, 
cum nici măcar regele n-a auzit vreodată. 

— O liră ca aceea tu ar trebui să ai. Niciun om din 
Babilon nu ar putea s-o facă să vibreze mai bine ca tine. Nu 
ai tulbura numai sufletul regelui, ci şi pe al zeilor înşişi. Dar 
cum ai putea să faci rost de ea dacă amândoi suntem la fel 
de săraci precum sclavii regelui? Iată semnalul! Uite că vin! 

El arătă apoi coloana lungă de oameni pe jumătate 
dezbrăcaţi, ce înaintau cu greu pe străzile înguste ale 
oraşului, copleşiți de greutatea burdufurilor cu apă. 

— Un om însemnat pare să fie cel care îi conduce, spuse 
Kobbi, arătându-l pe cel care mergea în fața lor. Un om de 
vază în țara lui — e uşor să vezi asta. 

— Dar sunt multe figuri interesante şi printre sclavi, 
spuse Bansir, oameni la fel de interesanți ca noi - bărbaţi 
înalți, cu părul blond, din nord sau negri venind din sud 
sau omuleţi cu pielea cafenie din țările învecinate - cu toţii 
merg împreună la râu şi apoi la grădini, parcurgând acest 
drum de nenumărate ori în fiecare zi, an după an. Nu 
aşteaptă nimic bun de la viaţă. Dorm în aşternuturi de paie 
şi mănâncă terci de grăunțe. Sărmanii nenorociți, Kobbi! 

— Şi eu le deplâng soarta. Dar m-ai făcut să văd că soarta 
noastră nu este cu nimic mai bună decât a lor, cu toate că 
spre deosebire de ei — noi suntem liberi. 

— E adevărat, Kobbi, deşi este un lucru extrem de 
neplăcut. Ne-am săturat să ne ducem existența ca nişte 
sclavi. Să muncim, să muncim, să muncim! Fără să 
ajungem nicăieri! 


— N-am putea oare să aflăm cum au reuşit alții să-şi 
umple pungile cu aur şi să facem şi noi ca ei? întrebă Kobbi. 

— Poate că există un secret pe care trebuie să-l aflăm de 
la cei care îl cunosc, răspunse Bansir gânditor. 

— Chiar astăzi, spuse Kobbi, m-am întâlnit cu vechiul 
nostru prieten, Arkad, ce călătorea în carul său de aur. El 
nu m-a ignorat, aşa cum ar considera de cuviință cei de-un 
rang cu el. Mi-a făcut în schimb cu mâna, ca toți trecătorii 
să vadă că dăruieşte salutări şi zâmbete unui vechi prieten — 
Kobbi, muzicianul. 

— Se pare că este cel mai bogat om din Babilon, rosti 
Bansir. 

— Este atât de bogat încât se spune că însuşi regele 
apelează la vistieria sa când este vorba de afacerile de stat, 
spuse Kobbi. 

— Este atât de bogat, îl întrerupse Bansir, încât mi-e 
teamă că - dacă l-aş întâlni pe stradă la miezul nopții — aş fi 
tentat să pun mâna pe punga sa doldora de bani. 

— Prostii, îl mustră Kobbi. Averea unui om nu constă în 
punga pe care o poartă cu el la cingătoare. O pungă groasă 
se goleşte repede dacă nu există un izvor de aur de unde să 
o adapi mereu. Arkad are acest izvor care îi păstrează mereu 
punga groasă, indiferent cât de mult cheltuieşte. 

— Izvorul de aur, aceasta este cheia! exclamă Bansir. Îmi 
doresc un izvor ca acesta care să-mi umple mereu punga, fie 
că stau sprijinit de un zid, fie că străbat mări şi țări spre 
tărâmuri îndepărtate. Arkad ştie cu siguranță cum poţi să 
creezi un izvor de aur numai pentru tine. Crezi că — dacă mi- 
ar desluşi secretul acestui izvor - mintea mea înceată ar 
înțelege învățăturile lui? 

Mi se pare că a împărtăşit aceste învățături şi fiului său, 
Nomasir, răspunse Kobbi. Nu a plecat el apoi la Ninive şi — 
după cum şopteşte gura lumii - a devenit unul dintre cei 
mai bogați oameni din oraş — fără ajutorul tatălui său? 


— Kobbi, mi-ai dat o idee extraordinară, spuse Bansir, 
ochii trădându-i o bucurie nemărginită. Nu mă costă nimic 
dacă cer sfatul înțelept al unui vechi prieten cum este 
Arkad. Nu are nicio importanță că punga noastră este la fel 
de goală cum a fost cuibul vulturilor anul trecut. Să nu ne 
lăsăm intimidaţi de asta! Ne-am săturat să trăim înconjurați 
de aur fără ca noi să ne putem bucura de plăcerile lui. Ne 
dorim din tot sufletul să devenim oameni înstăriți. Să 
mergem, aşadar, la Arkad şi să-l întrebăm cum putem să 
creăm un izvor de aur pentru noi înşine! 

— Vorbeşti cu mare înțelepciune, Bansir. Mă faci să văd 
lucrurile complet diferit, îmi dezvălui motivul pentru care nu 
am descoperit niciodată izvorul de aur - noi nu l-am căutat 
niciodată. Tu ai muncit din greu să construieşti cele mai 
trainice care din Babilon. Ţi-ai dăruit întreaga existență 
acestei meniri. Şi aici - ai reuşit! Eu, la rândul meu, am 
luptat ca să învăţ să cânt la liră cu multă iscusință. Şi aici — 
am reuşit! în aceste îndeletniciri, întru care ne-am dăruit 
întreaga existență, am reuşit! Zeii s-au mulțumit însă să ne 
lase să ne continuăm viața ca până acum. Dar astăzi 
întrezărim o rază de lumină, o rază ce ne îndeamnă să 
învăţăm mai mult ca să prosperăm mai mult. Dacă vom 
înțelege mai bine mersul lucrurilor, vom descoperi mai 
multe căi prin care ne vom putea realiza dorinţele. 

— Să mergem de îndată la Arkad! spuse Bansir. Şi poate 
că ar fi bine să-i invităm şi pe alți prieteni de-ai noştri, a 
căror soartă nu este mai bună decât a noastră, pentru a se 
bucura şi ei de înțelepciunea lui. 

— Nu ţi-ai uitat niciodată prietenii, Bansir. De aceea ai 
atât de mulți. Să facem precum ai spus! Să mergem de 
îndată la Arkad şi să-i luăm şi pe ei cu noi! 


II 


Cel mai bogat om din Babilon 


În vechiul Babilon, trăia cândva un om foarte bogat, pe 
care îl chema Arkad. Era cunoscut în lumea întreagă pentru 
averea sa nemăsurată. Dar era cunoscut şi pentru 
generozitatea sa nemărginită. Era renumit pentru mărinimia 
sa. Era generos cu familia sa, dar şi cu el însuşi, cheltuind 
atât cât îi poftea inima. Dar averea sa creştea în fiecare an 
mai repede decât o cheltuia el. 

Şi, într-o bună zi, mai mulți prieteni din tinerețe veniră la 
el şi îi spuseră: 

— Tu, Arkad, eşti cel mai norocos dintre noi toți. Ai 
devenit cel mai bogat om din Babilon, în timp ce noi abia ne 
ducem zilele. Porţi cele mai scumpe şi mai rafinate veşminte 
şi te înfrupţi din cele mai rare mâncaturi, în timp ce noi 
trebuie să fim fericiți dacă reuşim să ne îmbrăcăm şi să ne 
hrănim familia cât mai bine cu putință. Cândva, noi am fost 
cu toții egali. Am primit aceleaşi învățături. Am jucat 
aceleaşi jocuri. Şi nu ne-ai întrecut nici la învățătură şi nici 
la jocuri. Iar în anii care au urmat, am făcut cu toţii cinste 
oraşului în care trăim. Nu ai muncit nici mai mult şi nici 
mai asiduu decât noi. Şi atunci, de ce soarta nestatornică ți- 
a hărăzit ţie să te bucuri de toate bunătățile vieții şi ne-a 
lăsat pe noi deoparte, deşi le meritam şi noi la fel de mult ca 
tine? 

Arkad îi dojeni însă pe loc, spunându-le: 

— Dacă în toţi aceşti ani nu ați reuşit să duceţi decât o 
viață de mizerie, acest lucru se datorează faptului că nu ați 
învățat legile care guvernează crearea unei averi uriaşe sau 
nu le-aţi acordat importanța cuvenită. Soarta Nestatornică 
este o zeiță rea, care nu aruncă cu aur în stânga şi-n 
dreapta. Dimpotrivă, ea îi duce la pierzanie pe toţi cei care 
câştigă aur fără sudoarea frunțţii, li transformă în risipitori 
fără măsură. În oameni care cheltuiesc fără rost tot ceea ce 


primesc, copleșiți fiind de pofte şi dorințe pe care nu ştiu 
cum sa şi le înfrâneze. Dar sunt şi oameni cu care ea este 
darnică, oameni care însă devin zgârciți şi îşi păstrează cu 
grija averea, trăind mereu cu teama că o vor cheltui şi nu 
vor mai şti cum s-o înlocuiască. Viața le este adesea 
tulburată de teama că vor fi jefuiți, motiv pentru care 
preferă sa trăiască în sărăcie şi mizerie, ascunzându-şi cu 
grijă averea. Sunt şi oameni care ştiu cum să se bucure de 
aurul dăruit de Soarta Nestatornică, dar sunt atât de puţini 
încât eu nu-i cunosc decât din auzite. Gândiţi-vă la cei care 
au moştenit dintr-o dată o avere imensă şi spuneți-mi dacă 
am sau nu dreptate! 

Prietenii săi recunoscură că vorbele îi erau pline de 
înțelepciune, aşa că îl rugară să le spună cum reuşise să 
adune o avere atât de mare. 

— Când eram tânăr - continuă el - m-am gândit care 
sunt lucrurile care conferă vieţii fericire şi împlinire. Şi am 
înțeles că numai o avere imensa ți le poate dărui. Averea 
înseamnă putere. Multe lucruri devin posibile dacă eşti 
bogat. Îţi poţi împodobi casa cu cele mai frumoase şi mai 
rafinate piese de mobilier. Poţi călători peste mări şi țări. Te 
poți înfrupta din cele mai alese bucate ale lumii. Poţi 
cumpăra cele mai frumoase bijuterii din aur şi pietre 
prețioase. Poţi chiar construi temple măreţe închinate zeilor. 
Poţi face toate aceste lucruri, dar şi multe altele, în care poți 
găsi frumuseţe şi împlinire sufletească. În momentul în care 
mi-am dat seama de acest lucru, m-am hotărât să cer vieții 
partea mea din toate aceste bunătăți. Nu aveam de gând să 
stau deoparte şi să-i privesc cu invidie pe toţi cei care se 
bucură de ele. Nu aveam de gând să mă mulțumesc cu 
straie ieftine sau cu statutul de om sărac. Dimpotrivă, 
aveam de gând să mă înfrupt din tot sufletul din aceste 
bunătăţi ale vieţii. Fiind, după cum bine ştiţi, fiul unui 
negustor umil şi făcând parte dintr-o familie numeroasă, 


fără speranța de a primi într-o bună zi vreo moştenire şi 
pentru că nu eram înzestrat — aşa cum bine aţi spus - cu un 
talent deosebit sau cu o inteligență ieşită din comun, am 
priceput că pentru a-mi împlini dorința aveam nevoie de 
timp şi studiu îndelungat. Cât priveşte timpul, noi îl avem 
cu toţii din belşug. Voi l-aţi irosit însă fără rost. Nu aveți 
nimic cu care să vă mândriți — cu excepția familiilor voastre. 
Cât priveşte studiul, oare nu ne-a spus învățătorul nostru 
înțelept că învățăturile sunt de două feluri? Unul presupune 
cunoştinţele pe care le are deja, pe care le-am învățat şi pe 
care le ştim, iar celălalt presupune cunoştinţele pe care nu 
le avem, dar pe care trebuie să le posedăm. M-am hotărât 
astfel să descopăr cum să mă îmbogăţțesc, iar când am 
descoperit, mi-am făcut din asta un ţel în viață. Căci nu este 
oare un lucru înțelept să te bucuri de plăcerile vieţii în acest 
loc luminat de soare. Ţinând seama de faptul că durerea va 
pogori oricum asupra noastră când ne vom începe călătoria 
prin lumea spiritelor? Mi-am găsit apoi de lucru ca scrib, 
scrijelind zi de zi, săptămână după săptămână, lună după 
lună, tăblițele de argilă, notând cu grijă fiecare însemnare în 
parte. Cu toate acestea, punga mea era mereu goală. Toată 
agoniseala mea se ducea pe merinde, straie şi ofrande 
pentru zei. Dar hotărârea mea de a reuşi în viață nu m-a 
părăsit nicio clipă. Şi, într-o bună zi, Algamish, cămătarul, 
veni la casa învățătorului unde lucram şi îmi ordonă să fac o 
copie după Legea a noua, spunându-mi: 

— Trebuie să fie gata peste două zile, iar dacă îţi faci 
treaba cum trebuie, îți voi da două monede de aramă. 

Am muncit cât am putut de mult, dar legea era lungă, iar 
când Algamish a venit s-o ia, eu nu reuşisem încă s-o 
termin. Era furios, iar dacă aş fi fost sclavul lui, m-ar fi 
bătut crunt, fără îndoială. Dar ştiind că învățătorul nu-l va 
lăsa să-mi facă rău, am prins curaj şi i-am spus: 


— Algamish, eşti un om foarte bogat. Spune-mi cum pot 
să devin şi eu bogat şi voi scrijeli toată noaptea pe tăblița de 
argilă pentru ca la răsăritul soarelui treaba să fie terminată. 

El îmi zâmbi şi îmi răspunse: 

— Trebuie să recunosc că eşti obraznic, dar mă-nvoiesc. 
În noaptea aceea am lucrat din greu, scrijelind pe tăbliţele 
de argilă, deşi spatele mă durea cumplit, iar mirosul pe care 
îl degaja fitilul îmi provoca o durere de cap necruțătoare. În 
final, abia mai vedeam, dar, când soarele a apărut pe cer, 
tăblițele erau gata. 

— Acum - i-am spus eu cămătarului - spune-mi ce mi-ai 
promis! 

— Ţi-ai îndeplinit partea ta din afacere, fiule — îmi spuse 
el cu blândeţe - acum e rândul meu. Îţi voi spune tot ceea ce 
doreşti să ştii pentru că îmbătrânesc, iar bătrânilor le place 
să vorbească. lar când tinerii ajung la vârsta când cer 
sfaturi, ei primesc - o dată cu sfaturile - şi înțelepciunea 
bătrânilor. Dar tinerii consideră adesea că bătrânii sunt 
înzestrați cu înțelepciunea zilelor de mult apuse şi, de aceea, 
nu urmează sfaturile primite. Dar nu uita, fiule, că soarele 
care străluceşte astăzi pe cer este acelaşi cu cel ce strălucea 
în ziua în care tatăl meu s-a născut şi cu cel ce va străluci 
atunci când ultimul tău nepot va păşi în lumea 
întunericului! Gândurile tinerilor - continuă el - seamănă 
cu stelele căzătoare, ce luminează cerul pentru o clipă, dar 
înțelepciunea bătrâneţii seamănă cu stelele de pe cer care 
luminează mereu la fel şi care îi călăuzesc pe marinari în 
drumurile lor pe mări şi oceane. Cu atenţie ascultă cuvintele 
ce ţi le voi spune, căci altfel vei pierde al lor înțeles şi vei 
crede că munca ta de-o noapte a fost în zadar! 

Apoi îmi aruncă o privire vicleană pe sub sprâncenele sale 
atât de dese şi îmi spuse pe un ton jos, dar puternic: 


— Am descoperit drumul spre bogăţie atunci când am 
luat hotărârea ca o parte din tot ceea ce câştigam să fie a 
mea pentru vecie. Şi asta trebuie să faci şi tu. 

A continuat apoi să mă străpungă cu privirea, dar nu a 
mai spus nimic. 

— Asta e tot? am întrebat. 

— Este suficient ca să preschimbi sufletul unui păstor în 
sufletul unui cămătar, îmi răspunse el. 

— Dar nu tot ce câştig este al meu? am întrebat iar. 

— Nici pe departe, răspunse el. Nu-l plăteşti pe cel care îți 
croieşte veşmintele? Nu-l plăteşti pe cel care îți face 
sandalele? Nu plăteşti bucatele pe care le mănânci? Poţi să 
trăieşti în Babilon fără să-ți cheltuieşti agoniseala? Care este 
câştigul pe care l-ai realizat luna trecută? Dar cel de anul 
trecut? Cât eşti de naiv! îi plăteşti pe toţi, în afară de tine 
însuți. Neghiobule, munceşti pentru alții! Nu te deosebeşti 
cu nimic de un sclav care munceşte pentru resturile de 
mâncare şi hainele ponosite pe care i le aruncă stăpânul. 
Dacă ai păstra măcar o zecime din tot ce câştigi, cât ai avea 
în zece ani? 

Stăpâneam destul de bine arta cifrelor şi a numerelor, aşa 
că i-am răspuns: 

— Atât cât câştig într-un an. 

— Vorbele tale conțin doar jumătate de adevăr, răspunse 
el. Fiecare monedă de aur pe care o păstrezi devine un sclav 
care lucrează pentru tine. Fiecare monedă de aramă este 
copilul monedei de aur, ce lucrează şi ea pentru tine. Dacă 
vrei să devii bogat, atunci trebuie să pui deoparte fiecare 
monedă pe care o câştigi, monede care la un moment dat 
vor lucra pentru tine, asiaurându-ţi astfel belşugul pe care îl 
doreşti. Poate crezi că nu te-am plătit destul pentru munca 
pe care ai depus-o azi-noapte - continuă el —, dar dacă 
prinzi înțelesul vorbelor mele, vei descoperi că valoarea lor 
este de mii de ori mai mare. Trebuie să păstrezi mereu o 


parte din tot ce câştigi. Nu trebuie să fie mai puţin de o 
zecime, indiferent cât de mic este câştigul tău. Dar poate fi 
şi mai mult, depinde de cât câştigi Plăteşte-te pe tine 
însuţi mai întâi! Nu cumpăra veşminte şi sandale mai mult 
decât îți permite punga şi ai grijă să-ți rămână bani pentru 
mâncare, fapte de milostenie şi ofrande aduse zeilor! Averea 
creşte — întocmai ca un copac dintr-o sămânță măruntă. 
Prima monedă de aramă pe care o pui deoparte constituie 
sămânța din care se va dezvolta copacul averii tale. Cu cât 
plantezi sămânța mai repede, cu atât mai repede va creşte şi 
copacul. Şi cu cât vei avea mai multă arilă de el. Punându-i 
la rădăcină cât mai multe monede de aur şi aramă, cu atât 
te vei înfrupta mai repede din bogăţiile pe care ţi le oferă. 

Apoi, îşi luă tăblițele şi dus a fost. 

M-am gândit mult la tot ce îmi spusese şi cuvintele lui mi 
se păreau pline de înțelepciune. Aşa că m-am hotărât să-i 
urmez sfatul. De fiecare dată când eram plătit, luam o 
monedă de aramă din cele zece pe care le primeam şi o 
ascundeam. Şi - deşi poate părea ciudat - nu eram mai 
strâmtorat decât înainte. Nu observam o diferență prea mare 
între situația mea anterioară şi cea prezentă, iar viața mea 
continua să meargă mai departe fără moneda necheltuită. 
Am fost adesea ispitit - pe când comoara mea începea să 
crească - s-o cheltuiesc pe diverse mărfuri rafinate pe care 
negustorii le vânturau pe sub ochii noştri, mărfuri aduse pe 
corăbii sau pe cămile din ținuturile îndepărtate ale Feniciei. 
Dar mă opream întotdeauna la timp. 

Un an mai târziu, Algamish îşi făcu din nou apariția în 
viața mea, spunându-mi: 

— Fiule, ţi-ai păstrat numai pentru tine o zecime din tot 
ce-ai câştigat anul trecut? 

— Da, învățătorule, am răspuns eu mândru. 

— Asta este foarte bine - spuse el radiind de bucurie. Şi 
ce-ai făcut cu această mică avere? 


— L-am dat-o lui Azmur, cărămidarul, care mi-a spus că 
străbate adesea mările şi oceanele, iar când va ajunge în 
portul Feniciei, Tyre, îmi va cumpăra cele mai frumoase 
bijuterii din ţinutul fenicienilor. Când se va întoarce, noi le 
vom vinde la un preț mai mare şi vom împărți câştigul. 

— Toţi proştii trebuie să învețe, mormăi el în barbă. De ce 
crezi că un cărămidar cunoaşte taina bijuteriilor? Când este 
vorba despre tainele stelelor de pe cer. Îi cer sfatul pitarului? 
Nu, pe cinstea mea, te duci la astrolog, dacă ai ceva minte în 
cap. Ţi-ai pierdut toată agoniseala, tinere, ţi-ai scos copacul 
averii din rădăcină. Dar nu-i nimic. Plantează altul! încearcă 
din nou! lar data viitoare, dacă vrei să descoperi taina 
bijuteriilor, du-te la un negustor de bijuterii! Dacă vrei să 
cunoşti cât mai multe lucruri despre oi, du-te la un păstor! 
Nu te costă nimic să ceri sfaturi, dar ai grijă să le urmezi 
numai pe cele demne de urmat! Cel care cere sfaturi 
referitoare la agoniseala-i unui om care nu are nicio 
experiență în astfel de probleme, va plăti cu propria-i avuție 
naivitatea şi prostia. 

Spunând acestea, se îndepărtă. 

Şi totul s-a petrecut aşa cum a spus el. Căci fenicienii 
sunt nişte mişei. Ei i-au vândut lui Azmur bijuterii din 
sticlă, ce imitau bine pietrele preţioase, dar erau fără vreo 
valoare. Dar — aşa cum m-a sfătuit Algamish - am continuat 
să pun deoparte o zecime din ce câştisam, pentru că de- 
acum acest lucru devenise o obişnuință şi nu mai era atât 
de greu cum fusese la început. 

Apoi, după alte douăsprezece luni, Algamish veni în 
camera scribilor şi mă întrebă: 

— Ce progrese ai mai făcut de când nu ne-am văzut? 

— Am pus mereu deoparte, aşa cum mi-ai spus - am 
răspuns eu —, iar agoniseala mea i-am încredințat-o lui 
Agger, cel care meşteşugeşte scuturi, ca să cumpere bronz, 
iar el îmi plăteşte la fiecare patru luni o dobândă. 


— Foarte bine. Şi ce faci cu dobânda? 

— Dau un ospăț mare cu merinde rafinate, cu miere, vin 
şi prăjituri cu mirodenii. Mi-am cumpărat şi o tunică 
stacojie. Iar într-o zi, o să-mi cumpăr şi un măgăruş care 
mă va purta în drumurile mele. 

— Stomacu-ți mistuie roadele agoniselii — spuse Algamish 
râzând. Cum te mai aştepţi atunci să mai lucreze pentru 
tine? Şi cum crezi că aceste roade ar mai putea da naştere 
altora, care să robotească şi ele pentru tine? Mai întâi, 
trebuie să-ți organizezi o armată de sclavi de aur şi apoi te 
poți bucura fără regrete de ospeţe-ndestulate. 

Şi dispăru din nou, aşa cum proceda mereu. Nu l-am mai 
văzut timp de doi ani, când îşi făcu din nou apariţia în viața 
mea - la fel de neaşteptat ca- ntotdeauna. 

Chipul îi era brăzdat de urmele adânci ale timpului, iar 
ochii săi trădau o oboseală fără margini, căci era acum un 
om foarte bătrân. 

— Arkad - îmi spuse el — ai reuşit să strângi averea pe 
care o visai? 

— Nu este nici pe departe cea pe care o visez - am 
răspuns eu —, dar am reuşit să strâng ceva, iar truda mea 
începe să dea roade. 

— Şi mai urmezi sfaturile cărămidarilor? 

— Sfaturile lor sunt foarte bune când este vorba de 
cărămizi, am răspuns eu. 

— Arkad - spuse el — ţi-ai învățat bine lecţiile. Mai întâi, ai 
învățat să te mulțumeşti cu mai puțin decât câştigi. Apoi, ai 
învățat să ceri sfaturi numai de la oameni învățați, oameni 
cu multă experiență. Şi, în cele din urmă, ai învățat să pui 
aurul la treabă, să-l faci să lucreze pentru tine. Ai învăţat 
cum să faci rost de bani, cum să-i păstrezi şi cum să-i 
foloseşti. De aceea, te consider omul cel mai potrivit pentru 
o misiune ce presupune mai multă responsabilitate. Eu am 
început să îmbătrânesc. Fiii mei nu se gândesc la altceva 


decât cum să-mi cheltuiască averea, nicidecum s-o 
înmulțească. Interesele mele sunt mari, dar mi-e teamă că 
nu mă mai pot ocupa de ele. Dacă vrei să mergi la Nippur şi 
să ai grijă de pământurile pe care le stăpânesc acolo, te voi 
face partenerul meu şi îmi voi împărți averea cu tine. 

Aşa am ajuns la Nippur şi am preluat controlul asupra 
posesiunilor sale de acolo, posesiuni care erau destul de 
întinse. Şi pentru ca eram mânat de o ambiţie 
extraordinară, dar şi pentru că stăpâneam cele trei legi (notă 
Allain: câştigarea aurului, protejarea acestuia de la pierdere 
şi risipă, şi înmulțirea lui) care îți asigură strângerea şi 
păstrarea unei averi uriaşe, am reuşit să sporesc valoarea 
proprietăţilor sale. Şi aşa, averea mea începu să crească, iar 
când spiritul lui Algamish îşi luă zborul spre tărâmul 
întunericului, mi-a revenit şi mie o parte din bogăţia sa, aşa 
cum stabilise prin lege. 

Aşa grăi Arkad, iar, după ce îşi încheie povestirea, unul 
dintre prietenii săi spuse: 

— Te poţi considera un om norocos pentru că Algamish s- 
a hotărât saşi împartă averea cu tine. 

— Am fost norocos doar pentru că m-am lăsat dominat de 
dorința de a prospera - şi asta cu mult timp înainte de a-l 
cunoaşte. Oare n-am dovedit timp de patru am o voinţă de 
fier atunci când am luptat din răsputeri să pun deoparte o 
zecime din tot ce câştigam? Oare puteţi spune că un pescar 
este norocos pentru că reuşeşte să prindă peşte, când el 
studiază de ani de zile obiceiurile peştilor şi ştie când să 
arunce năvodul? Oportunitatea este o zeiță mândră, ce nu- 
şi iroseşte timpul cu cei care nu sunt pregătiți s-o 
întâmpine. 

— Trebuie să recunoaştem că ai dat dovadă de o voință 
extraordinară de a merge mai departe în anul acela în care 
ţi-ai pierdut toată agoniseala. Acesta este un aspect prin 
care te deosebeşti de noi toți, spuse un alt prieten. 


— O voință extraordinară! răspunse Arkad. Ce prostie! 
Credeţi că voința este cea care îi conferă omului puterea de 
a ridica o greutate pe care o cămilă nu o poate căra sau de a 
transporta o încărcătură pe care nici boii nu o pot urni din 
loc? Voința reprezintă scopul ferm pe care ţi l-ai stabilit în 
viață şi pe care vrei să-l vezi îndeplinit. Dacă îmi stabilesc 
un ţel, fie el şi neînsemnat, fac tot ce-mi stă în putință să-l 
realizez. Cum aş mai avea altfel încredere în mine că pot sa 
realizez lucruri cu adevărat importante? Dacă îmi spun: 
„Trebuie, timp de o sută de zile, pe când traversez podul ce 
duce spre oraş, să arunc câte o pietricică în râu”, atunci 
asta fac. Dacă în cea de a şaptea zi traversez podul şi nu 
arunc pietricica în râu, nu-mi spun: „Voi arunca mâine 
două pietricele”, ci mă întorc din drum şi-mi duc 
promisiunea la bun sfârşit. Iar în cea de-a douăzecea zi. Nu- 
mi spun: „Arkad. Este inutil ce faci tu. La ce-ţi foloseşte să 
arunci în fiecare zi câte o pietricică în râu? De ce nu arunci 
un pumn plin şi termini povestea?” Nu, nu spun toate 
acestea şi nici nu le fac. Când îmi stabilesc un ţel, îl duc la 
bun sfârşit. De aceea, am grijă să nu-mi stabilesc țeluri greu 
de împlinit, pentru că iubesc timpul liber. 

Apoi, un alt prieten luă cuvântul şi spuse: 

— Dacă tot ceea ce spui tu este adevărat şi simplu, după 
cum încerci să ne convingi, dacă toți oamenii ar avea 
succes, atunci nu s-ar mai putea bucura cu toţii de o avere 
prea mare, căci nu le-ar ajunge tuturor. 

— Averea creşte oriunde oamenii îşi  descătuşează 
izvoarele de energie, răspunse Arkad. Dacă un om bogat îşi 
construieşte un palat nou, aurul pe care îl cheltuieşte este 
oare irosit în zadar? Nicidecum. Căci muncitorii se bucură 
de el, artistul se bucură de el, cum se bucură şi 
cărămidarul. Şi toţi cei care participă la construirea 
palatului se bucură de aurul cheltuit. lar când palatul este 
terminat, oare valoarea lui nu acoperă toate cheltuielile? Iar 


terenul pe care este construit nu valorează mai mult tocmai 
datorită prezenței palatului acolo? Şi acelaşi lucru nu este 
oare valabil şi pentru terenurile învecinate? Bogăția poate 
creşte într-un mod miraculos. Nimeni nu-i poate măsura 
limitele. Oare nu fenicienii sunt cei care au construit oraşe 
măreţe pe coaste pustii datorită averilor pe care le adunau 
făcând comerț pe mare? 

— Atunci, ce ne sfătuieşti să facem ca să ne îmbogsățim? 
întrebă un alt prieten. Anii trec, noi nu mai suntem tineri şi 
nu avem nimic pus deoparte. 

— Vă sfătuiesc să urmaţi învăţăturile lui Algamish şi să 
vă spuneţi: „Trebuie să păstrez o parte din tot ce câştig.” 
Spuneţi asta în fiecare dimineață când vă treziți! Spuneţi-o 
la miezul zilei! Spuneţi-o şi noaptea! Spuneţi-o în fiecare 
clipă din viața voastră până când cuvintele vi se întipăresc 
în memorie ca nişte litere de foc. Lăsaţi-vă dominați de 
puterea cuvintelor! Sorbiți-le şi îmbătaţi-vă cugetul cu ele! 
Apoi. Începeţi să puneţi deoparte atât cât vi se pare înțelept, 
dar să nu fie mai puțin de o zecime din câştigul vostru! 
Renunțaţi la alte cheltuieli dacă este necesar! Dar puneţi 
mereu deoparte suma stabilită! Veţi descoperi în curând ce 
sentiment extraordinar vă creează o comoară de care numai 
voi aveți dreptul să beneficiaţi. Şi cu cât creşte mai mult, cu 
atât veți dori să puneţi şi mai mult deoparte. Vă veți simţi 
învăluiți de o bucurie extraordinară de a trăi. Veţi dori să 
câştigaţi din ce în ce mai mult. Dar pentru asta trebuie să 
învățați să vă puneţi averea la treabă - să lucreze în 
favoarea voastră. Transformați-o într-un sclav a cărui 
singură menire este să lucreze pentru voi! Apoi, copiii 
acestui sclav, dar şi copiii copiilor lui vor lucra şi ei pentru 
voi. Descoperiți izvorul de aur ce vă va asigura viitorul! 
Uitaţi-vă la bătrânii noştri şi gândiți-vă că nu peste mult 
timp veţi ajunge ca ei! De aceea, trebuie să vă investiţi 
comoara cu foarte multă grijă ca să n-o pierdeţi. Câştigurile 


mari pe care ni le oferă cămătarii nu sunt altceva decât nişte 
sirene  înşelătoare ce ne ademenesc cu glasurile lor 
încântătoare în ţinuturile pierzaniei şi ale lacrimilor 
încărcate de regrete. Trebuie, de asemenea, să vă asiguraţi 
familia în cazul în care zeii vă cheamă în regatul lor. Pentru 
acest scop. Puteţi face întotdeauna provizii, punând 
deoparte - la intervale regulate - mici sume de bani. În acest 
fel, omul prevăzător se asigură că familia sa va dispune în 
final de o sumă mare, necesară în cazul dispariţiei lui. 
Cereţi mereu sfaturile unor oameni înţelepţi, al căror obiect 
de activitate sunt banii! Ei vă vor ajuta să nu cădeţi în 
aceeaşi capcană în care am căzut eu atunci când i-am 
încredințat banii lui Azmur, cărămidarul. Un câştig mic. Dar 
sigur, este de preferat unui risc inutil. Bucuraţi-vă de viață 
cât puteți de mult! Nu încercați să exagerați punând 
deoparte mai mult decât vă puteți permite! Dacă nu puteți 
pune deoparte mai mult de o zecime din ce câştigaţi, atunci 
trebuie să vă mulțumiți cu atât şi să vă bucurațţi de viață cât 
mai mult posibil. Trăiţi în funcţie de izvorul vostru de aur, 
fără să exageraţi cheltuind, dar nici să vă fie teamă să 
cheltuiţi! Viaţa este frumoasă şi bogată atunci când te 
bucuri de lucrurile valoroase pe care ţi le oferă. 

Prietenii îi mulțumiră pentru sfaturile primite şi porniră 
spre casele lor. Unii dintre ei erau tăcuți, pentru că nu 
înțeleseseră nimic din cuvintele pline de înțelepciune ale lui 
Arkad. Alții erau batjocoritori la adresa prietenului lor, 
considerând că un om atât de bogat cum era Arkad ar fi 
trebuit să-şi împartă averea cu vechii săi prieteni, mai puţin 
norocoşi decât el. Dar câţiva dintre ei purtau în priviri o 
lumină nouă. Ei înțelegeau că motivul pentru care Algamish 
revenise de câteva ori în camera scribilor îl constituia 
dorința lui de a vedea cum reuşeşte un om să ajungă la 
lumină, după ce petrecuse timp îndelungat cufundat în 
beznă. Când a ajuns la lumină, a descoperit că zeii îi 


rezervaseră un loc printre cei aleşi, un loc pe care nu-l putea 
ocupa dacă nu era bine pregătit. 

Aceşti prieteni au luat hotărârea ca în următorii ani să-l 
viziteze cât mai des pe Arkad, care îi primea cu brațele 
deschise. Le oferea cu generozitate sfaturi şi învățaturi pline 
de înțelepciune, aşa cum procedează întotdeauna oamenii 
cu o vastă experiență de viață. Şi i-a ajutat în cele din urmă 
să-şi investească economiile cât mai bine cu putință, în aşa 
fel încât să obţină de pe urma lor o dobândă frumoasă şi 
sigură. Pe de altă parte, aceste investiții nu presupuneau 
factori de risc şi nici nu exista pericolul ca ele să nu ofere 
investitorilor dividendele aferente. 

Momentul care a marcat o cotitură importantă în viața 
acestor oameni a fost cel în care au priceput adevărul 
cuvintelor lui Arkad, adevăr pe care Algamish i-l 
transmisese lui, iar el - la rândul lui - l-a împărtăşit 
prietenilor. 

Trebuie să păstraţi o parte din tot ceea ce câştigaţi 


III 
Cele şapte leacuri împotriva 
sărăciei 


Gloria Babilonului dăinuie până în ziua de astăzi. 
Renumele său de cel mai bogat oraş al lumii, scăldat în 
comori nemaivăzute, a străbătut secole de-a rândul, 
ajungând până la noi. 

Dar nu a fost mereu aşa. Bogăţiile Babilonului sunt 
rezultatul înțelepciunii poporului său, care a înțeles că 
primul pas pe care trebuie să-l facă pentru a deveni un 
popor bogat este să înveţe tainele îmbogățirii. 


Când bunul rege, Sargon, s-a întors în Babilon după ce 
şi-a înfrânt duşmanii, pe elamiţi (n.tr.: locuitorii vechiului 
Elam), el a descoperit că se confrunta cu o situație extrem 
de gravă. Cancelarul curții îi oferi regelui următoarele 
explicații: 

— După mulţi ani în care oraşul nostru a cunoscut o 
înflorire extraordinară datorită canalelor de irigație şi 
templelor măreţe închinate zeilor, acum - pentru că aceste 
lucrări sunt terminate - se pare că oamenii nu mai pot să se 
întrețină. Muncitorii nu mai au de lucru. Negustorii nu-şi 
mai vând mărfurile. Ţăranii nu-şi mai pot vinde produsele. 
lar oamenii nu mai au aur ca să-şi cumpere mâncare. 

— Dar ce-au făcut cu aurul pe care l-am cheltuit pentru 
realizarea acestor îmbunătățiri masive ale oraşului? întrebă 
regele. 

— Mă tem că a ajuns în mâinile celor câțiva bogătaşi care 
stăpânesc oraşul nostru, răspunse cancelarul. S-a scurs 
printre degetele oamenilor noştri cu rapiditatea cu care se 
scurge laptele de capră prin strecurătoare. Acum - pentru 
că izvorul de aur a secat — poporul nostru a descoperit că şi 
agoniseala lui s-a dus pe apa sâmbetei. 

Regele deveni gânditor timp de câteva minute. Apoi, 
întrebă: 

— Dar de ce au reuşit doar câțiva oameni să pună mâna 
pe tot aurul nostru? 

— Pentru că au ştiut cum să procedeze, răspunse 
cancelarul. Nu poți condamna pe cineva pentru succesul pe 
care îl are doar pentru că a ştiut cum să-l obţină. Şi nici nu 
poţi — prin puterea pe care o ai — să-i iei unui om averea ce-i 
aparține de drept şi s-o dai unui om nevolnic. 

— Dar de ce, întrebă regele, nu învaţă toți oamenii cum să 
strângă aur ca să devină şi ei la fel de bogați şi prosperi? 


— Este un lucru posibil, excelența voastră. Dar cine să-i 
învețe? Cu siguranţă, nu preoții, pentru că ei nu ştiu nimic 
despre tainele îmbogățirii. 

— Dar cine ştie cel mai bine cum te poți îmbogăţi, 
cancelare? întrebă regele. 

— Răspunsul îl găsim chiar în întrebare, maiestate. Cine 
a strâns cea mai mare avere din Babilon? 

— Bine spus, înțeleptule. Arkad - el este cel mai bogat om 
din Babilon. Să se înfățişeze mâine înaintea mea! 

A doua zi, aşa cum poruncise regele, Arkad îşi făcu 
apariția la curte cu o înfăţişare demnă, dar veselă, în ciuda 
vârstei lui înaintate. 

— Arkad, îi spuse regele, este adevărat că tu eşti cel mai 
bogat om din Babilon? 

— Aşa se spune, maiestate, şi nimeni nu pare să infirme 
acest zvon. 

— Şi cum ai devenit atât de bogat? 

— Am ştiut cum să profit de toate oportunităţile ce mi s- 
au ivit în cale, oportunităţi de care ar fi trebuit să profite toți 
cetățenii din oraşul nostru. 

— Dar cu ce ai început? 

— Cu dorința mea nemărginită de a mă îmbogăți. Cu 
nimic altceva. 

— Arkad, continuă regele, oraşul nostru se află într-o 
situație complet nefericită datorită faptului că doar câțiva 
oameni cunosc tainele îmbogățirii şi se folosesc de ele 
pentru a monopoliza întreaga noastră avere, în timp ce 
poporul nostru nu are nici cea mai vagă idee cum să-şi 
păstreze agoniseala de-o viață. Dorința mea este ca 
Babilonul să devină cel mai bogat oraş din lume. De aceea, 
trebuie să fie un oraş cu oameni bogați. Şi pentru asta, 
trebuie să-i învăţăm pe oameni cum se pot îmbogăți. Spune- 
mi, Arkad, care sunt tainele îmbogățirii? Ni le poţi dezvălui? 


— Este un proces cât se poate de practic, maiestate. Ce 
ştie un singur om pot învăța şi alții. 

— Arkad, rosteşti exact cuvintele pe care doream să le 
aud, spuse regele radiind de bucurie. Ni te alături în această 
cauză nobilă? Vrei să-ți împărtăşeşti cunoştinţele unui grup 
de profesori, care - la rândul lor — le vor împărtăşi altora 
până când vor ajunge la urechile fiecărui supus din regatul 
meu? 

Arkad făcu o plecăciune şi spuse: 

— Eu nu sunt decât un servitor umil care se pleacă în 
fața ordinelor maiestăţii voastre. Ofer cu bucurie toate 
cunoştinţele pe care le dețin pentru iluminarea confraților 
mei şi cinstirea regelui meu. Nu trebuie decât să-i spuneți 
cancelarului să-mi aranjeze o clasă cu o sută de oameni, iar 
eu îi voi învăța cele şapte leacuri împotriva sărăciei, leacuri 
care mi-au umplut punga - o pungă ce era cândva mereu 
goală. 

Două săptămâni mai târziu, urmând ordinele regelui, cei 
o sută de oameni aleşi s-au adunat în sala cea mare a 
Templului învățăturii şi s-au aşezat - fiecare în parte - pe 
nişte cercuri colorate, formând un semicerc. Arkad se aşeză 
şi el pe un taburet, sorbind cu nesaț parfumul plăcut şi 
ciudat al unei lămpi sacre, ce se afla lângă el. 

— Lată-l pe cel mai bogat om din Babilon! îi şopti un elev 
vecinului său în timp ce Arkad se ridică în picioare. Nu e 
decât un om - ca noi toți, de altfel. 

— Pentru că nu sunt decât un slujitor credincios al 
marelui nostru rege, începu Arkad, mă aflu aici din dorința 
de a-l servi. Pentru că am fost şi eu cândva un tânăr sărac, 
ce-şi dorea să aibă cât mai mult aur cu putință şi pentru că 
am învățat cum să-l obțin, el m-a rugat să vă împărtăşesc şi 
vouă cunoştinţele mele. Mi-am clădit averea în cel mai umil 
mod posibil. Primul depozit al averii mele a fost o pungă 
ponosită. Cât îi uram goliciunea inutilă! O doream doldora 


de monede de aur, care să-mi zornăie vesele la cingătoare. 
Acesta a fost motivul pentru care am început să caut leacuri 
împotriva sărăciei. Şi am descoperit şapte leacuri. Vouă, 
celor prezenţi aici, vă voi explica aceste şapte leacuri 
împotriva sărăciei leacuri pe care le recomand tuturor celor 
care doresc să devină stăpânii aurului. În fiecare zi, timp de 
şapte zile, vă voi dezvălui câte unul dintre aceste şapte 
leacuri. Nu trebuie decât să ascultați cu atenție tot ce vă voi 
spune. Apoi, vom discuta totul împreună, dar puteți s-o 
faceţi şi între voi. Învăţaţi-vă lecţiile cu sârguinţă, căci ele vă 
vor sădi în pungă sămânța averii! Mai întâi, trebuie să vă 
clădiți propria voastră avere. Atunci şi numai atunci veți fi 
considerați nişte oameni destoinici şi veți putea împărtăşi 
aceste învățături confraţilor voştri. Voi alege modalități cât 
mai simple cu putinţă pentru a vă învăța cum să vă umpleți 
pungile cu aur. Aceasta este prima treaptă ce duce spre 
templul bogăției, dar nimeni nu poate să urce dacă nu-şi 
pune piciorul, cu fermitate, pe această primă treaptă. Şi 
acum să vorbim despre primul leac! 

Primul leac începeți să vă umpleți punga cu aur! 

Arkad se adresă apoi unui bărbat care stătea gânditor în 
al doilea rând. 

— Prietene, care ţi-e meseria? 

— Eu sunt scrib, răspunse bărbatul, şi scriu pe tăblițe de 
argilă. 

— Ca scrib mi-am câştigat primele monede de aramă. Aşa 
că şi tu ai şansa de a-ţi clădi o avere colosală. 

I se adresă apoi unui bărbat rumen la față. 

— Te rog să ne spui cum îți câştigi pâinea. 

— Eu sunt măcelar, răspunse bărbatul. Cumpăr caprele 
pe care le cresc țăranii, le tai şi vând carnea gospodinelor, 
iar pieile ajung la cei care ne confecționează sandalele. 


— Pentru că şi tu munceşti şi ai un câştig de pe urma 
muncii tale, ai toate şansele să obţii succesul pe care l-am 
obținut eu. 

Şi aşa, Arkad află cum îşi câştiga existenţa fiecare elev al 
său. După ce îşi epuiza întrebările legate de acest subiect, 
spuse: 

— Vedeţi, aşadar, elevii mei, că există multe meserii care 
vă permit să câştigaţi bani. Fiecare dintre aceste 
meşteşuguri este un izvor de aur, din care trebuie să vă 
rezervaţi o anumită sumă numai pentru voi. Aşadar, o parte 
mai mică sau mai mare din acest izvor - în funcţie de 
posibilitățile voastre - vă ajunge în pungă. Nu-i aşa? 

Elevii săi dădură din cap în semn că da. 

— Atunci, continuă Arkad, dacă fiecare dintre voi vrea să- 
şi clădească o avere solidă, nu este oare înțelept să 
pornească de la această sumă pe care stabileşte s-o pună 
deoparte? 

Ei îl încuviințară din nou. 

Apoi, Arkad se întoarse spre un bărbat cu o înfăţişare 
umilă, care spusese că îşi câştiga existența vânzând ouă. 

— Dacă în fiecare dimineaţă pui într-un coş 10 ouă şi iei 
din el în fiecare seară câte 9 ouă, ce se întâmplă în final? 

— Coşul va deveni cu timpul neîncăpător. 

— De ce? 

— Pentru că, în fiecare zi, pun cu un ou mai mult decât 
iau. Arkad se întoarse spre clasă şi întrebă zâmbind: 

— Există cineva de aici care are într-adevăr punga goală? 
Elevii săi se amuzară copios de gluma lui Arkad şi începură 
să-şi vânture pungile prin clasă. 

— Bine, continuă el, acum am să vă spun care este 
primul leac împotriva sărăciei. Trebuie să faceți exact ceea 
ce i-am sugerat vânzătorului de ouă. 

Din fiecare zece monede pe care le puneţi în pungă, nu 
trebuie să scoateţi mai mult de nouă. Punga voastră va 


începe astfel să se îngraşe, iar greutatea ei vă va provoca o 
plăcere deosebită şi sufletul vi se va umple de satisfacție. Nu 
luaţi în derâdere ce vă spun doar pentru că vi se pare 
extraordinar de simplu! Adevărul este întotdeauna simplu. 
V-am promis că vă voi spune cum mi-am clădit averea. Aşa 
am început şi eu — cu o pungă goală, pe care o blestemam 
pentru că nu-mi împlinea dorințele. Dar am început apoi să 
scot din ea doar nouă monede din cele zece pe care le 
depuneam acolo, iar punga mea a început astfel să se 
îngraşe. Şi aşa se va întâmpla şi cu pungile voastre. Am să 
vă dezvălui acum un adevăr ciudat, pe care nu vi-l pot însă 
explica. Când am început să pun mai multe monede 
deoparte, trebuie să mărturisesc că nu le-am simţit lipsa. 
Am reuşit să mă descurc ca şi până atunci, fără să fiu deloc 
strâmtorat. Şi apoi, monedele parcă găseau singure drumul 
spre punga mea. Cu siguranță că zeii au dat o lege prin 
care aurul îşi găseşte mult mai uşor drumul spre cel care îşi 
păstrează cu fidelitate o anumită parte din câştig. Şi 
reciproca este valabilă - aurul îl evită pe cel a cărui pungă 
este mereu goală. De ce v-aţi bucura mai mult? De micile 
plăceri ale vieţii, cum ar fi o bijuterie, un veşmânt rafinat, 
podoabe scumpe, bucate alese - lucruri care se duc adesea 
pe apa sâmbetei? Sau v-aţi bucura de lucrurile cu adevărat 
practice, cum sunt aurul, pământurile, cirezile, marfa 
pentru negoț sau investiţiile care vă aduc un venit 
permanent? Monedele pe care le luaţi din pungă vă oferă 
lucrurile din prima categorie. Monedele pe care le lăsați în 
pungă vă oferă lucrurile din cea de-a doua. Acesta este, 
dragii mei elevi, primul leac pe care l-am descoperit 
împotriva sărăciei: „Din cele zece monede pe care le pun 
deoparte, cheltuiesc doar nouă”. Discutaţi pe larg despre 
acest subiect, iar dacă cineva consideră că nu este adevărat, 
vom dezbate obiecțiile mâine, la următoarea noastră 
întâlnire. 


Al doilea leac Controlaţi-vă cheltuielile! 

— Unii dintre voi, dragii mei elevi, m-ați întrebat 
următorul lucru: „Cum poți păstra o zecime din tot ce 
câştigi, când câştigul în sine nu-ţi ajunge nici măcar pentru 
cheltuielile vitale?” 

Aşa îşi începu Arkad pledoaria în cea de a doua zi de 
curs. 

— Câţi dintre voi aveau ieri punga goală? 

— Toţi, răspunseră elevii într-un glas. 

— Cu toate acestea, nu toți câştigaţi la fel. Unii câştigă 
mai mult decât alții. Unii au familii mai numeroase pe care 
trebuie să le întrețină. Cu toate acestea, pungile voastre 
erau la fel de goale. Şi acum am să vă spun un adevăr CU 
totul neobişnuit: lucrurile pe care noi le numim.. 
Cheltuieli vitale” ajung întotdeauna să ne egaleze câştigul 
- dacă nu luăm măsurile necesare. Nu trebuie să confundați 
cheltuielile vitale cu dorințele voastre. Nutrim cu toții 
dorințe pe care agoniseala noastră nu le poate satisface, 
astfel încât aceasta se duce adesea pe apa sâmbetei. De 
aceea, trebuie să vă stăviliți multe dorințe complet inutile. 
Toţi oamenii sunt copleşiți de dorințe pe care nu le pot 
împlini. Doar pentru că sunt un om bogat, credeți că îmi 
satisfac fiecare dorință care îmi trece prin minte? Este o idee 
complet falsă. Timpul meu are şi el nişte limite, ca şi 
puterea sau distanța pe care o pot străbate peste mări şi 
țări. De asemenea, există anumite restricții şi în ceea ce 
priveşte bucatele pe care le mănânc. Până şi savoarea vieții 
are şi ea limitele ei. Aşa cum buruienile cresc pe orice teren 
lăsat în paragină, tot aşa dorințele prind rădăcini în sufletul 
oamenilor ori de câte ori există speranța ca ele să fie 
împlinite. Dorinţele noastre sunt nelimitate, dar cele pe care 
trebuie într-adevăr să le realizăm sunt foarte puţine. 
Analizaţi-vă cu atenție modul de viață! Căci acolo veți găsi 
anumite cheltuieli ce pot fi reduse sau eliminate definitiv. 


Învăţaţi să apreciaţi fiecare monedă pe care o cheltuiţi! De 
aceea, alegeți cu grijă lucrurile pe care doriți să le 
cumpăraţi! Triaţi-le pe cele care sunt realmente necesare şi 
mai adăugațţi-le pe listă pe cele pe care le puteţi achiziționa 
cu ajutorul celor nouă monede puse la bătaie! Tăiaţi-le pe 
restul şi considerați-le doar nişte dorinţe inutile, cărora nu 
merită să le mai acordați atenție! Realizaţi-vă apoi 
cheltuielile necesare! Nu trebuie să vă atingeți însă de 
monedele care vă îngraşă punga. Aceasta trebuie să fie cea 
mai mare dorință a voastră - de a vă limita cheltuielile la 
posibilitățile pe care le aveţi, fără să puneţi la bătaie micuța 
comoară din pungă. Căci ea vă va umple - puțin câte puţin — 
punga ce acum vă este goală. 

La aceste cuvinte, unul dintre elevi, ce purta un veşmânt 
cu nuanţe de roşu şi auriu, se ridică în picioare şi spuse: 

— Eu sunt un om liber. Cred că este dreptul meu să mă 
bucur de plăcerile pe care mi le oferă viața. De aceea, nu 
sunt deloc de acord cu ideea sclavagistă de a-mi conduce 
viața în funcție de o sumă fixă de bani. Cred că această 
sumă fixă n-ar face decât să mă priveze de nenumărate 
plăceri ale vieţii şi să mă transforme într-un catâr copleşit 
de povara pe care trebuie s-o care în spate. 

— Dar cine crezi, prietene, că ar trebui să-ți fixeze suma 
de bani pe care s-o cheltuieşti? îl întrebă Arkad. 

— Eu singur, răspunse protestatarul. 

— În acest caz, tu crezi că un catâr care îşi duce povara 
în spinare ar alege bijuterii, covoare sau pepite de aur? 
Nicidecum. Povara sa ar consta din fân, grâne şi apă — 
lucruri necesare călătoriei prin deşert. Menirea unei sume 
fixe pe care o puteţi cheltui este aceea de a vă ajuta să vă 
shiftuiți punga şi să vă împliniți dorințele vitale, dar şi pe 
cele mai puțin importante - atât cât se poate. Aşa cum o 
rază de lumină vă arată drumul pe care trebuie să-l urmați 
într-o peşteră întunecoasă, tot aşa această sumă fixă de 


bani vă arată care sunt cheltuielile vitale şi care sunt cele 
inutile, ajutându-vă să le controlați şi să le eliminați din 
viața voastră pe cele din cea de a doua categorie. Acesta este 
cel de-al doilea leac împotriva sărăciei. Stabiliți-vă o sumă 
fixă de bani cu ajutorul căreia să vă realizaţi cheltuielile 
vitale, să vă împliniți anumite dorințe sufleteşti şi să vă 
bucuraţi de unele plăceri ale vieţii — toate acestea însă fără 
să cheltuiţi ceva din comoara pusă deoparte! 

Al treilea leac înmulțiți-vă aurul pus deoparte! 

— Priviţi cum punga voastră se îngraşă! V-aţi obişnuit 
deja să puneţi deoparte o zecime din ce câştigaţi. V-aţi 
obişnuit să vă controlați cheltuielile ca să vă protejaţi 
comoara. Mai departe, trebuie să descoperiți modalități prin 
care să vă puneţi comoara la treabă pentru a deveni din ce 
în ce mai mare. Aurul care stă degeaba într-o pungă oferă 
doar o plăcere de moment, căci el nu produce nimic. Aurul 
pe care îl păstrăm din câştigul nostru este doar primul pas 
din procesul de clădire a unei averi colosale. Profitul pe care 
îl vom obține de pe urma lui este cel care ne va consolida 
averea. 

Aşa îşi începu Arkad lecţia în cea de a treia zi de curs. 

— Cum putem, aşadar, să punem aurul să muncească 
pentru noi? Prima mea investiție s-a dovedit una complet 
nefericită, căci am pierdut tot ce aveam. Vă voi relata mai 
târziu întreaga poveste. Prima mea investiție profitabilă a 
fost un împrumut pe care i l-am acordat lui Aggar, omul 
care confecționa scuturi. El cumpăra o dată pe an foarte 
mult bronz, material vital pentru îndeletnicirea sa, ce îi era 
adus de peste mări şi țări. Pentru că nu avea destul capital 
ca să-i plătească pe negustori, împrumuta anumite sume de 
bani de la cei care se puteau dispensa de ele. Era un om 
cinstit, căci - după ce-şi vindea scuturile - returna 
împrumutul la timp, la care se adăuga şi o dobândă 
generoasă. De fiecare dată când il împrumutam, îi 


împrumutam şi dobânda pe care mi-o plătise. Astfel, creştea 
nu numai capitalul meu, dar şi câştigul pe care îl obțineam 
de pe urma acestui capital. Eram copleşit de un sentiment 
extraordinar de fericire ori de câte ori sumele împrumutate 
se întorceau în punga mea. Trebuie să ştiţi, dragii mei elevi, 
că averea unui om nu o constituie monedele pe care le 
poartă cu el în pungă, ci venitul pe care îl clădeşte, izvorul 
de aur care se întoarce în permanență în punga lui şi o 
menține doldora de gologani. Aceasta este dorința tuturor 
oamenilor din lume şi aceasta este şi dorința voastră - sa 
stăpâniți un izvor de aur care nu seacă niciodată, indiferent 
dacă lucraţi sau călătoriți. Eu am găsit acest izvor. Şi este 
atât de mare încât mi se spune că sunt cel mai bogat om din 
lume. Împrumuturile pe care i le-am acordat lui Aggar au 
fost primii paşi pe care i-am învăţat în domeniul investițiilor 
profitabile. Apoi, pentru că această experiență mi-a dăruit 
foarte multă înțelepciune, mi- am extins împrumuturile şi 
investițiile o dată cu creşterea capitalului meu. Provenind 
doar din câteva surse la început, surse care mai târziu s-au 
înmulțit, mi-am clădit un izvor nesecat de aur, pe care însă îl 
administrez cu foarte multă înțelepciune, lată, aşadar, cum, 
dintr-un câştig umil, mi-am creat o armată de sclavi de aur, 
care lucrează numai pentru mine şi care îmi sporesc şi mai 
mult profitul. Ei au muncit pentru mine, aşa cum au făcut-o 
şi copiii copiilor lor, până când efortul lor a dat roade, 
aducându-mi un venit imens. Când ştii cum să-l investeşti, 
aurul creste extraordinar de mult, aşa cum vom vedea şi din 
exemplul următor: când s-a născut primul băiat al unui 
țăran, acesta a dat zece monede de argint unui cămătar, 
rugându-l să le păstreze până când fiul lui avea sa 
împlinească douăzeci de ani. Cămătarul i-a îndeplinit 
rugămintea, stabilind împreună cu ţăranul nostru ca 
dobânda să fie o pătrime din valoarea celor zece monede de 
argint, dobândă ce urma să fie depusă peste primul depozit 


o dată la patru ani. Când băiatul împlini douăzeci de ani, 
țăranul se duse din nou la cămătar pentru a-l întreba de 
soarta banilor săi. Cămătarul îi spuse că — deoarece sumei 
inițiale i se adăugase şi dobânda cumulată - cele zece 
monede de argint se transformaseră în treizeci. Țăranul era 
extrem de încântat şi — pentru că fiul său nu avea nevoie de 
bani -— îi lăsă în continuare în grija cămătarului. Când fiul 
împlini cincizeci de ani (tatăl păşise deja în lumea spiritelor), 
cămătarul îi plăti fiului o sută şaizeci şi şapte de monede de 
argint. Căci, în decurs de cincizeci de ani, valoarea 
investiţiei crescuse de aproape şaptesprezece ori. Acesta este 
cel de al treilea leac împotriva sărăciei: trebuie să puneţi la 
treabă fiecare monedă în aşa fel încât aceasta să se 
înmulțească precum turmele de pe câmpii, pentru ca voi să 
vă puteți bucura de izvorul nesecat de aur. 

Al patrulea leac Aveţi grijă să nu vă pierdeţi comorile! 

— Zeița nenorocirilor iubeşte tot ce este strălucitor sub 
soare. De aceea, aurul trebuie păzit cu străşnicie ca să nu-l 
pierdeţi. Noi trebuie în primul rând să învăţăm cum să ne 
păzim sumele mici de bani pe care le câştigăm înainte ca zeii 
să ne încredințeze sume mult mai mari. 

Acestea au fost cuvintele pe care le rosti Arkad la 
începutul celei de a patra lecţii despre tainele îmbogățirii. 

— Fiecare om care deține o anumită cantitate de aur este 
tentat să profite de orice ocazie pe care o consideră 
avantajoasă pentru sporirea averii sale şi investeşte în toate 
proiectele aşa-zis profitabile. Adesea, cei care ne atrag în 
astfel de proiecte sunt prietenii şi rudele noastre. Principiul 
de bază al investițiilor îl constituie însă asigurarea micii 
noastre averi cu care pornim la drum. Este oare un lucru 
înțelept să te laşi atras de un câştig mare când există 
pericolul să pierzi această avere - indiferent cât de mică este 
ea? Eu spun că nu. Pedeapsa pe care o veți suferi va fi 
pierderea ei. Studiaţi terenul cu foarte multă grijă înainte de 


a vă despărți de această mică avere! Nu vă lăsați amăgiți de 
dorințele voastre romantice de a câştiga o avere imensă într- 
un timp foarte scurt! înainte de a vă încredința banii unei 
anumite persoane, asiguraţi-vă mai întâi că este o persoană 
demnă de încredere, care poate să vi-i returneze la data 
stabilită, convingându-vă astfel că nu faceţi din comoara 
voastră, adunată cu atâta trudă, un cadou pentru persoana 
respectivă. Înainte de a vă arunca banii într-o investiţie, 
analizați cu atenţie pericolele care s-ar putea s-o însoțească! 
Prima investiție pe care am făcut-o la începutul carierei mele 
s-a dovedit o tragedie. Mi-am încredințat tot câştigul unui 
an întreg în mâinile lui Azmur, cărămidarul, ce călătorea 
peste mări şi țări şi care mi-a promis că îmi va aduce 
bijuterii rare din ţinutul fenicienilor. La întoarcerea lui, 
aveam să le vindem şi să împărțim profitul. Dar fenicienii 
sunt nişte maeştri în arta înşelătoriei, astfel că i-au vândut 
numai bijuterii false, fabricate din sticlă. Comoara mea era 
astfel definitiv pierdută. Experienţa pe care o am astăzi îmi 
demonstrează cât am fost de prost atunci când mi-am 
încredințat comoara unui cărămidar ce nu avea nici cele mai 
vagi cunoştinţe în domeniul pietrelor prețioase. De aceea, vă 
ofer acum sfaturi din proprie experiență: nu fiți prea 
încrezători în înțelepciunea voastră atunci când doriți să 
faceţi investiţii, căci s-ar putea să va pierdeţi întreaga 
agoniseală! Este mult mai bine să le cereți sfatul celor care 
lucrează de mult timp cu bani şi ştiu cum să obţină profit de 
pe urma lor. Nu vă costă nimic să cereți aceste sfaturi, însă 
valoarea lor se va dovedi inestimabilă, căci vă vor scuti de o 
suferință inutilă, provocată de pierderea agoniselii voastre. 
Acesta este cel de-al patrulea leac împotriva sărăciei, un leac 
de o importanță covârşitoare, ce împiedică golirea pungii 
voastre o dată ce a devenit doldora de gologani de aur. 
Păziți-vă cu grijă comoara, făcând numai investițiile care nu 


o pun sub nicio formă în pericol, dar de pe urma cărora 
puteți obține un câştig frumos! 

Cereți sfaturi numai oamenilor cu experiență în domeniul 
banilor, ce vă vor apăra comoara de investiții periculoase! 

Al cincilea leac 

Transformaţi-vă căminul într-o investiție profitabilă! 

— Dacă un om consideră că poate să trăiască şi să se 
bucure de viață cu doar nouă monede din câştigul său, şi 
dacă poate să realizeze cu una dintre aceste monede o 
investiție profitabilă, fără să-şi pună în pericol bunăstarea, 
cu atât mai repede îşi va clădi comoara. 

Aşa le vorbi Arkad elevilor săi în cea de a cincea zi de 
curs. 

— Prea mulți oameni din Babilon îşi cresc familiile în 
locuințe necorespunzătoare. Ei plătesc proprietarilor 
exigenți chirii extrem de mari pentru nişte cămăruțe 
insalubre, în care soțiile nu au loc să crească nici măcar o 
floare ce le-ar mai înveseli sufletul, iar copiii nu au loc de 
joacă decât pe străduțele murdare. Nicio familie nu se poate 
bucura de viață dacă nu are o grădină unde copiii se pot 
juca în voie, iar soțiile pot creste nu numai flori, dar şi 
ierburi hrănitoare pentru oameni. Cea mai mare plăcere a 
vieții unui om este să mănânce smochine din smochinii săi 
şi struguri din vița sa. Pentru căminul său şi pentru locul 
ce-i provoacă atâta bucurie, dar şi o mândrie fără margini, 
el îşi dăruieşte întreaga ființă. De aceea, vă recomand să 
deveniți stăpânii acoperişului ce vă adăposteşte pe voi şi 
familiile voastre. Şi oricine poate să aibă căsuţa lui, nu este 
aşa? Oare regele nostru — în marea sa înțelepciune - nu a 
mărit zidurile Babilonului, astfel încât există acum foarte 
mult pământ nefolosit ce poate fi cumpărat la prețuri 
rezonabile? Şi trebuie să mai ştiţi, dragii mei elevi, că 
dorințele celor care vor să-şi întemeieze o familie pot fi cu 
uşurinţă îndeplinite cu ajutorul cămătarilor. Aceştia sunt 


dornici să vă împrumute sumele solicitate pentru a vă plăti 
cărămidarii şi constructorii dacă le dovediți că le puteți 
returna împrumutul. Apoi, după construirea casei. Îi puteţi 
plăti cămătarului suma împrumutată cu aceeaşi regularitate 
cu care vă plăteaţi chiria, în câţiva ani. Împrumutul va fi 
achitat. Atunci, veți simți cu adevărat ce înseamnă să fiți 
stăpânul unei proprietăți valoroase, cu atât mai mult cu cât 
nu veți mai avea nicio datorie de plătit cu excepția taxelor 
impuse de rege. Apoi, soțiile voastre se vor putea duce 
adesea la râu pentru a vă spăla hainele şi vor putea aduce 
de fiecare dată câte un burduf plin de apă ca să ude florile şi 
plantele din grădină. De aceea. Omul care deține propria sa 
casă este un om binecuvântat de zei, căci astfel el îşi reduce 
considerabil cheltuielile de trai, având aşadar posibilitatea 
să-şi împlinească dorințele şi să se bucure cât mai mult de 
viață. Acesta este cel de-al cincilea leac împotriva sărăciei: 
Deveniţi stăpânii propriilor voastre cămine! 

Al şaselea leac 

Asiguraţi-vă un venit pentru viitor! 

— Viața unui om începe din copilărie şi se încheie la 
bătrânețe. Aceasta este cărarea vieții şi nimeni nu se poate 
abate de la ea decât în cazul în care zeii decid să te cheme în 
ținutul lor mai devreme decât ţi-e scris. De aceea, este de 
datoria fiecărui om în parte să-şi asigure un venit 
corespunzător pentru zilele ce vor veni - când el nu se va 
mai bucura de avantajele tinereţii — şi să asigure un venit 
decent pentru membrii familiei lui în cazul în care el nu va 
mai fi printre ei ca să-i întrețină şi să-i ajute. Această lecție 
vă va introduce, aşadar, în tainele obținerii unei pungi 
doldora de gologani pentru zilele în care povara anilor vă va 
apăsa necruțătoare pe umeri. 

Aşa se adresă Arkad elevilor săi în cea de a şasea zi de 
curs. 


— Cel care a obținut un surplus de avere, datorită 
faptului că a înţeles foarte bine legile de guvernare a banilor, 
trebuie să se gândească şi la viitor, nu numai la prezent. El 
trebuie să-şi planifice din timp anumite investiții sau alte 
surse de venit care îi vor asigura viitorul, dar de care va 
putea profita şi în momentele pe care le consideră propice. 
Există diverse modalități prin care un om îşi poate asigura 
viitorul. Poate, de exemplu, să descopere o ascunzătoare 
sigură unde să-şi îngroape comoara. Cu toate acestea, nu 
există certitudinea că nu va încăpea la un moment dat pe 
mâna hoțţilor. De aceea, nu vă recomand să recurgeți la 
această soluţie. O altă posibilitate ar fi să cumpăraţi case 
sau pământuri. Dacă sunt alese cu grijă în funcţie de 
utilitatea şi valoarea lor în viitor, vânzarea lor vă va oferi un 
câştig considerabil. O altă soluţie ar fi să încredințaţi unui 
cămătar o anumită sumă de bani, peste care să adăugați 
mereu alte şi alte sume de bani. Dobânda pe care cămătarul 
o va pune peste suma deja existentă va contribui şi ea la 
creşterea averii voastre. Ansan, un confecționer de sandale, 
mi-a spus nu cu mult timp în urmă că depune în fiecare 
săptămână, de opt ani de zile, câte două monede de argint 
în contul pe care i l-a deschis un cămătar, cont de care 
Ansan este foarte bucuros. Suma micilor sale depozite 
împreună cu dobânda lor (reprezentând o pătrime din 
valoarea lor, depusă o dată la patru ani) a ajuns să 
totalizeze acum o mie patruzeci de monede de argint. L-am 
încurajat să procedeze şi pe viitor tot aşa, demonstrându-i — 
cu ajutorul cunoştinţelor pe care le dețin în domeniul 
cifrelor şi socotelilor - că peste doisprezece ani, dacă va 
continua să depună cele două monede de argint 
săptămânal, va ajunge în final să dețină patru mii de 
monede de argint, sumă care îi va asigura până la sfârşitul 
zilelor sale o viață îmbelşugată. Aşadar, dacă o sumă atât de 
mică depusă cu regularitate a dus la un câştig atât de mare, 


atunci toată lumea trebuie să-şi asigure o comoară pentru 
bătrânețe, dar şi pentru protecția familiei, indiferent cât de 
prosperă este afacerea sau investiția pe care o deţine în 
prezent persoana respectivă. Aş vrea să dezbat mai mult pe 
această temă. Eu nutresc convingerea că, într-o bună zi, 
înțelepțţii lumii vor crea un plan prin care oamenii se vor 
putea asigura în caz de accidente sau nenorociri, asigurări 
ce vor consta din plăți mici, dar constante, astfel încât 
familia celui care trece în lumea celor drepţi se va bucura în 
final de o sumă frumuşică, ce-i va permite să-şi ducă mai 
departe traiul ca şi până acum. Aceasta este soluția pe care 
eu o recomand din tot sufletul, dar care - deocamdată - nu 
este posibilă în epoca noastră. Trebuie să fie la fel de sigură 
ca tronul regelui. Sunt convins că, într-o bună zi, acest plan 
va prinde viață şi va fi o binecuvântare pentru foarte mulți 
oameni, deoarece -— chiar de la primele plăți — va lua naştere 
o sumă decentă pentru familia unui om care a trecut în 
neființă. Dar pentru că trăim în epoca noastră, nu în cele ce 
vor veni, trebuie să profităm de mijloacele pe care le avem la 
dispoziție pentru a ne atinge scopul. De aceea, vă recomand 
tuturor ca - prin intermediul unor metode înțelepte şi bine 
gândite - să vă asiguraţi o pungă groasă pentru anii ce vor 
veni. Căci o pungă goală pentru un om împovărat de ani sau 
pentru o familie care şi- a pierdut stâlpul de susținere este o 
adevărată tragedie. Acesta este cel de-al şaselea leac 
împotriva sărăciei. Asiguraţi-vă din timp anii grei ai 
bătrânețţii şi protecția familiei voastre! 

Al şaptelea leac Perfecţionaţi-vă talentul de a câştiga! 

— Astăzi, dragii mei elevi, am să vă împărtăşesc unul 
dintre cele mai importante leacuri împotriva sărăciei. Dar n- 
am să vă vorbesc despre aur, ci despre voi înşivă, despre 
oamenii ce se ascund în spatele acestor veşminte 
multicolore şi-mi sorb cuvintele. Am să vă vorbesc despre 


lucrurile ce sălăşluiesc în mintea şi în viața oamenilor, 
lucruri care ne asigură sau ne distrug succesul. 

Aşa îşi începu Arkad pledoaria în cea de a şaptea zi de 
curs. 

— Nu cu mult timp în urmă, a venit la mine un tânăr care 
m-a rugat să- i împrumut o anumită sumă de bani. Când l- 
am întrebat care era cauza problemelor sale, mi-a răspuns 
că agoniseala sa era insuficientă pentru toate cheltuielile pe 
care le avea de plătit. Acest lucru - i-am explicat eu - 
demonstra faptul că nu era un client credibil pentru un 
cămătar, pentru că nu avea cum să plătească împrumutul. 

„ Tinere” — i-am spus eu - „trebuie să câştigi mai multe 
monede decât reuşeşti în prezent. Ce faci ca să-ţi 
perfecționezi acest talent? 

— Tot ce-mi stă în putință” — îmi răspunse el. „De şase ori 
în decurs de două luni mi-am abordat stăpânul, rugându-l 
să-mi mărească simbria, dar fără succes. Nimeni nu poate 
face mai mult de atât.” 

Poate că modul lui simplist de a vedea lucrurile ne face să 
zâmbim, dar el este înzestrat cu o caracteristică vitală, fără 
de care nu ne putem mări câştigurile, în sufletul lui 
sălăşluieşte o dorință puternică de a câştiga din ce în ce mai 
mult, o dorință lăudabilă pe care ar trebui s-o nutrim cu 
toții. Dorinţele voastre trebuie să fie puternice şi ferme. 
Dorinţele nedefinite nu se realizează niciodată. Dorința unui 
om de a fi bogat nu reprezintă nimic. Dorința de a strânge 
cinci monede de aur este însă o dorință palpabilă ce poate fi 
împlinită. După ce strângi cele cinci monede de aur, cauţi 
apoi modalități prin care să câştigi zece, apoi douăzeci, iar 
mai târziu chiar o mie de monede de aur. Învățând cum să- 
ți îndeplineşti o dorință modestă, dar palpabilă. Înveţi apoi 
cum să le împlineşti pe cele mari, cu adevărat importante. 
Acesta este procesul prin care poți să aduni o avere 
considerabilă: mai întâi, strângi sume mici de bani, apoi din 


ce în ce mai mari, o dată cu dobândirea cât mai multor 
cunoştinţe în acest domeniu. Dorințele voastre trebuie să fie 
simple şi bine conturate. Ele nu vor fi niciodată duse la bun 
sfârşit dacă sunt prea multe sau sunt nedefinite sau 
depăşesc cunoştinţele financiare ale celui care încearcă să le 
dea viață. În momentul în care ajungeţi să stăpâniţi aceste 
cunoştinţe, veți descoperi că stăpâniți şi tainele îmbogățirii. 
În zilele acelea, în care nu eram decât un scrib umil, ce 
scrijelea în fiecare zi tăblițele de argilă pentru câteva 
monede de aramă, am văzut că toți ceilalți scribi care lucrau 
mai mult ca mine erau mai bine plătiți. Atunci am luat 
hotărârea de a nu mă lăsa învins de niciunul dintre ei. Şi nu 
mi-a trebuit mult să descopăr motivul succesului lor. Pentru 
că manifestam acum mai mult interes pentru munca mea, 
mă concentram cu precădere asupra activității mele şi 
depuneam efort suplimentar în tot ceea ce făceam, am 
descoperit în curând că puțini oameni reuşeau să țină pasul 
cu mine. Competența mea a fost imediat răsplătită, aşa că 
nu a mai fost nevoie să mă duc de şase ori la stăpânul meu 
ca să-mi recunoască valoarea. Cu cât deținem mai multe 
cunoştinţe, cu atât câştigăm mai mult. Cel care încearcă sa 
se perfecționeze în arta în care lucrează va fi răsplătit aşa 
cum se cuvine. Dacă este artizan, el trebuie să învețe 
meserie de la cei mai talentați artizani ai vremii. Dacă 
lucrează în domeniul legilor sau al vracilor, el trebuie să se 
consulte cu cei care împărtăşesc aceeaşi vocație ca el. Dacă 
este negustor, trebuie să caute mereu mărfuri bune ce pot fi 
cumpărate la prețuri mici. Perfecţionaţi-vă talentele şi 
cunoştinţele pentru a fi mereu în pas cu noile schimbări, 
căci altfel există pericolul să rămâneți întotdeauna în urmă! 
Multe lucruri conferă vieții unui om nenumărate experiențe 
de o importanță covârşitoare, lucruri pe care trebuie să le 
îndeplinească dacă doreşte să se bucure de respectul celor 
din jur: 


Trebuie să-şi plătească datoriile la timp şi să nu se avânte 
în cheltuieli pe care nu le poate achita. 

Trebuie să aibă grijă de membrii familiei sale dacă vrea să 
se bucure de dragostea şi respectul lor. 

Trebuie să-şi facă testamentul din timp pentru ca - în 
cazul în care zeii îl cheamă în ţinutul lor - proprietăţile să fie 
împărțite în mod egal şi onorabil tuturor membrilor familiei 
sale. 

Trebuie să fie milos cu cei răniți sau loviți de soartă şi să-i 
ajute în limita posibilităților sale. Pe cei dragi inimii lui 
trebuie să-i învăluie într-o mantie de generozitate. 

Acesta este cel de-al şaptelea şi ultimul leac împotriva 
sărăciei: trebuie să vă cultivați talentul nativ şi sa studiați 
din greu ca să deveniți mai înţelepţi şi mai competenți în 
cariera pe care v-aţi ales-o în viaţă, în aşa fel încât să 
acționați mereu cu multă responsabilitate. Trebuie să 
căpătați cât mai multă încredere în forțele voastre pentru a 
vă putea împlini dorințele fervente. Acestea sunt cele şapte 
leacuri împotriva sărăciei, pe care vă sfătuiesc - din proprie 
experiență, dar şi datorită succesului pe care l-am obținut 
în viață - să le urmați cu încredere, dacă doriți să deveniți 
bogaţi. Babilonul, dragii mei elevi, este un izvor nesecat de 
aur, un izvor cum nici nu v-aţi imaginat vreodată că există. 
Puneţi, aşadar, în practică aceste adevăruri ca să vă puteți 
bucura de o viață îmbelşugată, aşa cum o meritaţi din plin! 
împărtăşiți aceste adevăruri tuturor supuşilor maiestăţii 
sale pentru ca fiecare dintre ei să se poată bucura de 
bogăția nemaivăzută a oraşului nostru preaiubit! 


IV 
Cum puteti intra în grațiile Zeiţei 
Norocului 


„Dacă soarta decide să fie generoasă cu un om, norocul 
său poate fi nemărginit. Aruncaţi-l în Eufrat şi puteți fi siguri 
că în drumul său spre țărm va găsi o nestemată.” 

Proverb babilonian 


Dorinţa de a avea noroc în viață este o dorință universală. 
Avea rădăcini adânci în sufletul locuitorilor vechiului 
Babilon de acum patru mii de ani, aşa cum are şi în sufletul 
oamenilor de astăzi. Sperăm cu toții să intrăm în grațiile 
capricioasei Zeițe a Norocului. Există oare vreo posibilitate 
prin care s-o putem întâlni şi ademeni în favoarea noastră? 

Există oare vreo şansă să atragem norocul de partea 
noastră? 

Asta doreau să ştie locuitorii vechiului Babilon şi s-au 
hotărât să găsească răspunsul pentru dilema lor. Erau nişte 
oameni înzestrați cu o inteligență ieşită din comun, motiv 
pentru care oraşul lor a devenit cel mai bogat şi cel mai 
puternic din vremea lor. 

În perioada aceea de mult apusă, nu existau şcoli sau 
universități. Dar exista o citadelă a învățăturii foarte bine 
consolidată. Printre clădirile înalte ale Babilonului, se înălța 
o clădire ce rivaliza ca importanță cu Palatul Regelui, cu 
Grădinile Suspendate şi cu Templul Zeilor. Cărţile de istorie 
o menționează foarte puţin sau chiar deloc, în ciuda faptului 
că a exercitat o influență extraordinară asupra gândirii 
epocii respective. 

Această citadelă era Templul învățăturii, unde profesorii 
voluntari împărtăşeau generațiilor prezente înțelepciunea 
generaţiilor trecute, discutându-se în forumuri deschise 
subiecte de interes general. Protejați de zidurile acestei 
citadele, toți cei care participau la aceste forumuri erau 
egali. Cel mai umil dintre sclavi putea contesta -— fără teama 
de a fi pedepsit — părerea unui prinț dintr-o familie regală. 


Printre cei care frecventau Templul învățăturii se număra 
şi Arkad, un om bogat şi înțelept, despre care se spunea că 
era cel mai bogat om din Babilon. El avea o sală specială, 
unde se întâlnea în fiecare seară cu oameni vârstnici, tineri 
sau între două vârste pentru a discuta şi dezbate subiecte 
interesante. Să presupunem acum că pătrundem în această 
sală ca să aflăm dacă ştiau cum să intre în grațiile Zeiţei 
Norocului! 

Soarele îşi aşternea acum culcuşul, transformându-se 
într-o minge de foc roşiatică ce încerca să străpungă cu 
razele sale negura deşertului când Arkad se îndreptă spre 
locul ce-i era rezervat în sala Templului învățăturii, îl 
aşteptau deja optzeci de oameni, odihnindu-se pe covoraşele 
lor ce ocupau întreaga suprafață a sălii de discuţii. Mulți 
urmau încă să vină. 

— Despre ce vom discuta în această seară? întrebă Arkad. 
După un scurt moment de ezitare, un ţesător de haine se 
ridică în picioare — aşa cum era obiceiul — şi spuse: 

— Aş vrea să discutăm despre un anumit subiect, dar nu 
am curajul să-l pomenesc pentru a nu părea ridicol în fața 
ta, Arkad, şi a bunilor mei prieteni, prezenți aici. 

Îndemnat fiind să spună despre ce era vorba atât de 
Arkad, cât şi de auditoriul său, el continuă: 

— Astăzi a fost o zi norocoasă pentru mine, deoarece am 
găsit o pungă în care se aflau câteva monede de aur. Cea 
mai mare dorință a mea este să am mereu zile norocoase ca 
cea de astăzi. Pentru că bănuiesc că toți oamenii nutresc 
aceeaşi dorință ca mine, poate că ar fi bine să discutăm 
despre cum am putea atrage norocul de partea noastră. 

— Este un subiect deosebit de interesant, spuse Arkad, 
un subiect ce merită discutat pe larg. Pentru unii oameni, 
norocul nu aşteaptă decât un prilej propice pentru a-şi face 
apariția în viața lor, fără un motiv sau scop în sine. Alții 
cred că cea care pogoară norocul asupra noastră este zeița 


Ashtar, ce este mereu nerăbdătoare să-i răsplătească cu 
multă generozitate pe cei dragi inimii ei. Spuneți-mi, 
prieteni, credeți că ar trebui să descoperim anumite 
modalități prin care să ademenim norocul asupra fiecăruia 
dintre noi? 

— Da! Da! Şi - dacă se poate - să fie cât mai mult noroc! 
răspunseră într-un glas ascultătorii nerăbdători. 

— Înainte de a ne începe discuţia, continuă Arkad, să le 
oferim cuvântul celor care au trăit experiențe similare cu cea 
a țesătorului de haine, când ați găsit sau ați primit comori 
neprețuite sau nestemate de o valoare incontestabilă, fără 
ca acest lucru să presupună un efort deosebit din partea 
voastră. 

În sală se aşternu tăcerea, fiecare aşteptând ca cineva să 
se ridice în picioare şi să ia cuvântul, dar nimeni nu făcu 
acest lucru. 

— Cum, nimeni? întrebă Arkad. Ce zgârcit este norocul 
acesta! Cine ne oferă o altă sugestie referitoare la locul în 
care ar trebui să ne continuăm cercetările? 

— Eu, spuse un tânăr bine îmbrăcat, ridicându-se în 
picioare. Când vorbim despre noroc, nu este firesc să ne 
gândim la jocurile de noroc? Nu acesta este locul în care 
oamenii încearcă să intre în grațiile zeiței norocului în 
speranţa că îi va ajuta să câştige? 

Pe când îşi reluă locul, cineva îi strigă: 

— Nu te opri! Continuă-ţi povestea! Spune-ne dacă zeița 
te-a ajutat să câştigi la jocurile de noroc! Te-a ajutat să 
arunci zarurile potrivite în aşa fel încât să-ţi umpli punga, 
spre disperarea celorlalți jucători, sau te-a făcut să arunci 
zarurile nefaste, care te-au uşurat de monedele câştigate cu 
atâta trudă? 

Tânărul se alătură râsului general şi răspunse: 

— Trebuie să recunosc faptul că zeița nici măcar nu a 
părut să fie conştientă de prezența mea acolo. Dar voi ce 


puteţi spune în această privință? Aţi descoperit-o oare în 
sălile de joc şi a aruncat zarurile în favoarea voastră? 
Suntem nerăbdători să auzim şi povestea voastră. 

— Un început foarte bun, interveni Arkad. Discuţiile 
noastre sunt menite să ia în considerare fiecare întrebare în 
parte. Să ignori jocurile de noroc ar fi ca şi cum ai ignora un 
instinct comun tuturor oamenilor - acela de a risca o mică 
sumă de bani în speranța unui câştig imens. 

— Această discuție îmi aminteşte de cursele care au avut 
loc chiar ieri, spuse un alt ascultător. Dacă zeița norocului 
frecventează jocurile de noroc, atunci cu siguranţă nu poate 
să piardă cursele de care aurite şi caii înspumațţi, ce oferă o 
privelişte de neuitat. Fii cinstit, Arkad, şi spune-ne dacă ea 
a fost cea care ţi-a şoptit ieri să pariezi pe caii cenuşii din 
Ninive! Stăteam chiar în spatele tău şi nu-mi venea să-mi 
cred urechilor când am auzit că pariezi pe caii aceia. Ştiai la 
fel de bine ca noi toți că nicio echipă din întreaga Asirie nu 
ne poate învinge murgii într-o cursă cinstită. Zeița ţi-a şoptit 
să pariezi pe perechea aceea de cai cenuşii pentru că ştia că 
murgii noştri se vor împiedica la ultima cotitură, pasându-le 
astfel victoria cailor din Ninive? 

Arkad zâmbi cu indulgență la această replică ironică. 

— De ce credeţi că zeița ar manifesta cel mai mic interes 
pentru pariurile pe care le pun oamenii la cursele de cai? Eu 
o consider zeița dragostei şi a demnității, a cărei menire este 
să-i ajute pe cei nevoiaşi şi să- i răsplătească pe cei vrednici. 
Eu încerc s-o găsesc nu la jocurile de noroc sau la cursele 
de cai, unde oamenii pierd mai mult aur decât câştigă, ci în 
alte locuri, unde faptele oamenilor sunt demne de respect şi 
de răsplată, la cultivarea pământului, în negoțul cinstit, ca 
şi în toate celelalte îndeletniciri ale oamenilor, există şansa 
să câştigaţi un profit considerabil datorită efortului pe care 
îl depuneți şi tranzacţiilor pe care le faceți. Poate că nu 
întotdeauna efortul vostru va fi răsplătit aşa cum ar trebui, 


pentru că uneori judecata voastră poate da greş sau vântul 
şi vremea complotează împotriva voastră. Dar dacă nu vă 
lăsaţi învinşi de vitregiile sorții, veţi obține în final profitul 
scontat şi asta pentru că şansele de a-l obţine sunt 
întotdeauna în favoarea voastră. Dar dacă un om este un 
împătimit al jocurilor de noroc, situaţia este cu totul alta 
căci şansele de câştig sunt întotdeauna puține şi de obicei 
sunt în favoarea celui care organizează jocul. El îşi stabileşte 
propriile legi prin care să poată obţine profit de pe urma 
sumelor pariate de jucători. Puţini jucători pricep cât de 
sigur este profitul acestuia şi cât de relative sunt şansele lor 
de câştig. Să ne gândim, de exemplu la pariurile pe care le 
stabilim la jocul de zaruri! De fiecare dată când aruncăm un 
zar, pariem pe care parte va cădea acesta. Dacă va fi partea 
roşie, maestrul de ceremonii ne va plăti de patru ori suma 
pariată. Dar dacă va cădea pe oricare dintre celelalte laturi 
ale zarului atunci jocul e pierdut pentru noi. Aşadar, de 
fiecare dată când aruncăm zarul, există cinci posibilități să 
pierdem, iar în cazul în care ne pică latura roşie a zarului 
pentru care ni se plăteşte de patru ori suma pariată, avem 
patru şanse să câştigăm. Într-o singură seară de joc 
organizatorul jocului de noroc se aşteaptă să câştige o 
cincime din toate sumele pariate. Dar un simplu jucător se 
poate aştepta să obțină un câştig mare în condiţiile în care 
sorții sunt în favoarea maestrului de ceremonii? 

— Cu toate acestea, sunt oameni care câştigă sume mari 
de bani, se aventură în discuție unul dintre ascultători. 

— Da, aşa e, continuă Arkad. Dar întrebarea mea este: 
această modalitate de a câştiga bani le asigură oare celor 
norocoşi un venit permanent? Cunosc foarte mulți oameni 
în Babilon care au avut succes în viață dar succesul lor nu- 
şi are rădăcinile - în cazul nici unuia dintre ei — în jocurile 
de noroc. Voi, cei prezenți astăzi aici, cunoaşteţi foarte mulți 
oameni importanți din oraşul nostru. M-ar interesa foarte 


mult să aflu câţi dintre locuitorii noştri care au cunoscut 
succesul în viață pot spune cu mâna pe inimă că datorează 
acest succes jocurilor de noroc. Ce spuneţi dacă fiecare 
dintre voi ne-ar spune povestea unui om care a cunoscut 
succesul în viață în acest fel? 

După o lungă tăcere, unul dintre spectatori întrebă pe un 
ton glumet: 

— În această categorie îi putem include şi pe cei care 
organizează jocurile de noroc? 

— Dacă nu cunoaşteţi pe nimeni altcineva, răspunse 
Arkad. Şi dacă aşa stau lucrurile, să ne gândim la cei 
prezenți astăzi aici! Nu se află nimeni aici care să ne 
sfătuiască - din proprie experiență - să folosim jocurile de 
noroc ca pe o sursă viabilă de venit? 

Auditoriul său îi răspunse la această provocare prin 
mormăieli şi râsete dezaprobatoare. 

— Se pare că nu căutăm norocul în locurile pe care le 
frecventează zeița acestuia, continuă el. De aceea, cred că ar 
fi bine să cercetăm şi alte domenii de activitate. Nu l-am 
găsit în pungile pierdute pe stradă şi nici în jocurile de 
noroc. lar în ceea ce priveşte cursele de cai, trebuie să 
mărturisesc că, de-a lungul timpului, am pierdut mai mult 
decât am câştigat. Să ne gândim acum la îndeletnicirile sau 
la negoțurile noastre! Nu este oare un lucru firesc ca atunci 
când încheiem o tranzacție profitabilă s-o considerăm o 
răsplată bine meritată pentru eforturile noastre şi nicidecum 
un noroc? Sunt înclinat să cred că de foarte multe ori 
isnorăm darurile zeiței noastre. Poate că ea ne ajută cu 
adevărat, dar noi nu ştim să-i apreciem generozitatea. Cine 
ne oferă alte idei referitoare la acest subiect? 

Atunci, un negustor în vârstă se ridică în picioare, 
aranjându-şi straiele albe, de o eleganţă aparte. 

— Cu voia domniilor voastre, am să vă împărtăşesc 
părerea mea. Dacă -— aşa cum ai spus, onorabile Arkad - am 


considera că succesele pe care le-am repurtat în afaceri se 
datorează muncii şi măiestriei noastre, de ce n-am considera 
şi succesele care ne-au scăpat printre degete ca fiind nişte 
copii ai norocului - dacă soarta ne-ar fi ajutat să le 
obținem? Pentru că nu am reuşit să ni le însuşim, nu le 
putem considera ca fiind o răsplată bine meritată. Cu 
siguranță că mulți dintre cei prezenți aici au ce ne povesti în 
această privinţă. 

— Aceasta este o abordare extraordinar de înțeleptă, 
spuse Arkad. Câţi dintre voi s-au văzut în situația de a 
înhaţă norocul cu mâna pentru ca în clipa următoare să 
zboare cât mai departe cu putință? 

Multe mâini se ridicară la această întrebare, printre ele 
aflându-se şi cea a negustorului. Arkad îi făcu semn să 
vorbească. 

— Pentru că tu ai fost cel care ne-a sugerat această 
abordare a lucrurilor, am dori să auzim mai întâi povestea 
ta. 

— Am să vă relatez o poveste, spuse el, care ilustrează 
foarte bine modul în care oamenii lasă să le scape norocul 
din mână, spre marea lor pierdere şi dezamăgire. Cu mulți 
ani în urmă, când eram foarte tânăr, abia căsătorit, dar 
nerăbdător să câştig cât mai mult aur, tatăl meu veni într-o 
zi la mine şi îmi spuse cu fermitate să intru într-o afacere. 
Fiul unuia dintre cei mai buni prieteni ai săi descoperise o 
întindere de pământ nu departe de oraşul nostru. Această 
bucată de pământ se situa cu mult deasupra canalului de 
irigație, astfel că nicio picătură de apă nu putea ajunge 
acolo. Fiul prietenului tatălui meu schițase un plan prin 
care dorea să cumpere această întindere de pământ, pe care 
să construiască apoi trei roți hidraulice imense, ce aveau să 
fie mânuite cu ajutorul boilor, dăruind astfel acestui pământ 
fertil apa dătătoare de viață. După ce realiza acest lucru, 
plănuia să împartă această întindere de pământ în bucăţi 


mai mici, pe care dorea apoi să le vândă locuitorilor oraşului 
ca să-şi planteze diverse ierburi şi plante necesare 
gospodăriei lor. Fiul prietenului tatălui meu nu dispunea 
însă de aurul necesar unei astfel de acțiuni, întocmai ca 
mine, era un tânăr care câştiga o sumă decentă de bani. 
Tatăl lui, ca şi al meu, avea o familie numeroasă pe care 
trebuia s-o întrețină, iar câştigurile sale erau modeste. De 
aceea, luase hotărârea de a convinge un grup de oameni să 
participe alături de el la această acţiune. Grupul avea să fie 
alcătuit din doisprezece oameni, fiecare dintre ei câştigând o 
anumită sumă de bani. Aceştia trebuiau să fie de acord să 
plătească o zecime din câştigul lor pentru ducerea la bun 
sfârşit a acestui plan - până în momentul în care pământul 
avea să fie gata pentru vânzare. Apoi, profitul avea să se 
împartă în mod cinstit între cei doisprezece investitori, în 
funcție de investiția fiecăruia în parte. 

„„ Fiule” - îmi spuse tata - „ai atins acum pragul 
bărbăţiei. Dorinţa mea cea mai profundă este să începi să-ți 
clădeşti o avere uriaşă, care să te impună în ochii celor din 
jurul tău şi să-ți dăruiască respectul cuvenit, îmi doresc să 
înveți din greşelile pe care le-a comis tatăl tău. 

— Aceasta este şi dorința mea, tată” — am răspuns eu. „- 
Atunci, iată care este sfatul meu! Fă ceea ce ar fi trebuit să 
fac şi eu la vârsta ta! Păstrează o zecime din câştigul tău, cu 
ajutorul căruia să faci investiții cât mai profitabilei Cu acest 
câştig pus deoparte, poţi strânge - până să ajungi la vârsta 
mea — o avere impresionantă. 

— Cuvintele tale sunt pline de înțelepciune, tată. Şi eu 
îmi doresc să fiu bogat. Dar îmi pot canaliza câştigurile şi 
spre alte direcţii. De aceea, stau încă pe gânduri dacă să-ți 
urmez sfaturile sau nu. Sunt încă foarte tânăr. Am timp 
destul. 

— Aşa gândeam şi eu la vârsta ta, dar au trecut anii şi nu 
m-am hotărât niciodată să iau taurul de coarne. 


— Trăim în perioade diferite, tată. Nu voi repeta greşelile 
tale. 

— Norocul se află chiar în fața ta, fiule, îți oferă o şansă 
extraordinară, ce-ţi poate dărui o avere imensă. Te rog, fiule, 
nu sta prea mult în cumpănă! Du-te mâine dimineaţă la fiul 
prietenului meu şi spune-i că eşti dispus să investeşti în 
afacerea lui 10% din câştigul tău! Du-te la el fără întârziere! 
Norocul nu aşteaptă pe nimeni. Astăzi este în calea ta, 
mâine a dispărut fără urmă. De aceea, nu mai sta pe 
gânduri!” 

Dar, în ciuda sfaturilor tatălui meu, am ezitat să iau 
taurul de coarne. Negustorii aduseseră din est prea multe 
veşminte de o frumuseţe rară, ce ne încântau ochii mie şi 
soției mele. Dacă acceptam să investesc în afacerea 
respectivă o zecime din câştigul meu, trebuia să ne privăm 
de aceste veşminte scumpe, dar şi de alte plăceri atât de 
dragi inimii noastre. Am ezitat să iau o hotărâre până când 
a fost prea târziu, spre marea mea dezamăgire. Afacerea s-a 
dovedit mult mai profitabilă decât şi-ar fi putut închipui 
cineva. Aceasta este povestea mea, ce ilustrează foarte bine 
modul în care am lăsat norocul să-mi scape printre degete. 

— Povestea ne dezvăluie cu multă claritate faptul că 
norocul vine în calea celui care ştie să-l întâmpine, spuse un 
om al desertului, în procesul de clădire a unei averi, există 
întotdeauna un început. Acest început poate fi constituit din 
câteva monede de aur sau argint pe care un om le depune la 
temelia primei sale investiții. Eu sunt proprietarul multor 
cirezi de vite. Începutul afacerilor mele l-a constituit 
cumpărarea - pe când eram doar un băiețandru - a unui 
vițel în schimbul unei monede de argint. Această primă 
achiziție a fost extraordinar de importantă pentru mine. 
Hotărârea de a face primul pas în clădirea unei averi uriaşe 
este un noroc în sine. Pentru toți oamenii, acest prim pas — 
care îi transformă din oameni ce-şi câştigă existența numai 


din munca lor în oameni care trăiesc din dobânzile obținute 
de pe urma depunerilor lor în aur - este extrem de 
important. Din fericire, sunt oameni care se bucură de 
succesul financiar pe când sunt încă foarte tineri, 
întrecându-i astfel pe cei care îl obțin mai târziu sau pe acei 
nefericiți ai sorții - aşa cum este tatăl acestui negustor — 
care nu-l obțin niciodată. Dacă prietenul nostru, negustorul, 
ar fi făcut acest pas din tinerețe, atunci când norocul i s-a 
ivit în cale, s- ar fi înfruptat acum din mai multe bunătăţi ce 
aparțin acestei lumi. Dacă norocul l-ar fi îndemnat pe 
prietenul nostru, ţesătorul de haine, să facă acest prim pas, 
acesta ar fi marcat începutul unei averi impresionante. 

— Îţi mulțumim, dar acum aşa vrea să rostesc şi eu 
câteva cuvinte, spuse un străin, ridicându-se în picioare. Eu 
sunt din Siria şi de aceea, nu vorbesc prea bine limba 
voastră. Aş vrea să-i dau o poreclă prietenului nostru, 
negustorul. Poate veți considera că nu este un lucru 
politicos, dar eu vreau să-i dau această poreclă. Dar, din 
păcate, nu ştiu care este cuvântul potrivit în limba voastră. 
Dacă vi-l spun în siriană, nu-l veți înțelege. De aceea, vă rog 
să-mi spuneți cum numiți voi o_ persoană care amână 
mereu diverse lucruri — lucruri care însă i-ar aduce avantaje 
considerabile. 

— Un târâie-brâu. Spuse cineva. 

— Asta e! strigă sirianul, agitându-şi mâinile prin aer. 
Este un om care nu ştie cum să întâmpine norocul atunci 
când acesta i se iveşte în cale. Preferă să mai aştepte. Spune 
că are destulă treabă în momentul de faţă. Îi vorbim în 
zadar. Norocul nu-i aşteaptă pe cei care merg cu paşi înceți. 
Dacă un om vrea să înşface norocul, el trebuie să se mişte 
repede. Cel care nu se mişcă repede atunci când întâlneşte 
norocul în cale, este un mare târâi-brâu - ca prietenul 
nostru, negustorul. 


Negustorul se ridică în picioare şi făcu o reverență în fața 
sirianului, amuzat de cuvintele acestuia. 

— Toată admiraţia pentru tine, străinule, ce nu eziți să 
spui adevărul. 

— Şi acum să ascultăm o altă poveste despre noroc şi 
oportunități! Cine vrea să ne împărtăşească experiența sa de 
viață? întrebă Arkad. 

— Eu, răspunse un om în floarea vârstei, înveşmântat 
într-o mantie de culoare roşie, îndeletnicirea mea sunt 
animalele eu cumpăr de obicei cai şi cămile, dar uneori mai 
cumpăr şi oi şi capre. Am să vă povestesc în cele ce urmează 
cum norocul mi-a bătut într-o bună zi la uşă, dar eu nu i- 
am deschis, pentru că nu îl aşteptam. Poate că acesta este 
motivul pentru care l-am lăsat să-mi scape printre degete. 
Dar vă las pe voi, distinşi domni, să judecaţi. Întorcându-mă 
într-o seară în oraş după o călătorie obositoare de zece zile 
în căutare de cămile, am descoperit că porțile oraşului erau 
ferecate, în timp ce sclavii mei pregăteau cortul unde aveam 
să înnoptăm - o noapte pe care urma s-o petrecem fără apă 
şi cu foarte puţine merinde am fost abordat la un moment 
dat de un țăran bătrân, care - întocmai ca şi noi - nu 
putuse intra în oraş. 

„ Onorabile domn” - mi se adresă el — „după port, cred că 
îndeletnicirea domniei voastre sunt animalele. Dacă aşa 
stau lucrurile, aş dori să vă vând cea mai frumoasă turmă 
de oi pe care tocmai am adus-o în oraş. Din păcate, soția 
mea zace la pat, doborâtă de febră şi trebuie să mă întorc la 
ea de-ndată. Cumpăraţi-mi oile pentru ca eu şi sclavii mei 
să ne putem urca pe cămile şi să pornim fără întârziere la 
drum!” 

Era atât de întuneric încât nu i-am putut vedea turma, 
dar judecând după behăitul animalelor, mi-am dat seama că 
era numeroasă. Pentru că pierdusem zece zile de pomană, 
căutând în zadar cămile, am fost bucuros să închei târgul 


cu el. În disperarea lui, mi-a stabilit un preţ mai mult decât 
rezonabil. Eu am acceptat imediat, ştiind că a doua zi de 
dimineaţă sclavii mei vor reuşi să aducă turma în oraş şi s-o 
vândă cu un profit substanţial. După ce am încheiat târgul, 
le-am cerut sclavilor să aducă torţe ca să putem număra oile 
din turmă, despre care țăranul spunea că ar conține nouă 
sute de capete. Nu vă voi plictisi, prieteni, descriindu-vă 
lupta pe care am fost nevoiţi s-o dăm în încercarea noastră 
de a număra atâtea animale însetate şi agitate, ce se mişcau 
de colo-colo prin țarc. S-a dovedit o sarcină imposibilă. De 
aceea, l-am informat pe ţăran că le voi număra la lumina 
zilei şi îl voi plăti după aceea. 

„„ Vă rog, onorabile domn” - mă rugă el - „plătiți-mi 
măcar două treimi din preț în seara aceasta ca să-mi pot 
vedea de drum! îl voi lăsa aici pe cel mai inteligent şi mai 
instruit sclav al meu care vă va ajuta să numărați turma 
mâine dimineață. Este un om demn de încredere, căruia îi 
puteți încredința restul de bani fără nicio problemă.” 

Dar eu m-am încăpățânat şi am refuzat să-l plătesc în 
seara aceea. A doua zi dis-de-dimineaț, înainte de a mă 
trezi, porţile oraşului s-au deschis şi patru cumpărători s-au 
năpustit asupra turmei de oi. Erau dispuşi să plătească 
sume mari de bani, pentru că exista pericolul ca oraşul 
nostru să fie asediat şi mâncarea nu se găsea pe toate 
drumurile. Şi astfel, țăranul a obținut de trei ori prețul pe 
care mi-l oferise mie. Aşa am lăsat eu să-mi scape norocul 
din mână. 

— Aceasta este o poveste cu totul neobişnuită, spuse 
Arkad. Ce sugestii îi puteţi oferi? 

— Să nu mai stea niciodată pe gânduri dacă este convins 
că o afacere este profitabilă, spuse un meşteşugar de şei, 
aflat la o vârstă venerabilă. Dacă o afacere este bună, noi 
trebuie să ne înarmăm cu scuturi nu numai împotriva 
rivalilor noştri, ci şi împotriva propriei noastre slăbiciuni. 


Noi, muritorii, suntem atât de schimbători. Din păcate, 
trebuie să spun că ne răzgândim exact atunci când nu este 
cazul decât atunci când realmente ar trebui. Da. Într- 
adevăr, suntem încăpățânați. Şi suntem înclinați spre 
ezitare şi tărăgănare, lăsând norocul să ne scape printre 
degete. Primul meu raționament este cel mai bun. Dar mi-a 
fost întotdeauna greu să înşfac 

oafacere bună atunci când mi s-a ivit în cale. De aceea, 
funcționând ca un scut împotriva propriei mele slăbiciuni, 
dau imediat un avans, ce mă obligă să merg apoi mai 
departe, lucru care mă scuteşte de eventuale lacrimi şi 
regrete. 

— Îţi mulțumim, dar acum aş vrea să mai rostesc câteva 
cuvinte, spuse sirianul, ce se ridicase deja în picioare. 
Aceste poveşti sunt toate la fel. Norocul zboară de fiecare 
dată din aceeaşi cauză. De fiecare dată când vine în calea 
unui târâie -brâu, aduce cu sine afaceri bune. Dar de fiecare 
dată, acesta ezită, nu spune „De data asta, trec repede la 
acțiune”. Cum pot aceşti oameni să obțină succesul în 
viață? 

— Înţelepte cuvinte ai rostit, răspunse cumpărătorul de 
animale. Norocul a zburat într-adevăr printre degetele 
acestor povestitori. Dar nu este un lucru neobişnuit. Spiritul 
tărăgănării şi al ezitării exista în sufletul tuturor oamenilor. 
Noi ne dorim cu toții să devenim bogaţi: cu toate acestea, 
când norocul ne surâde, acest spirit al tărăgănării ne 
împiedică să- 

+ acceptăm. Şi pentru că îi dăm ascultare, devenim duşmanii 
noştri cei mai aprigi. La începutul carierei mele, nu ştiam de 
existența acestui spirit malefic. Consideram că vinovată de 
eşecul meu în afaceri era judecata mea slabă. Apoi, dădeam 
vina pe încăpăţțânarea mea bine cunoscută. În cele din 
urmă, am aflat care era adevăratul vinovat - obiceiul de a 
amâna mereu lucrurile, de a nu trece niciodată la acţiune 


atunci când trebuia. Cât am urât acest obicei după ce i- 
am dat un nume! Cu amărăciunea unui catâr sălbatic 
înhămat la un car, mi-am tăiat frâiele care mă împiedicau 
să obțin succesul în viață. 

— Îţi mulțumim, spuse sirianul. Acum vreau să-i pun o 
întrebare domnului negustor. Porți veşminte rafinate şi 
vorbeşti ca un om care a cunoscut succesul în viață. Spune- 
ne, mai asculți glasul acestui spirit al tărăgănării atunci 
când se face auzit în conştiinţa ta? 

— Întocmai ca prietenul nostru, cumpărătorul de 
animale, şi eu am fost nevoit să dau un nume acestui spirit 
malefic şi să lupt împotriva lui, răspunse negustorul. S-a 
dovedit a fi un duşman de moarte, care stătea mereu la 
pândă ca să-mi zădărnicească realizările. Povestea pe care v- 
am spus-o mai devreme nu este decât un exemplu din 
multele pe care vi le-aş putea oferi ca să vedeţi de câte ori 
mi-a alungat norocul din cale acest spirit atât de răutăcios. 
Dar, o dată ce l-ai descoperit, este uşor de învins. Nimeni nu 
permite de bună voie unui hoț să-i fure grânele. Şi nimeni 
nu permite unui rival să-i alunge clienții şi să-i fure profitul, 
în momentul în care am înțeles modul de operare al 
duşmanului meu, l-am învins cu uşurinţă. Toţi oamenii 
trebuie să stăpânească acest spirit al amânării şi ezitării 
dacă vor să se bucure de bogăţiile Babilonului. Tu ce spui, 
Arkad? Pentru că eşti cel mai bogat om din Babilon, te 
putem declara şi cel mai norocos. Eşti de acord cu mine că 
nimeni nu se poate bucura de succes dacă nu a zdrobit 
definitiv spiritul tărăgănării şi al ezitării ce sălăşluieşte în 
sufletul lui? 

— Este aşa precum spui, recunoscu Arkad. De-a lungul 
vieții mele, am văzut generații după generaţii păşind pe 
cărările negoțului, ştiinţei şi învățăturii, la capătul cărora se 
află succesul. Norocul s-a aflat în calea tuturor acestor 
oameni. Unii dintre ei l-au înşfăcat cu putere, îndeplinindu- 


şi astfel dorințele cele mai ardente, dar cei mai mulţi au 
ezitat, au dat greş şi au rămas mereu în urmă. 

Arkad se întoarse spre țesătorul de haine. 

— Tu ai fost cel care ne-ai sugerat să vorbim despre 
noroc. Să auzim care este acum părerea ta despre acest 
subiect! 

— Eu văd acum norocul într-o lumină diferită. Am crezut 
întotdeauna că este un lucru care ni se întâmplă din senin, 
fără să presupună niciun efort din partea noastră. Acum 
înțeleg că nimic nu ni se întâmplă din senin. Am înţeles, din 
discuţiile noastre, că - pentru a intra în grațiile zeiței 
norocului - trebuie să profităm din plin de toate ocaziile ce 
ni se ivesc în cale. De aceea, m-am hotărât ca pe viitor să nu 
mai ignor niciun mesaj pe care mi-l va trimite buna zeiță a 
norocului. 

— Ai înţeles foarte bine adevărurile pe care aceste discuții 
ni le-au dezvăluit, spuse Arkad. Veţi cunoaşte sărutul 
norocului dacă veți şti să profitați de ocaziile ce vi se vor ivi 
în cale. Prietenul nostru, negustorul, ar fi descoperit sărutul 
dulce al norocului dacă ar fi ştiut să profite de ocazia 
extraordinară pe care i-o oferise buna noastră zeiță. 
Prietenul nostru, cumpărătorul de animale, ar fi cunoscut şi 
el norocul dacă ar fi dus la bun sfârşit târgul cu turma de 
oi, de pe urma căreia ar fi obținut un profit frumos. Menirea 
acestor discuţii este aceea de a găsi o modalitate prin care 
să putem convinge norocul să pogoare asupra noastră. Eu 
cred că am găsit această modalitate. Povestirile voastre 
ilustrează un adevăr de necontestat: norocul poate fi 
ademenit dacă profitați de toate ocaziile extraordinare pe 
care le întâlniți în cale. Cei care ştiu să înhațe aceste ocazii 
unice în viață se bucură de întreaga atenţie a zeiței 
norocului. Ea nu ezită niciodată să-i ajute pe cei pe care îi 
îndrăgeşte — şi aceşti oameni dragi inimii ei sunt oamenii 


dinamici, oamenii de acțiune. Acţiunea este cea care vă va 
oferi cheia succeselor pe care doriți să le obţineţi în viață. 

Oamenii de acțiune sunt cei care se bucură de 
favorurile Zeiţei Norocului 


vV 
Cele cinci legi ale aurului 


— Dintre o pungă doldora de monede de aur şi o tăbliță 
gravată cu gânduri pline de înțelepciune - dacă ați fi puşi în 
situația de a alege unul dintre aceste două lucruri, pe care l- 
ați alege? 

Luminate de razele tremurânde ale focului ațâțat de 
arbuştii deşertului, chipurile bronzate ale ascultătorilor 
trădau un interes aparte pentru subiectul pe care îl 
discutau. 

— Aurul, aurul, răspunseră într-un glas cei douăzeci şi 
şapte de ascultători. 

Bătrânul Kalabab zâmbi cu subînțeles. 

— Linişte! le spuse el, reducându-i la tăcere. Ascultați 
tânguirile câinilor sălbătici ce se aud în noapte! Se tânguie 
şi urlă pentru că sunt flămânzi. Hrăniți-i şi ce credeți că vor 
face? Vor sări la bătaie şi se vor împăuna, mândri de 
succesul pe care l-au obținut în luptă, fără să se mai 
gândească la dimineața ce va veni. Aşa se întâmplă şi cu fiii 
oamenilor. Rugatți-i să aleagă între aur şi înțelepciune -— şi ce 
credeți că vor alege? Vor ignora înțelepciunea şi vor irosi 
aurul. Dimineața vom auzi tânguirile lor jalnice pentru că 
nu mai au aur. Aurul le aparține numai celor care îl cunosc 
şi îi respectă legile. 

Kalabab se înfăşură mai bine în mantia sa albă, căci 
bătea un vânt extrem de rece. 


— Pentru că m-aţi slujit cu credință pe toată durata 
călătoriei noastre, pentru că ați avut grijă de cămilele mele, 
pentru că ați străbătut fără să vă plângeţi nisipurile fierbinți 
ale deşertului, pentru că i-aţi înfruntat cu curaj pe tâlharii 
care încercau să-mi fure marfa, am să vă împărtăşesc în 
această seară povestea celor cinci legi ale aurului, o poveste 
cum nu v-a fost dat să auziți vreodată. Sorbiți-mi cu atenţie 
cuvintele ce vi le voi spune, căci - dacă le veți prinde tâlcul 
şi le veți da ascultare — în zilele ce vor urma vă veți scălda în 
aur. 

Tăcerea ce se aşternu în clipele următoare avea menirea 
de a crea un efect puternic asupra auditoriului. Deasupra 
lor, pe cerul senin al Babilonului, stelele se îngemănau, 
creând o dantelă de lumină şi culoare, în spatele 
spectatorilor, se întrezăreau siluetele corturilor, bine înfipte 
în pământ pentru a nu fi doborâte de furtunile necruțătoare 
ale deşertului. Lângă corturi, se aflau - frumos aranjate — 
baloturile de marfă, acoperite cu piei de animale, în 
apropiere, se găseau cămilele, ce stăteau întinse pe nisip, 
unele rumegând mulțumite, iar altele sforăind într-un cor 
disonant. 

— Ne-ai spus multe poveşti frumoase, Kalabab, grăi 
conducătorul grupului. Sperăm ca înțelepciunea ta să ne 
călăuzească şi mâine dimineață când zilele petrecute alături 
de tine se vor fi încheiat. 

— V-am spus până acum aventurile pe care le-am trăit pe 
tărâmuri străine şi îndepărtate, dar în seara aceasta vă voi 
împărtăşi înțelepciunea lui Arkad, un om bogat şi înțelept. 

— Am auzit multe lucruri despre el, spuse conducătorul 
grupului, căci el a fost cel mai bogat om care a trăit vreodată 
în Babilon. 

— Era cel mai bogat om, pentru că el cunoştea tainele 
aurului mai bine decât oricine din lume. În această seară, vă 
voi împărtăşi gândurile sale înțelepte, aşa cum mi le-a 


împărtăşit şi mie Nomasir, fiul lui, cu foarte mulţi ani în 
urmă, în Ninive, pe când eram un băiețandru. Stăpânul 
meu şi cu mine zăbovisem mult în palatul lui Nomasir. Eu îl 
ajutasem pe stăpânul meu să aducă multe covoraşe de o 
frumusețe rară, pe care Nomasir le analiza cu atenţie până 
când găsea ceva pe plac. În cele din urmă, mulțumit fiind de 
alegerea sa, ne-a rugat să ne aşezăm alături de el şi să bem 
un vin rar, a cărui aromă ne gâdila nările şi stomacul, ce nu 
era obişnuit cu o băutură atât de rară. Apoi, ne-a împărtăşit 
această poveste plină de înțelepciune, aşa cum am să v-o 
împărtăşesc şi eu vouă. În Babilon există obiceiul - după 
cum bine ştiţi - ca fiii din familiile bogate să locuiască 
împreună cu părinţii lor ca să devină în final moştenitorii 
averii acestora. Arkad, însă, nu era de acord cu acest obicei. 
De aceea, când Nomasir a atins vârsta la care trebuia să 
moştenească averea tatălui său, acesta îl chemă la el şi îi 
spuse: 

„„ Fiule, dorința mea cea mai profundă este ca tu să-mi 
moşteneşti averea. Dar trebuie să-mi dovedeşti că eşti 
capabil s-o administrezi într-un mod cât mai înțelept cu 
putință. Pentru asta, vreau să pleci în lume şi să-mi 
demonstrezi că poţi să strângi aur şi să devii un om 
respectat printre semenii tăi. Ca să nu începi de la zero, îţi 
voi dărui două lucruri ce mie miau fost refuzate atunci când 
am început să-mi clădesc averea, în primul rând, îţi voi 
dărui această pungă cu aur. Dacă o foloseşti cu 
înțelepciune, ea va constitui temelia succesului tău viitor, în 
al doilea rând, îți voi dărui această tăbliță de argilă, pe care 
sunt gravate cele cinci legi ale aurului. Dacă le vei da 
ascultare, ele îți vor oferi competenţă şi siguranţă în tot ceea 
ce vei face în viață, întoarce-te la casa tatălui tău peste zece 
ani pentru a-i da socoteală pentru faptele tale! Dacă te vei 
dovedi demn, te voi numi moștenitorul averii mele. În caz 


contrar, însă, o voi dona preoților ca să se roage pentru 
sufletul meu.” 

Şi aşa, Nomasir plecă în lume, însoțit de punga cu aur, de 
tăblița de argilă învelită cu grijă într-o pânză de mătase, de 
sclavul său şi de caii ce le asigurau transportul. După zece 
ani, Nomasir se întoarse la casa tatălui său, care organiză 
un ospăț mare în cinstea sa, ospăț la care invită mulți 
prieteni şi membri ai familiei. După ce ospăţul luă sfârşit, 
părinții lui se aşezară pe nişte scaune înalte, asemănătoare 
cu tronurile împărăteşti, iar Nomasir se prezentă în fața lor 
ca să dea socoteală pentru faptele lui, aşa cum îi promisese 
tatălui său. Era seară. Fumul greu pe care îl degajau 
opaițele - ce nu făceau altceva decât să strecoare palide raze 
de lumină - învăluia încăperea într-o negură deasă. Sclavii 
îmbrăcaţi în tunici şi veste albe încercau să mai 
împrospăteze puţin aerul umed din cameră, agitând cu 
mişcări ritmice frunze late de palmieri, întreaga scenă avea 
un aer regesc. Soția lui Nomasir şi cei doi copii ai lor, 
împreună cu alți membri ai familiei, stăteau în spatele lui pe 
covoraşe, fiind parcă întruchiparea unor statui înlemnite în 
tăcere. 

„ Tată” — începu el pe un ton plin de respect - „mă înclin 
în fața înţelepciunii tale. Cu zece ani în urmă, când băteam 
la porțile bărbăţiei, m- ai trimis în lume ca să devin un om 
de vază în loc să rămân vasalul averii tale. Mi-ai dăruit cu 
generozitate o pungă doldora de aur şi o tăbliță cu gânduri 
pline de înțelepciune. Aurul — vai! — trebuie să recunosc — 
mi-a zburat printre degete, aşa cum îi scapă unui tânăr fără 
experiență vânatul iute de picior.” 

Tatăl zâmbi cu indulgență. 

„ Continuă, fiule, căci vreau să cunosc povestea ta în cele 
mai mici amănunte. 

— Am hotărât să mă duc în Ninive, căci era un oraş în 
plină dezvoltare şi speram să-mi ofere cât mai multe ocazii 


profitabile. Am urmat o caravană, unde mi-am făcut foarte 
mulți prieteni. Printre aceştia, se aflau doi oameni talentați 
la grai, ce aveau un cal alb de o frumuseţe rară, care alerga 
mai repede ca vântul. În timpul călătoriei noastre, mi-au 
şoptit că în Ninive trăia un om foarte bogat, care avea un cal 
atât de iute de picior încât nu putea fi învins niciodată. 
Stăpânul lui credea că niciun cal din lume nu putea alerga 
mai repede decât calul său. De aceea, era dispus să parieze 
oricât de mult pe armăsarul lui, convins fiind că acesta 
putea învinge orice cal din Babilonia, în comparaţie însă cu 
armăsarul lor, spuneau prietenii mei, calul acela nu era 
decât un catâr amărât ce putea fi învins CU uşurinţă. Ei mi- 
au propus - ca pe o favoare greu de refuzat — să pariez şi eu 
pe calul lor. Eram deosebit de încântat de planul lor. Calul 
pe care pariasem a fost însă învins şi am pierdut foarte mult 
aur.” 

Tatăl izbucni în râs la auzul acestor cuvinte. 

„- Am descoperit mai târziu că aceşti oameni erau nişte 
tâlhari, care practicau de multă vreme această înşelătorie. 
Se aciuau pe lângă caravane în căutare de noi victime. Omul 
din Ninive era partenerul lor şi împărțeau câştiurile pe care 
le obțineau de pe urma acestor pariuri. Această înşelătorie 
m-a învățat prima lecţie despre viață - o lecţie despre cum 
trebuie să-mi port de grijă. Aveam sa învăţ în curând o altă 
lecţie, la fel de amară, în caravană mai era un tânăr cu care 
am legat o prietenie strânsă. Era fiul unor părinți bogați şi 
mergea la Ninive ca să-şi găsească o locuință potrivită. La 
scurtă vreme după ce-am sosit în oraş, mi-a povestit despre 
moartea unui negustor, a cărui prăvălie — împreună cu 
marfa sa - puteau fi achiziționate la un preț de nimic. 
Spunându-mi că vom fi parteneri egali, dar că mai întâi el 
trebuia să se întoarcă în Babilon ca să-şi asigure aurul, m-a 
convins să cumpăr marfa cu aurul meu, urmând să facem 
apoi afaceri cu aurul lui. El şi-a prelungit foarte mult timp 


şederea în Babilon, dovedindu-se în final un cumpărător 
nechibzuit şi un risipitor fără limite. L- am înlăturat în cele 
din urmă din afacere, dar nu înainte ca aceasta să atingă 
pragul dezastrului, căci toate mărfurile pe care le mai aveam 
la dispoziție nu mai puteau fi vândute şi nu mai aveam nici 
aur cu ajutorul căruia să cumpărăm alte produse. Am 
vândut în final unui evreu tot ce se mai putea vinde pentru 
un preț de nimic. Pot să-ți spun, tată, că am gustat din plin 
din cupa amărăciunii. Am căutat apoi ceva de lucru, dar n- 
am găsit nimic, căci nu aveam nici experiența şi nici 
pregătirea necesară pentru asta. Mi-am vândut caii. Mi-am 
vândut sclavul. Mi-am vândut şi hainele ca să obțin ceva de 
mâncare şi un loc unde să-mi odihnesc capul, dar fiecare zi 
nu-mi aducea decât şi mai multă amărăciune. În zilele 
acelea triste, mi- am amintit de încrederea pe care mi-ai 
acordat-o, tată. M-ai trimis în lume ca să devin un om cu 
stare şi asta doream să realizez.” 

Mama îşi îngropa fața în mâini şi începu să plângă 
încetişor. 

„ Atunci mi-am amintit de tăblița pe care mi-ai dăruit-o 
la plecare, tăbliță pe care erau gravate cele cinci legi ale 
aurului. Am citit cu atenție cuvintele pline de înțelepciune 
pe care mi le-ai dăruit şi mi-am dat seama că - dacă aş fi 
ştiut să dau ascultare acestor cuvinte înțelepte - nu mi-aş fi 
pierdut aurul. Am învățat pe dinafară fiecare lege în parte şi 
m-am hotărât ca — în momentul în care zeița norocului îmi 
va zâmbi din nou - să mă las călăuzit de înțelepciunea 
vârstei, nu de nechibzuința tinereţii. Pentru toți cei prezenți 
în seara asta aici, voi citi aceste legi pline de înțelepciune, 
legi pe care tatăl meu le-a imortalizat pe această tăbliță de 
argilă pe care mi-a dăruit-o cu zece ani în urmă: 

Cele cinci legi ale a aurului 
ıı Aurul se revarsă cu dărnicie asupra celui care pune 
deoparte nu mai puţin de o zecime din câştigul său 


pentru a crea o avere considerabilă nu numai pentru 
viitorul său, dar şi pentru cel al familiei sale. 

2 Aurul lucrează cu sârg în folosul stăpânului său 
înţelept, care ştie cum să-l administreze într-un mod 
profitabil, astfel încât acesta se înmulţțeşte precum se 
înmulțesc animalele pe câmpii. 

3+ Aurul cere protecţia unui stăpân prevăzător care îl 
investeşte numai sub stricta supraveghere a unor 
oameni înţelepţi, ce ştiu cum să-l administreze. 

+ Aurul zboară printre degetele celui care îl investeşte în 
afaceri sau în obiective cu care nu este prea bine 
familiarizat sau care nu se bucură de aprobarea 
înțelepţilor în acest domeniu. 

sAurul fuge din calea celui care urmează sfaturile 
înşelătoare ale escrocilor şi şarlatanilor sau din calea 
celui care îl investeşte în dorințe nechibzuite şi 
aventuroase. 

Acestea sunt cele cinci legi ale aurului scrise de tatăl 
meu. Ele sunt la fel de valoroase ca aurul însuşi, aşa cum 
veți vedea din continuarea povestirii mele. 

E] se adresă din nou tatălui său. 

„„ Ti-am povestit de sărăcia şi disperarea în care mă 
aruncaseră nechibzuința şi lipsa mea de experiență. Dar 
şiragul nenorocirilor ajunge la un moment dat să se 
destrame. Aşa s-a întâmplat şi în cazul meu atunci când 
norocul mi-a apărut în cale sub forma unei îndeletniciri ceva 
mai aparte — aceea de supraveghetor al unei echipe de sclavi 
ce lucra la ridicarea noului zid exterior al oraşului. Profitând 
acum de faptul că ştiam care este prima lege a aurului, am 
început să pun deoparte câte o monedă de aramă până când 
am atins valoarea unei monede de argint. A fost un proces 
lent, căci trebuia să mai şi trăiesc. Cheltuiam fiecare 
monedă în parte cu multă părere de rău, căci eram hotărât 
să recuperez - înainte de termenul stabilit — aurul pe care 


mi l-ai dăruit. Într-o zi, stăpânul sclavilor, cu care mă 
împrietenisem, veni la mine şi îmi spuse: 

« Eşti un tânăr chibzuit, care nu-şi cheltuieşte 
agoniseala. Ai ceva aur pus deoparte?» 

« Da» — am răspuns eu -— «căci cea mai mare dorință a 
mea este să recuperez aurul pe care mi l-a dăruit tatăl meu 
la plecare, aur pe care l-am pierdut.» 

« Eşti un tânăr ambițios şi te admir pentru asta. Dar ştii 
că aurul pe care îl strângi poate să lucreze în favoarea ta şi 
să-ți aducă şi mai mult aur?» 

« Vai! Am trăit nişte experiențe atât de amare, căci aurul 
tatălui meu mi-a zburat printre degete şi mă tem că la fel se 
va întâmpla şi cu al meu.» 

« Dacă ai încredere în mine, te voi învăța cum să-ți 
administrezi aurul într-un mod cât mai profitabil cu 
putință» — îmi răspunse el. «Peste un an, zidul exterior va fi 
terminat şi la fiecare intrare în parte vor trebui construite 
porțile de bronz ce vor proteja oraşul de inamicii regelui, în 
Ninive nu există destul material pentru a construi aceste 
porți, iar regele nu s-a gândit să şi-l asigure din timp. Lată 
care este planul meu: ne vom uni fondurile de aur şi vom 
trimite o caravană la minele de cupru şi cositor, ce se află la 
o distanță apreciabilă de oraşul nostru. Apoi, vom aduce în 
Ninive metalele necesare construirii porților. Când regele va 
da ordinul ca porțile să fie construite, numai noi îi vom 
putea oferi aceste materiale la un preț destul de piperat. 
Dacă regele nu va dori să cumpere de la noi, vom găsi alți 
cumpărători dornici să achiziționeze materialele la un preț 
la fel de bun.» 

Am recunoscut imediat în propunerea lui şansa de a pune 
în aplicare cea de a treia lege a aurului: aceea de a-mi 
investi economiile sub stricta supraveghere a unor oameni 
înţelepţi. Şi n-am fost dezamăgit. Căci investiția noastră s-a 
dovedit un succes, iar micuța mea cantitate de aur s- a 


mărit substanţial în urma tranzacţiei noastre. Cu timpul, 
am fost acceptat ca membru permanent al acestui grup de 
investitori, pe care îl alcătuiserăm cu ocazia primei noastre 
investiții. Ei cunoşteau foarte bine tainele administrării 
aurului. Analizau cu atenţie fiecare plan în parte înainte de 
a porni la acţiune. Nu riscau niciodată să-şi piardă aurul 
dacă exista posibilitatea ca o anumită afacere să nu fie 
profitabilă şi nici nu zăboveau prea mult într-o investiție 
dacă nu reuşeau să-şi recupereze destul de repede aurul 
investit. Lucruri prosteşti precum cursele de cai sau 
parteneriate de genul celui pe care l-am făcut eu datorită 
lipsei mele de experierță nu se bucurau de atenţie în rândul 
acestor investitori. Ei le descopereau imediat punctele slabe. 
Asociindu-mă cu aceşti oameni, am învăţat să fac investiţii 
sigure ce mi-au adus câştiguri considerabile. O dată cu 
trecerea anilor, comoara mea a început să crească din ce în 
ce mai repede. Nu numai că am recuperat ce am pierdut, 
dar am câştigat şi mai mult. Prin intermediul încercărilor 
prin care mi-a fost dat să trec, dar şi al succeselor de care 
m-am bucurat în cele din urmă, am testat înțelepciunea 
cuprinsă în cele cinci legi ale aurului şi fiecare dintre ele 
conține adevăruri de necontestat. Celui ce nu cunoaşte 
aceste cinci legi, aurul nu-i apare prea des în cale, iar când 
o face, dispare la fel de repede precum a apărut. Dar pentru 
cel ce urmează cele cinci legi, aurul munceşte cu supunerea 
unui sclav.” 

Nomasir încetă să vorbească şi făcu un semn unui sclav 
ce stătea undeva în spate. Sclavul aduse pe rând trei pungi 
grele din piele. Nomasir luă una dintre ele şi o puse la 
picioarele tatălui său, spunându-i: 

„ Tu mi-ai dăruit o pungă de aur - aurul Babilonului. Eu 
îți ofer acum în schimb o pungă cu aurul din Ninive, având 
aceeaşi greutate. Un schimb cinstit, după cum mi s-a spus. 
Mi-ai dăruit o tăbliță de argilă gravată cu gânduri pline de 


înțelepciune. Eu îţi ofer acum în schimb două pungi cu 
aur.” 

Spunând acestea, el luă din mâinile sclavului celelalte 
două pungi cu aur şi le puse la picioarele tatălui său. 

„„ Vreau să-ți demonstrez prin acest gest, tată, că îţi 
apreciez mai mult înțelepciunea decât aurul. Dar cine poate 
măsura în aur valoarea înțelepciunii? Fără înțelepciune, cei 
care au aur îl pierd repede printre degete, dar cu ajutorul 
înțelepciunii, cei care nu-l au îl pot transforma în scurtă 
vreme într-un sclav umil, după cum o dovedesc aceste trei 
pungi cu aur. Am, aşadar, satisfacția de a sta în fața ta, 
tată, şi de a-ți spune că - datorită înțelepciunii tale - am 
putut să devin un om bogat şi respectat printre semenii mei. 

Tatăl îşi puse mâna cu drag pe creştetul lui Nomasir. 

„ Ti-ai învăţat bine lecţiile şi sunt cu adevărat norocos că 
am un fiu căruia îi pot încredința fără teamă averea.” 

Kalabab îşi încheie povestirea şi îşi privi cu un ochi critic 
auditoriul. 

— Ce-aţi înțeles din această poveste a lui Nomasir? spuse 
el. Care dintre voi se poate duce la părintele său sau la 
părintele soției sale pentru a da socoteală în fața lui de felul 
în care şi-a administrat agoniseala? Ce-ar gândi aceşti 
oameni venerabili dacă le-aţi spune: „Am călătorit mult, am 
învățat multe, am muncit mult şi am câştigat mult, dar din 
păcate aur am prea puțin. O parte din el l-am cheltuit într- 
un mod înțelept, o parte l-am cheltuit prosteşte, dar cel mai 
mult am pierdut în acțiuni nechibzuite încă mai credeţi că 
este mâna destinului nedrept faptul că unii oameni au mai 
mult aur, iar alții nu au nimic? Atunci vă înşelați. Oamenii 
devin stăpânii aurului în momentul în care ajung să 
cunoască şi să respecte cele cinci legi ale aurului. Pentru că 
am învățat aceste legi încă din tinerețe şi pentru că le-am 
dat ascultare, am devenit un negustor bogat. Averea mea nu 
se datorează unui minuni cereşti. Averea ce-ţi pică din senin 


dispare la fel de brusc precum a apărut. Averea ce oferă însă 
stăpânului ei bucurie şi împlinire sufletească se clădeşte 
treptat, căci este rodul înțelepciunii şi stăruinței. Adevărata 
povară a unei om înțelept nu este strângerea averii în sine, 
ci consecventa pe care trebuie s-o arate în acest proces an 
de an. Cele cinci legi ale aurului vă oferă o răsplată bine 
meritată dacă ştiţi să le interpretați tâlcul. Fiecare dintre 
aceste cinci legi abundă de subiînțelesuri şi - dacă, purtați 
de valurile povestirii mele, le-aţi uitat -— vi le voi repeta de 
îndată. Le ştiu pe toate pe dinafară, pentru că în tinerețe am 
fost conştient de valoarea lor şi nu am fost mulțumit până 
când nu le-am învățat cuvânt cu cuvânt: 

Prima lege a aurului 

Aurul se revarsă cu dărnicie asupra celui care pune 
deoparte nu mai puțin de o zecime din câştigul său pentru a 
crea o avere nu numai considerabilă pentru viitorul sau, dar 
şi pentru cel al familiei sale. 

— Cel care pune deoparte cu consecvență o zecime din 
câştigul lui şi o investeşte cu înțelepciune se va bucura în 
final de o avere considerabilă, ce-i va oferi un venit sigur 
pentru viitor şi va garanta siguranța financiară a familiei 
sale în cazul în care zeii îl vor chema în ţinutul 
întunericului. Această lege mai spune că aurul vine de 
bunăvoie în calea unui om ca acesta şi vă pot aduce 
argumente în acest sens din propria mea experiență de 
viață. Cu cât strâng mai mult aur, cu atât îmi apare mai 
mult în cale. Aurul pe care îl strâng îmi aduce şi mai mult 
aur, aşa cum se va întâmpla şi în cazul vostru, căci aceasta 
este menirea primei legi a aurului. 

A doua lege a aurului 

Aurul lucrează cu sârg în folosul stăpânului său înțelept, 
care ştie cum să-l administreze într-un mod profitabil, astfel 
încât acesta se înmulțeşte precum se înmulțesc animalele pe 
câmpii. 


— Aurul este într-adevăr un lucrător harnic. Este dornic 
să se înmulțească ori de câte ori i se iveşte ocazia. Pentru 
toți cei care şi-au pus deoparte o anumită cantitate de aur, 
ocaziile sunt nenumărate, iar profitul este pe măsură. O 
dată cu trecerea anilor, el se înmulțeşte într-un mod 
surprinzător. 

A treia lege a aurului 

Aurul cere protecția unui stăpân prevăzător care îl 
investeşte numai sub stricta supraveghere a unor oameni 
înţelepţi, ce ştiu cum să-l administreze. 

— Aurul cere într-adevăr protecția unui stăpân 
prevăzător, aşa cum fuge din calea unui stăpân nechibzuit. 
Cel care cere sfaturile oamenilor înţelepţi, ce cunosc tainele 
administrării aurului, învață în curând să nu-şi 
primejduiască averea, ci s-o păstreze în siguranţă şi să se 
bucure de sporirea ei continuă. 

A patra lege a aurului 

Aiind zboară printre degetele celui care îl investeşte în 
afaceri sau în obiective cu care nu este prea bine familiarizat 
sau care nu se bucură de aprobarea înțelepților în acest 
domeniu. 

— Unui om care are aur, dar nu ştie cum să-l 
administreze, multe investiții i se par profitabile. Dar, de 
cele mai multe ori, acestea nu oferă altceva decât factori de 
risc, iar dacă sunt analizate de oameni cu experiență, 
aceştia vă vor arăta că prezintă puţine şanse de câştig. De 
aceea, stăpânul aurului care nu are însă experiență în 
administrarea lui, dar care are încredere în judecata sa şi îşi 
investeşte averea în afaceri sau în obiective cu care nu este 
prea bine familiarizat, descoperă în final că raționamentul 
său nu a fost atât de bun pe cât a crezut el şi plăteşte cu 
toată agoniseala lipsa de experiență. Un om înţelept este cel 
care îşi investeşte comoara doar sub stricta supraveghere a 
celor care cunosc foarte bine tainele administrării aurului. 


A cincea lege a aurului 

Aurul fuge din calea celui care urmează sfaturile 
înşelătoare ale escrocilor şi şarlatanilor sau din calea celui 
care îl investeşte în dorințe nechibzuite şi aventuroase. 

— Celor neexperimentați li se oferă adesea propuneri 
fantastice, care promit să le aducă acestora comori 
neînchipuite. Dar fiți cu băgare de seamă şi cereți sfaturile 
oamenilor înţelepţi, căci numai ei vă pot dezvălui riscurile ce 
se ascund în spatele acestor planuri atât de frumoase! 
Gândi-ţi-vă mereu la oamenii bogați din Ninive, care nu-şi 
asumă niciodată riscul pierderii averii lor şi nici nu se lasă 
vreodată încătuşaţi de afaceri şi investiții neprofitabile! Şi 
aici se încheie povestea celor cinci legi ale aurului. 
Spunându-vă această poveste, v-am dezvăluit în acelaşi 
timp şi secretele succeselor pe care le-am repurtat de-a 
lungul vieţii mele. Dar ele nu sunt nişte secrete, ci nişte 
adevăruri pe care fiecare om trebuie să le înveţe dacă vrea 
să scape de o viață mizerabilă, bântuită de problemele 
cotidiene legate de mâncare şi de un adăpost deasupra 
capului. Mâine vom intra în Babilon. Priviţi focul ce arde 
necontenit deasupra Templului din Bel! Noi ne aflăm în fața 
oraşului de aur. Mâine, fiecare dintre voi va avea aur aurul 
pe care îl meritați cu prisosință pentru credința cu care m- 
ați slujit. Dacă ar fi să ne întâlnim peste zece ani, ce mi-ați 
spune că ați făcut cu el? Dacă veți urma exemplul lui 
Nomasir şi veți pune acest aur la temelia viitoarei voastre 
averi, călăuziţi fiind pe acest drum de înțelepciunea lui 
Arkad, peste zece ani veți fi nişte oameni bogați şi respectați. 
Faptele noastre înțelepte ne însoțesc mereu pe parcursul 
vieții noastre pentru a ne conferi linişte şi împlinire 
sufletească. Dar în acelaşi fel, faptele noastre nechibzuite ne 
urmăresc pentru a ne tortura sufletul şi conştiinţa. Ele nu 
pot fi nicicând uitate. Printre aceşti „călăi” ai vieții noastre 
se află şi amintirile legate de lucrurile pe care nu le-aţi 


făcut, dar pe care ar fi trebuit să le faceți sau de ocaziile 
prielnice pe care ar fi trebuit să le înhățaţi, dar pe care le-aţi 
lăsat să vă scape printre degete. Comorile Babilonului sunt 
nemăsurate şi devin - o dată cu trecerea timpului — din ce în 
ce mai multe şi din ce în ce mai valoroase. Precum comorile 
pământului, aceste comori ale Babilonului le oferă 
oamenilor hotărâți să treacă la acțiune bucurii nemărginite. 
Dorinţele voastre nutresc o putere magică. Lăsați- vă 
călăuziți de această putere extraordinară, stăpânind în 
acelaşi timp cele cinci legi ale aurului, şi veți deveni 
suveranii comorilor din Babilon! 


VI 
Cămătarul din Babilon 


Cincizeci de monede de aur! Nicicând nu mai avusese 
Rodan, meşteşugarul de sulițe din Babilon, atâta aur în 
punga sa de piele. Şi cât de fericit şi mândru păşea spre 
casă, venind de la palatul celui mai generos suveran al 
lumii! Aurul răsuna atât de vesel în punga pe care o ţinea la 
cingătoare - era cea mai frumoasă muzică pe care o auzise 
vreodată. 

Cincizeci de monede de aur! Şi toate erau ale lui! Nu-i 
venea să creadă cât de norocos era. Ce putere emanau 
monedele acelea zornăitoare! Ele îi puteau dărui tot ce visa — 
o casă spațioasă, pământ, vite, cămile, cai, care — tot ce îşi 
dorea. 

Ce trebuință avea să le dea? în seara aceea, pe când se 
îndrepta spre casa surorii lui, nu se gândea la nimic altceva 
decât la monedele acelea strălucitoare din aur masiv -— erau 
ale lui şi dorea să le păstreze. 


Dar într-o seară, câteva zile mai târziu, al nostru Rodan, 
complet dezorientat, intră în prăvălia lui Mathon, cămătarul 
din Babilon şi negustorul de bijuterii şi țesături rare. Fără 
să privească nici în stânga, nici în dreapta la articolele 
expuse cu multă măiestrie, el se îndreptă direct spre 
încăperile pe care le ocupa proprietarul prăvăliei. Aici el îl 
găsi pe Mathon cel spilcuit, odihnindu-se pe un covoraş şi 
savurându-şi cina pe care i-o servea un sclav negru. 

— Te rog, sfatul tu mi-l dă, căci nu ştiu ce să fac! spuse 
Rodan, ce-şi luase o înfăţişare impozantă şi fermă. 

Mathon îl întâmpină cu un zâmbet prietenos. 

— Ce indiscreție ai comis de vrei să-l cauţi pe cămătarul 
din Babilon? Ai pierdut la jocurile de noroc? Sau poate ai 
căzut în plasa vreunei femei atrăgătoare? Te cunosc de 
foarte mulți ani, dar niciodată nu m-ai rugat să te ajut în 
vremuri de restrişte. 

— Nu, nu este vorba de aşa ceva. Eu nu vreau aur de la 
tine. Eu vreau doar să-mi împărtăşeşti sfaturile tale 
înțelepte. 

— Numai spune! Nu-mi vine să cred ce aud. Nimeni nu 
vine la un cămătar doar pentru a-i cere un sfat. Probabil că 
mă înşală auzul. 

— Nu, nu te înşală. 

— Se poate să fie adevărat? Rodan, meşteşugarul de 
sulițe, se dovedeşte cel mai inteligent dintre toți oamenii, 
căci el vine la Mathon nu pentru aur, ci pentru a-i cere 
sfatul. Mulţi oameni vin la mine pentru a-mi cere aur ca să- 
şi răscumpere nechibzuințele. Cât despre sfaturi — ei nici nu 
vor să le audă. Cu toate acestea, cine este cel mai potrivit 
om ca să ofere sfaturi decât cămătarul, persoana la care 
apelează oamenii atunci când dau de necazuri? Cred că ar 
trebui să iei masa cu mine, Rodan, continuă el. Eşti 
oaspetele meu în seara aceasta. Ando! îşi strigă el sclavul 
negru. Aşterne un covoraş pentru prietenul meu, Rodan, 


meşteşugarul de sulițe, care a venit să-mi ceară sfatul! El 
este oaspetele meu de onoare. Serveşte-l cu bucatele cele 
mai alese şi adu-i cel mai bun vin ca să-l savureze cu 
plăcere! Şi acum spune-mi ce necazuri ai! 

— Este vorba despre un dar pe care mi l-a făcut regele. 

— Regele ţi-a făcut un dar şi acesta îți creează necazuri? 
Despre ce dar este vorba? 

— Pentru că a fost mulțumit de proiectul pe care i l-am 
prezentat referitor la noile vârfuri pe care le vor avea sulițele 
gărzilor regale, regele mi-a dăruit cincizeci de monede de 
aur, cu care nu prea ştiu ce să fac. Mulţi semeni mă imploră 
să le împart cu ei. 

— Este un lucru cât se poate de firesc. Sunt mai mulți 
oameni care râvnesc aurul decât sunt cei care îl posedă. Dar 
oare nu poți să le spui „Nu”? Voința ta nu este la fel de 
puternică precum este pumnul tău? 

— Celor mai mulți le pot spune „Nu”, dar uneori este mai 
uşor să spui „Da”. Poţi oare să-ți refuzi sora, căreia îi eşti 
devotat trup şi suflet? 

— Bineînţeles. Sora ta nu are niciun drept să te împiedice 
să te bucuri de răsplata muncii tale. 

— Dar este vorba de Araman, soțul ei, pe care doreşte să-l 
vadă într-o bună zi un negustor bogat. Ea consideră că 
destinul nu i-a oferit niciodată o şansă soțului ei şi, de 
aceea, mă imploră să-i împrumut aurul meu cu ajutorul 
căruia el ar putea deveni un negustor prosper, urmând să- 
mi returneze împrumutul din câştigurile pe care le va realiza 
în timp. 

— Prietene, spuse Mathon, acesta este un subiect despre 
care trebuie să discutăm serios. Aurul conferă posesorului 
său multă responsabilitate. Dar şi o poziție diferită față de 
semenii săi. De asemenea, sufletul îi este cuprins de teamă 
la gândul ca l-ar putea pierde sau i-ar putea fi furat, ÎL 
conferă, pe de altă parte, puterea de a înfăptui lucruri bune. 


Dar intenţiile sale bune îi pot aduce necazuri. Ai auzit 
vreodată despre ţăranul din Ninive, care înțelegea graiul 
animalelor? Nu cred, căci nu este genul de poveste pe care 
s-o spui într-un atelier de fierar. Ţi-o voi spune eu, căci 
trebuie să ştii că un împrumut presupune ceva mai mult 
decât simpla trecere a aurului din mâna unui om în mâna 
altuia. Acest țăran, care înțelegea graiul animalelor, zăbovea 
mai mult timp în curte doar ca să asculte ce spuneau 
acestea, într-o seară, el auzi cum boul se plângea măgarului 
de soarta sa nedreaptă: 

„„ Trag la plug din zori până-n seară. Indiferent cât de 
toridă este ziua, cât de obosite îmi sunt picioarele sau cât de 
tare apasă jugul pe gâtul meu, eu trebuie să muncesc. Tu 
eşti însă prototipul trândăviei curate. Eşti mereu învelit cu o 
pătură colorată şi nu faci nimic mai mult decât să-ți duci 
stăpânul în locurile în care doreşte să meargă. Când nu 
merge nicăieri tu nu faci altceva decât să te odihneşti şi să 
mănânci toată ziua iarbă proaspătă.” 

Măgarul, în ciuda firii sale capricioase, avea un suflet bun 
şi înțelegea suferința boului. 

„ Bunul meu prieten răspunse el, „ştiu că munceşti 
enorm de mult şi vreau să te ajut. De aceea, îți voi spune 
cum poți să te bucuri de o zi de odihnă. Dimineaţa, când 
sclavul vine să te înhame la plug, întinde-te la pământ şi 
mugeşte cât poţi de tare ca să-i faci pe toţi să creadă că eşti 
bolnav şi nu mai poţi să munceşti.” 

Astfel, boul urmă sfatul măgarului, iar a doua zi de 
dimineaţă sclavul îi spuse ţăranului că boul era bolnav şi nu 
putea fi înhămat la plug. 

„ Atunci”, spuse țăranul, „înhamă măgarul la plug, 
pentru că trebuie să ne continuăm treaba.” 

Şi toată ziua, măgarul - care nu dorise altceva decât să-şi 
ajute prietenul — s-a văzut obligat să îndeplinească sarcina 
boului. La lăsarea întunericului, când a fost în cele din 


urmă eliberat din jug, inima îi era copleşită de tristețe, abia 
se mai ținea pe picioare din cauza oboselii, iar gâtul îl durea 
cumplit din cauza jugului. Țăranul mai zăbovi puţin în curte 
ca să audă ce-şi vor spune animalele. Boul luă primul 
cuvântul: 

„„ Eşti un prieten de nădejde. Datorită sfatului tău 
înțelept, am avut parte de o zi de odihnă.” 

„„. — lar eu” - răspunse măgarul - „sunt un fraier care 
încearcă să ajute un prieten, dar sfârşeşte prin a fi înhămat 
la jug în locul acestuia. De azi înainte, va trebui să-ți porți 
singur jugul, căci l-am auzit pe stăpânul nostru spunându-i 
sclavului că - dacă te mai îmbolnăveşti încă o dată - îl va 
chema pe măcelar. Şi chiar îmi doresc s-o facă, pentru că 
eşti un animal puturos.” 

Apoi, ei nu şi-au mai vorbit niciodată, iar prietenia lor a 
luat sfârşit pentru totdeauna, îmi poţi spune care este 
morala acestei poveşti, Rodan? 

— Este o poveste interesantă, răspunse Rodan, dar nu 
ştiu care este morala. 

— M-am gândit eu că n-ai s-o descifrezi. Dar este cât se 
poate de simplă: dacă vrei să-ți ajuţi un prieten, fă-o în aşa 
fel încât să nu-ți încarci pe umeri povara lui! 

— Nu m-am gândit la asta. Dar este o morală plină de 
înțelepciune. Nu vreau să preiau asupra mea greutățile pe 
care le poartă pe umeri soțul surorii mele. Dar spune-mi un 
lucru! Tu împrumuți bani. Dar oare cei cărora le împrumuți 
aceşti bani nu-ţi returnează împrumuturile? 

Mathon îi zâmbi cu subiînțeles - era zâmbetul unui om 
care avea o experiență bogată de viață. 

— Dar un împrumut ce nu poate fi returnat este oare un 
împrumut înțelept? Cel care împrumută bani trebuie să 
analizeze cu multă atenţie dacă aurul împrumutat poate fi 
returnat şi dacă serveşte unui scop profitabil; pe de altă 
parte, trebuie să se convingă de faptul că aurul său nu va fi 


irosit în zadar, iar cel căruia i l-a împrumutat nu-i va 
rămâne veşnic îndatorat, neputând returna niciodată suma 
împrumutată. Am să- ți arăt acum nişte dovezi 
incontestabile în acest sens, care îşi au propria lor poveste. 

El aduse atunci o ladă destul de mare, acoperită cu o 
piele de porc de culoare roşie şi împodobită cu diverse 
modele din bronz. El o aşeză pe podea şi se ghemui lângă 
ea, ţinându-şi mâinile pe capac. 

— Iau de la fiecare persoană căreia îi împrumut aur un 
anumit lucru - o garanție care rămâne la mine până când 
împrumutul îmi este returnat. Când persoana îmi 
returnează împrumutul, îi dau înapoi garanţia, dar dacă nu- 
mi returnează niciodată împrumutul, atunci garanția pe 
care am păstrat-o îmi va aminti întotdeauna de persoana 
care mi-a trădat încrederea. Cele mai sigure împrumuturi — 
îmi spune cutia mea cu amintiri - sunt cele acordate 
persoanelor ale căror posesiuni valorează mai mult decât 
împrumutul solicitat. Aceste persoane au pământuri sau 
bijuterii sau cămile sau alte lucruri de valoare ce pot fi 
vândute pentru a returna împrumutul făcut. Alții îmi promit 
că — dacă numi pot restitui împrumutul în condiţiile stabilite 
— îmi cedează în schimb anumite proprietăţi sau alte bunuri 
de valoare, în asemenea cazuri, aurul îmi este restituit cu 
dobânda aferentă. O altă categorie de oameni cărora le 
acord împrumuturi este cea a persoanelor care obţin un 
câştig bun din munca pe care o prestează. Aceştia sunt 
oameni ca tine, care muncesc şi sunt plătiți pentru munca 
lor. Ei au un venit sigur şi dacă sunt cinstiți şi nu au parte 
de vreo nenorocire, îmi restituie întotdeauna aurul pe care l- 
am împrumutat, cât şi dobânda ce mi se cuvine. Aceste 
împrumuturi se bazează pe munca umană. O altă categorie 
este cea a oamenilor defavorizaţi, care nu au nici avere şi 
niciun venit sigur. Viața este grea şi foarte mulți oameni nu 
pot face față greutăților la care ea îi supune. Vai de 


împrumuturile pe care le acord acestor oameni -— fie ele mai 
mici de o monedă de aramă! Cutia mea cu amintiri mă 
„ceartă” neîncetat pentru acest gen de împrumuturi, căci ele 
nu sunt niciodată restituite decât în cazul în care anumiți 
prieteni garantează plata împrumutului în numele celui care 
îl face, cunoscându-l ca fiind un om cinstit, dar nevoiaş. 

Mathon deschise capacul cutiei sale cu amintiri. Rodan se 
aplecă peste ladă, nerăbdător să vadă ce conţinea. 

În vârful piramidei de amintiri se afla o statuetă din 
bronz, învelită într-o pânză stacojie. Mathon luă statueta în 
mână şi începu s-o mângâie cu multă căldură. 

— Această piesă va rămâne pentru totdeauna în cutia 
mea cu amintiri, pentru că stăpânul ei a păşit în ţinutul 
întunericului. Este o amintire dragă inimii mele, căci cel 
căruia i-a aparținut statueta a fost cel mai bun prieten al 
meu. Am făcut foarte multe afaceri împreună şi toate s-au 
dovedit un succes până când inima i-a fost furată de o 
femeie din est (ia aminte!!! ***notă AII), de o frumuseţe rară, 
pe care dorea s-o ia de soţie. Era o femeie unică din toate 
punctele de vedere, o ființă uimitoare. El a început apoi să-şi 
cheltuiască fără măsură aurul pentru a- i satisface dorințele 
şi capriciile. Când izvorul său de aur a secat, el a venit la 
mine cuprins de disperare, l-am promis că îl voi ajuta să 
devină din nou stăpânul afacerilor sale. Mi-a jurat că va 
urma cu strictețe toate sfaturile pe care i le voi da. 

Dar n-a fost să fie. În timpul unei discuţii violente, ea i-a 
străpuns inima cu un cuţit. 

— Ce s-a întâmplat cu ea? întrebă Rodan. 

— Aceasta este a ei, fireşte, spuse Mathon, arătându-i 
pânza stacojie. Cuprinsă de remuşcări, ea s-a aruncat în 
Eufrat. Aceste două împrumuturi nu-mi vor mai fi nicicând 
restituite. Cutia mea cu amintiri este o mărturie a faptului 
că oamenii înlănțuiți de sentimente şi emoţii copleşitoare nu 
sunt nişte investiții bune pentru un cămătar. Asta este însă 


o altă poveste, continuă el, arătându-i un inel sculptat din 
os de bou. Acest inel aparține unui țăran. Eu cumpăr 
covoraşele pe care le ţes femeile lui. Recolta lui a fost 
distrusă la un moment dat de o invazie de lăcuste şi nu mai 
aveau nimic de mâncare. Eu l-am ajutat, iar la următoarea 
recoltă mi-a restituit împrumutul pe care i-l acordasem. 
Apoi, a venit din nou la mine şi mi-a povestit despre nişte 
capre ciudate care ar trăi într-un ținut îndepărat, aşa cum 
auzise din povestirile unui călător. Ele ar avea - după spuse 
lui - un păr lung, frumos şi moale, din care s-ar putea ţese 
cele mai frumoase covoraşe din întregul Babilon. Dorea să-şi 
cumpere o turmă întreagă, dar nu avea bani. Aşa că i-am 
împrumutat aurul de care avea nevoie pentru călătorie şi 
pentru achiziționarea turmei de capre. Anul viitor - pentru 
că deja turma lui începe să se înmulțească -— îi voi surprinde 
pe toți bogătaşii din Babilon cu cele mai frumoase şi mai 
scumpe covoraşe, pe care — fără îndoială — se vor înghesui să 
le cumpere, în curând, voi fi nevoit să-i dau inelul înapoi, 
căci el insistă să-mi restituie împrumutul cât mai repede cu 
putinţă. 

— Sunt şi din cei care fac acest lucru? întrebă Rodan. 

— Dacă împrumută cu scopul de a câştiga bani, da, fac 
acest lucru. Dar dacă fac împrumuturi doar pentru a-şi 
satisface nişte capricii, nu cred că mai ai şansa de a-ţi 
recupera aurul împrumutat. 

— Povesteşte-mi istoria acestei „amintiri”! îi ceru Rodan, 
luând din ladă 
o brățară din aur masiv, încrustată cu pietre preţioase de o 
frumusețe aparte. 

— Să înţeleg că te atrag femeile, prietene, nu? spuse 
Mathon pe un ton ironic. 

— Sunt mai tânăr decât tine, îi ripostă Rodan. 

— Sunt de acord cu tine în această privință, dar de data 
aceasta povestea nu are nimic romantic, dacă asta ţi-ai 


închipuit. Stăpâna brățării este grasă şi brăzdată de riduri şi 
- în plus - vorbeşte atât de mult, fără să spună în fond 
nimic, încât mă calcă pe nervi ori de câte ori am de-a face cu 
ea. Membrii familiei sale au avut cândva foarte mulți bani şi 
erau clienții mei fideli, dar vremurile de restrişte s-au abătut 
şi asupra lor. Ea are un fiu pe care vrea să-l facă negustor. 
Aşa că a venit la mine ca să mă roage să-i împrumut nişte 
aur pentru ca fiul ei să devină asociatul unui proprietar de 
caravane, ce călătoreşte în toată lumea, vânzând într-un 
oraş ce cumpără într-altul. Acest om s-a dovedit în final un 
ticălos, căci l-a lăsat pe nefericitul tânăr într-un oraş 
îndepărtat, fără bani şi fără prieteni, plecând pe ascuns în 
timp ce tânărul dormea. Poate că atunci când tânărul va 
atinge pragul maturității, îmi va restitui împrumutul; dar 
până atunci, nu obțin nicio dobândă pentru împrumutul pe 
care i l-am acordat 

— Doar foarte multă vorbărie. Recunosc însă că bijuteriile 
au o valoare inestimabilă. 

— Această doamnă ţi-a cerut sfatul atunci când a venit la 
tine pentru împrumut? 

— Dimpotrivă. Ea a pozat ca fiind mama unui fiu bogat şi 
puternic, respectat pe tot cuprinsul Babilonului. S-o 
contrazici ar fi însemnat doar să-i stârneşti mânia. Şi am 
avut parte din plin de mânia ei. Cunoşteam foarte bine 
riscurile pe care le presupune acordarea unui împrumut 
unui tânăr fără experienţă, dar când mi-a oferit această 
garanție, nu am putut s-o refuz. Această frânghie înnodată — 
continuă Mathon, arătându-i-o lui Rodan - îi aparține lui 
Nebatur, negustorul de cămile. Când vrea să cumpere 
cămile, dar nu are fondurile necesare, îmi aduce câte o 
frânghie înnodată, iar eu îi acord împrumutul solicitat. Este 
un negustor înțelept. Eu am încredere în judecata lui 
dreaptă şi îi împrumut întotdeauna atât cât doreşte. Şi alți 
negustori din Babilon se bucură de încrederea mea datorită 


comportamentului lor cinstit. Garanţiile pe care mi le oferă 
poposesc doar foarte puţin timp în cutia mea cu amintiri. 
Negustorii cinstiți sunt o adevărata comoară în Babilon. Iar 
eu ies mereu în câştig dacă îi ajut să transforme negoţțul 
într-o afacere cât mai profitabilă pentru oraşul nostru. 

Mathon luă apoi din cutia sa cu amintiri un gândac 
încrustat în turcoaz şi îl aruncă cu dispreț pe podea. 

— Un gândac din Egipt. Băiatului căruia îi aparține acest 
gândac nu- 
+pasă nici cât negru sub unghie dacă îmi primesc sau nu 
aurul înapoi. Când îi reproşez acest lucru, îmi răspunde 
spunându-mi: „Cum să-ți dau aurul înapoi când soarta nu 
este deloc generoasă cu mine? Tu oricum ai destul aur.” Ce 
pot să fac mai mult de-atât? Garanţia este a tatălui său - un 
om cinstit, dar nevoiaş, care şi-a pus în joc pământul şi 
animalele ca să sprijine afacerea fiului său. Tânărul a avut 
la început succes, dar îmbătat de scurtele sale victorii şi 
lipsit de experiență, a dus afacerea în pragul falimentului. 
Tinerii sunt 'ambițioşi. Ei alea adesea căile cele mai scurte 
pentru obţinerea averii mult visate. Şi pentru a se bucura de 
ea cât mai repede cu putință, fac împrumuturi nechibzuite. 
Lipsiţi de experienţă, tinerii nu-şi dau seama că o datorie 
seamănă cu o groapă adâncă, în care poți cobori repede, dar 
din care nu mai ieşi cu aceeaşi uşurinţă. Este o groapă în 
care te înlănțuie fără putință de scăpare deznădejdea şi 
regretele, o groapă în care lumina soarelui nu pătrunde 
niciodată, iar liniştea nopţii este veşnic tulburată de tristețe 
şi amărăciune. Eu nu sunt împotriva împrumuturilor. 
Dimpotrivă, le încurajez din tot sufletul. Le recomand în 
cazul în care scopul lor este unul înțelept. Eu însuşi am 
cunoscut succesul în afaceri cu bani Împrumutați. Dar ce-ar 
trebui să facă un cămătar în astfel de cazuri? Tânărul din 
povestea noastră este cuprins de disperare şi nu ştie ce să 
facă. Este deznădăjduit, iar asta nu-l ajută să adune suma 


pe care i-am împrumutat-o. Mă doare când mă gândesc că 
singura soluție este să-l deposedez pe tatăl lui de pământul 
şi animalele sale. 

— Îmi spui multe lucruri interesante, se aventură Rodan, 
dar încă nu mi-ai răspuns la întrebare. Să-i împrumut cele 
cincizeci de monede de aur soțului surorii mele? Ei 
reprezintă singura mea familie. 

— Sora ta este o femeie extraordinară, căreia îi datorezi 
mult respect. Dacă soțul ei ar veni la mine şi m-ar ruga să-i 
împrumut cincizeci de monede de aur, l-aş întreba care este 
scopul pentru care le împrumută. Dacă mi-ar răspunde că 
doreşte să devină negustor ca mine şi să facă afaceri cu 
bijuterii şi piese scumpe de mobilier, i-aş spune următorul 
lucru: „Ce cunoştinţe ai din domeniul negoțului? Ştii de 
unde poți să cumperi marfă la cel mai mic preț? Ştii unde îţi 
poți vinde marfa la un preț foarte bun?” Poate el să-mi 
răspundă cu „Da” la toate aceste întrebări? 

— Nu, nu poate, recunoscu Rodan. El m-a ajutat mult în 
atelierul meu de forjat şi a mai lucrat în câteva prăvălii. 

— Atunci, i-aş spune că scopul împrumutului său nu este 
înțelept. Negustorii trebuie mai întâi să-şi învețe meseria 
cum trebuie. Ambiţia sa, deşi lăudabilă, nu este un lucru 
practic, iar eu nu i-aş împrumuta aurul. Dar dacă mi-ar 
spune: „Da, am fost ucenicul multor negustori. Cu ei am 
călătorit în Smyrna şi am cumpărat la un preț foarte mic 
covoraşele pe care le ţes gospodinele de acolo. Cunosc, de 
asemenea, mulți oameni bogaţi din Babilon, cărora le pot 
vinde aceste covoraşe, obținând un profit considerabil.” 
Atunci, eu i-aş spune: „Scopul tău este înțelept, iar ambiția 
ta este lăudabilă. Sunt încântat să-ți împrumut cele 
cincizeci de monede de aur dacă îmi oferi garanţia că mi le 
vei înapoia.” Dar dacă el mi-ar răspunde: „Nu pot să-ți ofer 
nici o altă garanție decât cuvântul meu de onoare că îţi voi 
restitui împrumutul”, atunci eu i-aş spune: 


„Fiecare monedă de aur reprezintă o avere pentru mine. 
Dacă vei fi jefuit în drum spre Smyrna sau dacă la 
întoarcere tâlharii îți vor fura covoraşele, atunci nu vei mai 
avea nicio posibilitate să-mi restitui împrumutul, iar aurul 
meu va fi pe veci pierdut. Vezi tu, Rodan, aurul este marfa 
cămătarului. Este uşor să-l împrumuți, Dar dacă nu este 
investit într-un mod înțelept, este foarte greu să-l mai 
recuperezi. Cămătarul nu este adeptul riscurilor inutile, ci al 
garanţiei că îşi va primi banii înapoi. Este bine — continuă el 
- să-i ajuţi pe cei aflaţi la necaz; este bine să le oferi o mână 
de ajutor celor năpăstuiți de soartă; este bine să- i ajuţi pe 
cei aflați la început de drum, oameni ce vor deveni cândva 
nişte cetățeni de onoare ai oraşului. Dar acest ajutor trebuie 
acordat cu grijă ca să nu pățeşti ca măgarul ţăranului din 
povestea noastră, care — în dorința de a-şi ajuta prietenul — 
s-a împovărat cu jugul acestuia. M-am îndepărtat din nou 
de întrebarea ta, Rodan, dar iată care este răspunsul meu: 
păstrează cele cincizeci de monede de aur! Aceste monede 
reprezintă răsplata muncii tale şi nimeni nu te poate obliga 
să te desparți de ele dacă nu aceasta îți este dorința. Dacă 
vrei să le împrumuți ca să-ți aducă mai mult aur, atunci ele 
trebuie împrumutate cu multă prudentă şi în multe locuri. 
Nu-mi place aurul care stă de pomană, deşi riscul îmi place 
şi mai puțin. — De câţi ani te ocupi de făurirea sulițelor? 

— De trei ani. 

— În afară de darul pe care ţi l-a făcut regele, cât ai mai 
pus deoparte? 

— Trei monede de aur. 

— În fiecare an în care ai muncit pe rupte, ţi-ai refuzat 
anumite plăceri ca să pui deoparte câte o monedă de aur, 
nu-i aşa? 

— Aşa este, precum spui. 


— Atunci, ai putea strânge în cincizeci de ani de muncă 
cincizeci de monede de aur, refuzându-ți însă toate plăcerile, 
nu este aşa? 

— Ar fi o viață destinată numai muncii. 

— Gândeşte-te că sora ta ţi-ar putea pune în pericol 
agoniseala strânsă cu sudoarea frunțţii în cei cincizeci de ani 
de muncă necurmată în atelierul de topit bronz numai ca să 
vadă dacă soțul ei poate deveni negustor! 

— Aşa cum prezinți tu lucrurile, n-ar fi o imagine prea 
idilică. 

— Atunci du-te la ea şi spune-i următorul lucru: „De trei 
ani de zile, muncesc în fiecare zi, cu excepţia zilelor de 
sărbătoare, de când răsare şi până apune soarele, refuzân- 
du-mi mereu lucrurile după care inima- mi tânjeşte, în toți 
aceşti ani de muncă asiduă, am pus deoparte câte o monedă 
de aur. Tu eşti sora mea, pe care o iubesc din tot sufletul şi 
îmi doresc ca soțul tău să ajungă într-o bună zi un negustor 
prosper. Dacă îmi va putea prezenta un plan conceput într- 
un mod cât mai înțelept cu putință, un plan pe care 
prietenul meu, Mathon, îl va putea considera posibil de 
realizat, atunci îi voi împrumuta cu încredere agoniseala 
mea pe un an întreg pentru a-i oferi ocazia de a-mi 
demonstra că poate reuşi în viață. Fă ceea ce ţi-am spus, iar 
dacă în el sălăşluieşte un învingător, o va dovedi fără nici 
cea mai mică umbră de îndoială. Dacă însă dă greş, îți va 
datora doar o sumă mică de bani, pe care într-o bună zi ţi-o 
va înapoia. Eu pot sa împrumut aur pentru că dețin mai 
mult decât am nevoie în afacerile mele. Îmi doresc ca acest 
surplus de aur să lucreze în favoarea altora, aducându-mi 
în acelaşi timp şi mai mult aur. Pe de altă parte, nu-mi 
doresc să-l pierd inutil, pentru că am muncit mult şi mi-am 
refuzat foarte multe lucruri ca să-l câştig. De aceea, nu-l 
mai împrumut celor în care nu am încredere că mi-l vor 
restitui. Şi nici nu-l investesc acolo unde nu sunt convins că 


îmi va aduce un profit considerabil. Ţi-am dezvăluit, Rodan, 
multe dintre secretele ce sălăşluiesc în cutia mea cu 
amintiri. Ele trădează slăbiciunile oamenilor, dar şi dorința 
lor nechibzuită de a face împrumuturi pe care nu le pot 
restitui. Din aceste povestiri, poți să vezi cum speranțele 
oamenilor de a strânge o avere imensă într-un timp cât mai 
scurt cu putință nu sunt altceva decât nişte dorințe deşarte, 
pe care nu le pot duce niciodată la îndeplinire, neavând nici 
experiența şi nici pregătirea necesară. Tu, Rodan, eşti acum 
stăpânul unei sume frumoase de bani, pe care trebuie s-o 
pui să lucreze pentru tine. Eşti pe cale să devii cămătar, aşa 
cum sunt şi eu. Dacă vei şti cum să-ți păstrezi comoara, ea 
se va transforma într-un izvor nesecat de aur, ce-ţi va oferi 
un venit sigur şi plăceri nemăsurate. Dar dacă o vei lăsa să- 
ți scape printre degete, se va transforma într-un izvor 
nesecat de suferință şi regrete, ce-ţi vor întuneca existența 
pentru tot restul vieţii tale. Ce vrei să faci acum cu aurul din 
punga ta? 

— Să-l păstrez în siguranță. 

— Ai glăsuit cu multă înțelepciune, îl aprobă Mathon. 
Prima ta dorință este ca aurul să fie plasat undeva în 
siguranță. Crezi, aşadar, că - plasându-l în grija soțului 
surorii tale — va fi în siguranță? 

— Mă tem că nu, pentru că nu este un maestru în 
păstrarea aurului. 

— Atunci, nu trebuie să te laşi influențat de sentimente 
prosteşti, precum obligația față de familia ta, şi să-ți 
încredințezi comoara în mâinile oricui. Dacă vrei să-ți ajuţi 
familia sau prietenii, găseşte alte modalităţi, dar nu-ți pune 
în pericol comoara! Nu uita că aurul zboară cu uşurinţă 
printre degetele celor neexperimentati. Celor ce nu ştiu cum 
să- 1 păzească! Pe de altă parte, este la fel de grav să-ți 
iroseşti comoara în lucruri extravagante precum este să le 


permiti altora s-o risipească în locul tău. Acum care este 
următoarea ta dorință legată de averea ta? 

— Aş vrea să-mi aducă şi mai mult aur. 

— Din nou vorbele tale sunt pline de înțelepciune. 
Comoara ta trebuie să producă şi mai mulți pui. Aurul se 
poate dubla dacă este investit într-un mod înțelept iar tu te 
poţi bucura de el înainte ca povara anilor să-ți apese pe 
umeri. Dacă există riscul să-l pierzi, îți vei pierde nu numai 
agoniseala de-o viaţă, ci şi câştigul pe care ţi l-a adus aurul 
de-a lungul timpului. De aceea, nu te lăsa înşelat de 
planurile fantastice concepute de oameni neexperimentați, 
care cred că ştiu tainele înmulțirii aurului într-un mod cât 
mai rapid cu putință. Aceste planuri sunt creația visătorilor 
care nu cunosc legile negoțului. Fii consecvent în hotărârile 
tale pentru a te putea bucura din plin de comoara ta! S-o 
împrumuți cuiva având drept garanție doar promisiunea 
unei posibile restituiri înseamnă să te joci cu focul. Încearcă 
să faci investiții numai cu oameni care au obținut succes în 
afaceri în aşa fel încât succesul tău să fie garantat, iar 
comoara ta să se înmulțească fără limite, călăuzită de 
experiența şi înțelepciunea lor. Astfel, vei evita nenorocirile 
care se abat adesea asupra celor cărora zeii le dăruiesc cu 
generozitate aur. 

Când Rodan încercă să-i mulțumească pentru sfaturile 
sale înțelepte, Mathon îl întrerupse, spunându-i: 

— Darul pe care l-ai primit din partea regelui îți va dărui 
multă înțelepciune. Dacă vrei să păstrezi cele cincizeci de 
monede de aur, trebuie să fii discret. Mulţi vor încerca să te 
ademenească, oferindu-ți sfaturi şi oportunități ce îți vor 
promite câştiguri colosale. Sper ca poveştile din cutia- mea 
cu amintiri să te călăuzească în drumul tău prin viață şi să 
te împiedice să împrumuți vreo monedă de aur dacă nu eşti 
sigur că o vei primi înapoi. Vino din nou la mine dacă mai ai 
nevoie de alte sfaturi, căci ţi le voi da din tot sufletul! Citeşte 


acum cuvintele acestea pe care le-am gravat pe capacul 
cutiei mele cu amintiri! Ele sunt valabile atât pentru cel 
care împrumută bani, cât şi pentru cămătar. 

Mai bine analizezi lucrurile cu puțină prudenţă decât 
să simți gustul regretelor amarnice 


VII 
Zidurile Babilonului 


Bătrânul Banzar, vajnicul războinic de odinioară, stătea 
de pază la trecerea ce ducea spre terasa zidurilor vechi ale 
Babilonului. Pe terasă, războinicii duceau o luptă crâncenă 
ca să apere zidurile oraşului. De ei depindea existența 
acestui oraş măreț şi a miilor lui de locuitori. 

Dincolo de ziduri, se auzeau vuietul armatelor duşmane, 
tipetele oamenilor, tropotul cailor şi bubuitul asurzitor al 
berbecilor izbiți de porțile din bronz. 

Pe străzi, în spatele porților, vegheau lăncierii, a căror 
menire era să apere intrarea în oraş dacă porțile aveau să 
cedeze Erau puţini cei cărora li se încredințase această 
misiune. Căci armatele Babilonului se aflau alături de regele 
lor în ţinuturile îndepărtate ale estului într-o expediţie 
împotriva stăpânitorilor Elamului. Nimeni nu se gândise la 
un eventual atac în lipsa lor, astfel că puţine forțe fuseseră 
lăsate acasă. Pe neaşteptate, însă, din nord, se năpusti 
asupra Babilonului puternica armată a asirienilor. Zidurile 
trebuiau acum să opună o rezistență acerbă, căci altfel 
Babilonul era sortit pieirii. 

Banzar era înconjurat de o mulțime de oameni, 
cutremurați de spaimă, ce încercau cu toţii să afle veşti 
despre lupta ce se desfăşura la doar câțiva paşi de ei. Cu 


ochii cuprinşi de groază, priveau şirurile nesfârşite de răniți 
sau morţi ce erau transportaţi în oraş. 

Acesta era punctul crucial al atacului. După trei zile de 
asediu, duşmanul îşi aruncase acum în luptă toate forțele 
cu intenția clară de a înfrânge rezistența oraşului. 

Războinicii de pe terasele zidurilor se luptau cu dârzenie 
împotriva inamicilor care încercau prin orice mijloace să 
pătrundă în oraş. Astfel, apărătorii Babilonului distrugeau 
scările pe care atacatorii încercau să se suie pe ziduri şi 
aruncau asupra duşmanilor valuri de săgeți şi ulei încins, 
iar dacă aceştia reuşeau totuşi să le străpungă vigilența, îi 
înfruntau cu săbii şi sulițe. Pe de altă parte, războinicii 
noştri erau şi ei — la rândul lor - copleşiți de cascadele de 
săgeți aruncate de inamic. 

Bătrânul Banzar putea cel mai uşor să le ofere oamenilor 
veşti despre luptă, căci el se afla cel mai aproape de scena 
conflictului şi auzea primul freamătul pe care îl creau 
duşmanii ori de câte ori erau respinşi de războinicii 
Babilonului. 

Un negustor în vârstă se apropie de el şi îi spuse cu 
mâinile tremurânde: 

— Spune-mi, te rog, ce se întâmplă! îl rugă el. Duşmanii 
nu pot să pătrundă în oraş. Fiii mei sunt alături de regele 
nostru. Nu are cine s-o protejeze pe bătrânica mea de furia 
lor. Vor jefui tot ce vor întâlni în cale. Vor lua tot — 
mâncare... tot... nimic nu va mai rămâne în urma lor. 
Suntem bătrâni, prea bătrâni ca să ne mai putem apăra — 
suntem prea bătrâni şi ca să mai fim luaţi ca sclavi. Vom fi 
lăsaţi să murim de foame. 

Vom muri cu toţii. Spune-mi că nu pot intra în oraş! 

— Linişteşte-te, bunule negustor! îi răspunse străjerul. 
Zidurile Babilonului sunt puternice. Du-te la bazarul tău şi 
spune-i soției tale că zidurile vă vor apăra - pe voi şi toată 


averea voastră, aşa cum vor avea grijă şi de comorile regelui! 
Mergi lipit de ziduri pentru a nu fi lovit de săgețile inamice! 

O femeie cu un copil în brațe luă locul bătrânului 
negustor atunci când acesta se retrase. 

— Străjerule, ce veşti ne mai dai? Spune-mi adevărul ca 
să-mi pot linişti soțul, ce zace la pat doborât de rănile pe 
care le-a primit în luptă. El insistă să ne apere - pe mine şi 
copiii noştri - cu lancea sa dacă duşmanii ne vor cotropi 
oraşul. Cumplită va fi - spune el - răzbunarea acestora de 
va fi să ne înfrângă. 

— Zidurile Babilonului vă vor apăra - pe tine şi copiii tăi. 
Sunt nişte ziduri înalte şi solide. Nu auzi țipetele victorioase 
ale războinicilor noştri curajoşi care toarnă cazane pline cu 
ulei încins asupra duşmanilor ce încearcă să urce pe ziduri 
cu ajutorul scărilor? 

— Da, le aud. Dar mai aud şi zgomotul asurzitor pe care îl 
fac berbecii izbindu-se de porțile noastre. 

— Întoarce-te la soţul tău! Spune-i că porțile sunt solide 
şi nu cedează atât de uşor în fața berbecilor inamici! Mai 
spune-i că pe cei care reuşesc să se urce pe terasele 
zidurilor îi aşteaptă  sulițele războinicilor noştri! 
Adăposteşte-te pe lângă clădirile de acolo pentru a fi în 
siguranţă! 

Banzar se dădu la o parte din calea întăririlor armate ce 
veneau în ajutor. Pe când treceau cu pasul greu, acoperiți 
de scuturi din bronz, o fetiță îl trase de cingătoare. 

— Spuneţi-mi, vă rog, suntem în siguranță? îl imploră ea. 
Aud zgomote cumplite. Văd oameni răniți peste tot în jurul 
meu. Mi-este atât de frică. Ce se va alege de familia noastră, 
de mama şi de frățiorii mei? 

Bătrânul războinic clipi din ochi, încercând să vadă de 
unde veneau cuvintele acelea. 

— Nu-ţi fie teamă, micuţo! încercă el s-o liniştească. 
Zidurile Babilonului vă vor apăra pe toţi — pe tine, pe mama 


şi pe frăţiorii tăi. Tocmai pentru a vă asigura această 
protecție regina Semiramida le-a construit cu peste o sută 
de ani în urmă. Nimeni nu le-a putut învinge vreodată. Du- 
te acasă şi spune-le mamei şi frățiorilor tăi că zidurile 
Babilonului îi vor proteja şi că nu au de ce să-şi facă griji! 

Zi de zi, bătrânul Banzar stătea de veghe la postul său de 
observație şi vedea cum războinicii se luptau cu dârzenie pe 
ziduri până când - morți sau răniți - trebuiau din nou să 
coboare. Era mereu înconjurat de mulțimi speriate de 
oameni, care încercau să afle dacă zidurile aveau să reziste. 
Cu demnitatea unui soldat bătrân, el le dădea tuturor 
acelaşi răspuns: 

— Zidurile Babilonului vă vor apăra pe toți. 

Timp de trei săptămâni şi cinci zile, atacul se desfăşură 
cu o violență greu de imaginat. Chipul lui Banzar trăda o 
tristețe din ce în ce mai mare când vedea cum cărarea pe 
care o veghea era acum scăldată în sângele războinicilor 
care urcau fără să crâcnească pe ziduri pentru a le cobori 
apoi acoperiți de răni sau poate chiar fără suflare, în fiecare 
zi, duşmanii ucişi formau grămezi de trupuri ce zăceau fără 
viața în fața zidurilor pe care doriseră să le cucerească. Şi, 
în fiecare noapte, compatrioţii lor îi purtau pe umeri şi îi 
îngropau. 

În cea de a cincea noapte din cea de a patra săptămână 
de asediu, liniştea se aşternu pentru prima dată. Primele 
raze ale dimineţii dădură la iveală norii de praf pe care îi 
ridicau armatele duşmane aflate în retragere. 

Războinicii Babilonului lăsară să le scape un țipăt 
puternic. Toată lumea îi înțelese mesajul. El a fost apoi 
preluat de trupele aflate în aşteptare lângă ziduri şi dus mai 
departe de toți locuitorii oraşului. Urletele de bucurie puseră 
apoi stăpânire pe oraş cu violenţa unei furtuni. 

Locuitorii se năpustiră pe străzi, adunându-se într-o 
masă compactă de oameni ce împărtăşeau, cu toții, aceeaşi 


bucurie şi emoție. Spaima ce-i stăpânise săptămâni de-a 
rândul dăduse naştere unei beatitudini fără margini, în 
turnul înalt al Templului din Bel dansau acum triumfătoare 
flăcările victoriei. Coloanele de fum albăstriu ce se ridicau 
spre ceruri aveau menirea să ducă mesajul victoriei peste 
mări şi ţări. 

Zidurile Babilonului reuşiseră, încă o dată, să învingă un 
duşman puternic şi crud, ce era hotărât să-i fure comorile 
neprețuite, să-i răpească locuitorii Şi să-i transforme în 
sclavi. 

Babilonul a dăinuit secole de-a rândul pentru că a fost 
bine apărat. Nici nu se putea să fie altfel. 

Zidurile Babilonului sunt o mărturie grăitoare a dorinţei 
omului de a fi apărat. Această dorință este o moştenire pe 
care oamenii o transmit mereu generațiilor viitoare. Astăzi, 
ea este la fel de puternică precum era şi ieri, cu excepţia 
faptului că noi am creat şi creăm mereu noi modalități ca să 
realizăm acelaşi lucru. 

Astăzi, înconjurați de  „zidurile”  inexpugnabile ale 
conturilor bancare, asigurărilor şi investițiilor profitabile, noi 
ne apărăm de tragediile ce îşi pot face apariţia, pe 
neaşteptate, în viața noastră. 

Nu ne putem permite să trăim fără o protecţie 
adecvată 


VIII 
Negustorul de cămile din Babilon 
Cu cât suferi mai tare de foame, cu atât mintea lucrează 


mai intens - şi cu atât devii mai sensibil la aromele 
bucatelor alese. 


Cel puţin Tarkad, fiul lui Azure, împărtăşea această idee. 
Nu mâncase nimic de două zile în afară de două smochine 
pe care le furase dintr-o grădină. Nu mai reuşise să ia nici o 
altă smochină pentru că stăpâna grădinii îl alungase 
mânioasă. Acum, pe când se plimba prin piaţă, îi răsunau 
încă în urechi strigătele ei înverşunate. Ele îl ajutau acum 
să-şi stăpânească degetele neastâmpărate, care erau gata să 
înhațe fructele ademenitoare, ce-i făceau cu ochiul din 
coşurile țărăncilor. 

Niciodată nu-şi dăduse seama câte bunătăți existau în 
pieţele din Babilon şi cât de bine miroseau. Părăsind piața, 
el se îndreptă spre han, păşind apoi încolo şi încoace prin 
fața porţilor. Poate că înăuntru găsea pe cineva cunoscut, 
cineva care va binevoi să-i împrumute o monedă de aramă, 
ce-i va dărui un zâmbet larg din partea proprietarului 
hanului - atât de neprietenos de obicei - şi, o dată cu 
zâmbetul, şi o masă copioasă. Fără moneda de aramă, ştia 
însă că nu va fi deloc binevenit. 

Copleşit de propriile-i gânduri, se trezi pe neaşteptate față 
în față cu singurul om pe care nu dorea să-l vadă, un om cu 
o statură înaltă şi osoasă - Dabasir, negustorul de cămile. 
Dintre toți prietenii şi cunoştinţele de la care împrumutase 
sume mici de bani, Dabasir îl făcuse să simtă cel mai acut 
ruşinea pentru faptul că nu reuşise să-i returneze 
împrumutul la timp. 

Dând cu ochii de el, chipul lui Dabasir se lumină dintr-o 
dată. 

— La te uită pe cine văd! Pe Tarkad în carne şi oase, pe 
care îl căutam în speranța că îmi va da înapoi cele două 
monede de aramă pe care i le-am împrumutat acum o lună, 
dar şi moneda de argint pe care i-am împrumutat-o cu mult 
timp înainte. Ce bine că ne-am întâlnit! Monedele acelea 
chiar îmi sunt de trebuință astăzi. Ce zici, băiete? Ce zici? 


Tarkad începu să se bâlbâie, înroşindu-se până în vârful 
urechilor. Nu nutrea nici cea mai mică dorință de a se certa 
cu Dabasir, care spunea tuturor adevărul în față. 

— Îmi pare rău, îngăimă el, dar astăzi nu am nici 
monedele de aramă, nici moneda de argint. 

— Atunci, fă cât mai repede rost de ele! insistă Dabasir. 
Cu siguranță că te vei zbate să obţii câteva monede de 
aramă şi o monedă de argint ca să răsplăteşti generozitatea 
unui vechi prieten al tatălui tău care te-a ajutat în vremuri 
de restrişte, nu este aşa? 

— Dar soarta neprielnică mă urmăreşte necontenit şi, de 
aceea, nu-ți pot plăti datoria. 

— Soarta neprielnică! Oare dai vina pe zei pentru propriile 
tale slăbiciuni? Soarta neprielnică îi urmăreşte pe toți cei 
care se gândesc mai mult cum să facă împrumuturi şi mai 
puţin cum să le restituie. Vino acum cu mine, băiete! Mi-e 
foame şi, în timp ce voi mânca, îți voi spune o poveste. 

Cuvintele pline de sinceritate crudă ale lui Dabasir îl 
răniră pe Tarkad, dar - cel puţin - acesta îi făcuse invitația 
de a păşi pragul mult râvnitului han, în care el nu 
îndrăznise să intre. 

Dabasir îl îndrumă spre un loc mai retras al camerei, 
unde se aşezară pe covoraşe. 

Când Kauskor, proprietarul hanului, se apropie de ei 
zâmbind, Dabasir i se adresă cu spontaneitatea sa 
obişnuită: 

— Şopârlă puturoasă a deşertului, adu-mi o ciozvârtă de 
capră, bine rumenită şi înecată în sos, pâine şi foarte multe 
legume, pentru ca sunt înfometat şi vreau să mănânc bine! 
Şi nu uita de prietenul meu aici de față! Adu-i un urcior cu 
apă! Să fie rece, pentru că afară este foarte cald! 

Inima lui Tarkad se umplu de tristețe. Trebuia oare să 
stea acolo şi să bea apă în timp ce omul din fața sa devora o 


halcă întreagă de capră? Nu spuse nimic, căci nu ştia ce să 
spună. 

Dabasir, însă, nu cunoştea noțiunea de tăcere. Zâmbind 
şi salutându-i din toată inima pe ceilalți meseni, care îl 
cunoşteau cu toţii, continuă să vorbească: 

— Am auzit de la un călător care tocmai s-a întors din 
Urfa despre un om bogat care are o piatră atât de subțire 
încât poate să vadă prin ea. El o pune în fereastră ca să 
alunge ploile. Este galbenă - după spusele călătorului 
nostru, căruia i-a fost îngăduit să privească prin ea şi toată 
lumea i s-a părut ciudată şi ireală. Ce spui de asta, Tarkad? 
Crezi că o lume întreagă poate să vadă un om într-o lumină 
diferită față de cum este el în realitate? 

— Poate că da, răspunse tânărul, care era mult mai 
interesat de ciozvârta de capră din fața lui Dabasir. 

— Ei bine, îți spun că este adevărat, căci eu am văzut 
lumea într-o lumină complet diferită față de cum este ea în 
realitate, iar povestea pe care ţi-o voi spune acum îţi va 
dezvălui cum am reuşit s-o văd din nou aşa cum este ea. 

— Dabasir spune o poveste, îi şopti un mesean vecinului 
său şi îşi trase covoraşul mai aproape. 

Ceilalți meseni îi urmară exemplul şi formară în jurul lui 
Dabasir un semicerc. Ei mestecau cu zgomot în urechile lui 
Tarkad şi îl atingeau cu mâinile lor murdare de sos. Numai 
el nu mânca nimic. Dabasir nu-i oferise nici măcar o 
bucăţică din pâinea tare ce căzuse pe podea. 

— Povestea pe care sunt pe cale să v-o spun, începu 
Dabasir, făcând o scurtă pauză pentru a se desfăta cu poftă 
din ciozvârta de capră, se referă la anii tinereţii mele şi la 
felul în care am devenit negustor de cămile. Ştie cineva 
dintre voi că am fost cândva sclav în Siria? 

Spectatorii scoaseră un strigăt de surpriză pe care 
Dabasir îl primi cu încântare. 


— Când eram tânăr, continuă Dabasir după un alt atac 
vorace asupra hartanului de capră, am învățat meseria 
tatăluil meu - arta confecționării şeilor de cai. Îl însoțeam 
în fiecare zi în prăvălia unde vindeam şeile create de noi, iar 
după un timp mi-am luat o soție. Pentru că eram tânăr şi 
nu prea aveam experiență, nu câştisam prea mult - doar 
atât cât să-mi întrețin soția. Inima îmi tânjea după lucruri 
frumoase pe care nu puteam. să le cumpăr. Am descoperit 
însă în curând că stăpânii prăvăliilor aveau încredere în 
mine şi mă lăsau să plătesc mai târziu pentru marfa 
cumpărată. Fiind tânăr şi neexperimentat, nu ştiam că cel 
care cheltuieşte mai mult decât câştigă sădeşte semințele 
inutile ale autoindulgenței, din care culege apoi roadele 
cumplite ale necazurilor şi umilinței. Aşa că am început să 
cumpăr vesminte scumpe şi lucruri rafinate pentru soția 
mea şi pentru casa noastră, lucruri care depăşeau cu mult 
posibilitățile noastre băneşti. Plăteam cât puteam de mult 
pentru marfa cumpărată şi un timp totul a mers bine. Dar 
am descoperit apoi că agoniseala nu-mi ajungea ca să trăim 
un trai decent şi ca să-mi plătesc şi datoriile. Creditorii au 
început apoi să mă încolțească din toate părțile, cerându-mi 
să plătesc pentru extravaganțele mele, iar viața mea s-a 
transformat într-un coşmar. Următorul pas pe care l-am 
făcut a fost să mă împrumut de la prietenii mei, dar nici lor 
nu le-am mai putut restitui banii împrumutațţi. Lucrurile 
mergeau din rău în mai rău. Soţia mea a hotărât să se 
întoarcă la tatăl ei, iar eu am plecat din Babilon, căutând un 
alt oraş care i-ar fi putut oferi unui tânăr mai multe şanse 
de reuşită. Timp de doi ani, am dus o viață agitată şi mizeră, 
muncind pentru diverşi negustori, ce-şi duceau traiul prin 
caravane. Apoi, m-am înhăitat cu nişte tâlhari ai deşertului 
care jefuiau caravanele neînarmate. Aceste fapte erau 
nedemne de fiul tatălui meu, dar eu vedeam lumea printr-o 
piatră colorată şi nu-mi dădeam seama de prăpastia în care 


căzusem. Prima mea călătorie în scop de jaf a fost însoțită 
de succes, căci am capturat atunci aur, mătăsuri şi alte 
bunuri de valoare. Prada am dus-o la Ginir şi am irosit-o 
prosteşte. A doua oară, nu am mai fost la fel de norocoşi. 
După ce reuşiserăm să capturăm marfa, am fost atacați de 
lăncierii unei căpetenii băştinaşe, căruia membrii caravanei 
îi plătiseră o anumită sumă de bani în schimbul protecției 
acestuia. Cei doi conducători ai noştri au fost ucişi în timpul 
atacului, iar noi am fost duşi la Damasc, unde am fost lăsați 
fără de haine şi vânduți ca sclavi. Eu am fost cumpărat 
pentru două monede de argint de o căpetenie din deşertul 
sirian. Având părul tăiat şi doar o fâşie de pânză ce-mi 
acoperea cu zgârcenie şalele, nu arătam cu nimic diferit de 
ceilalți sclavi. Fiind un tânăr îndrăgostit de aventuri, mă 
gândeam că soarta îmi oferea acum o altă aventură - ca 
multe altele de care avusesem parte în viața mea - asta 
până când stăpânul meu m-a dus în fața celor patru soții 
ale sale, spunându-le că mă puteau transforma într-un 
eunuc. Atunci am înțeles cât de gravă era situația în care 
mă aflam. Aceşti oameni ai deşertului erau nişte războinici 
de o cruzime rar întâlnită. Mă aflam acum la mila lor, fără 
putinţa de a mă apăra sau de a scăpa. Stăteam copleşit de 
spaimă în fața celor patru femei care mă studiau cu atenție. 
Mă întrebam dacă mă puteam aştepta la îndurare din partea 
lor. Şira, prima soție, era mai bătrână decât celelalte. Chipul 
ei era ca de piatră şi n-am găsit în ochii ei niciun pic de 
consolare. Cea de a doua soţie era înzestrată cu o frumusețe 
răpitoare, dar mă privea cu acelaşi dispreț cu care ar fi privit 
un vierme. Celelalte două soții mai tinere chicoteau între ele 
ca şi când era vorba doar de un joc nevinovat. Mi s-a părut o 
veşnicie tot timpul cât am aşteptat sentința. Fiecare soție 
părea dispusă să le lase pe celelalte să decidă, în cele din 
urmă, Şira glăsui cu o voce rece ca vânturile deşertului. 


„„ Avem destui eunuci, dar ducem lipsă de îngrijitori de 
cămile. De ei avem cu adevărat nevoie. Chiar astăzi vreau 
să-mi vizitez mama, care zace la pat doborâtă de febră şi 
niciunul dintre sclavii noştri nu ştie să stăpânească o 
cămilă. Întreabă-l pe acest sclav dacă ştie să domine voința 
unei cămile!” 

Stăpânul meu m-a întrebat apoi ce ştiu despre cămile. 
Luptându-mă să-mi stăpânesc nerăbdarea, am răspuns: 

„„ Ştiu să le fac să îngenuncheze, ştiu să le aşez poverile 
pe spate, ştiu să le conduc pe drumuri lungi fără să le 
obosesc, iar dacă este nevoie, ştiu să le repar 
harnaşamentul.” 

„ Sclavul vorbeşte cu multă ştiinţă” - observă stăpânul 
meu. „Dacă asta ţi-e dorința, Şira, consideră-l pe acest om 
îngrijitorul cămilelor tale!” 

Aşa am trecut în grija Şirei, pe care am dus-o în ziua 
aceea să-şi vadă mama bolnavă. Am profitat atunci de 
ocazie ca să-i mulțumesc pentru intervenţia ei şi ca să-i 
spun că nu eram sclav din naştere, ci eram fiul unui om 
liber, al unui meşteşugar de şei din Babilon. L-am spus 
atunci povestea vieții mele. Cuvintele pe care mi le-a adresat 
apoi m-au mirat peste măsură şi m-au făcut să mă gândesc 
mult timp după aceea la tâlcul lor. 

„ Cum poţi să te numeşti un om liber când propriile tale 
slăbiciuni te- au adus în situația în care te afli acum? Dacă 
într-un om sălăşluieşte sufletul unui sclav, oare acesta nu 
va deveni sclav, indiferent care este originea lui? Dacă însă 
într-un om sălăşluieşte sufletul unui om liber, oare acesta 
nu va deveni un om respectat şi onorat de semenii săi, în 
ciuda nefericirilor pe care viața i le-a pus în cale?” 

Un an întreg am fost sclav şi am trăit în mijlocul sclavilor, 
dar niciodată nu m-am putut considera ca fiind unul dintre 
ei. Într-o zi, Şira m-a întrebat următorul lucru: 


— „Am văzut că -— în timp ce ceilalți sclavi se bucură de 
compania lor — tu stai mereu singur. De ce?” 

Iar eu i-am răspuns: 

— „Mă gândesc adesea la cuvintele pe care mi le-aţi spus 
cândva. Mă întreb dacă în mine sălăşluieşte sufletul unui 
sclav. Nu mă bucur de prezența lor, aşa că stau mereu 
retras.” 

„ Şi eu trebuie să stau mereu retrasă” — îmi mărturisi ea. 
„Zestrea mea a fost bogată, iar stăpânul s-a căsătorit cu 
mine doar ca să pună mâna pe această zestre. Dar el nu mă 
doreşte. Fiecare femeie tânjeşte după iubire. Dar pentru că 
el nu mă iubeşte şi pentru că nu i-am putut dărui nici fii şi 
nici fiice, trebuie să stau mereu retrasă. Dacă aş fi bărbat aş 
prefera săl mor decât să duc o viață de sclav ca cea pe care 
o duc eu acum, dar convențiile tribului nostru transformă 
femeile în sclave.” 

„> Ce credeți acum despre mine?” am întrebat-o eu 
deodată, „în mine sălăşluieşte sufletul unui bărbat adevărat 
sau cel al unui sclav?” 

„ Vrei să-ți plăteşti datoriile pe care le ai în Babilon?” îmi 
răspunse ea cu o altă întrebare. 

„Da, vreau dar nu văd cum.” 

„„ Dacă laşi anii să treacă pe lângă tine şi nu faci nici cel 
mai mic efort să-ți plăteşti datoriile, atunci în tine 
sălăşluieşte sufletul demn de dispreţ al unui sclav. Cel ce 
nu-şi poate respecta cuvântul dat nu este demn de respect 
şi nu este altceva decât un sclav demn de milă.” 

„- Dar ce pot să fac acum când sunt înlănțuit în Siria?” 

„ Rămâi înlănțuit în Siria, om de nimic!” 

„ Nu sunt un om de nimic” — am negat eu cu tărie. 

„ Atunci, dovedeşte-o!” 

„- Cum?” 

„„ Oare regele vostru nu-şi înfruntă duşmanii cu toate 
forțele de care dispune şi cu toate mijloacele pe care le are la 


dispoziție? Datoriile tale sunt duşmanii tăi. Ele sunt cele 
care te-au alungat din Babilon. Le-ai lăsat să-şi facă de cap 
şi au ajuns să te domine. Dacă le-ai fi înfruntat ca un 
bărbat adevărat, le-ai fi subjugat şi acum te-ai fi bucurat de 
respectul semenilor tăi. Dar nu ai avut curajul să le înfrunți 
şi ţi-ai călcat mândria în picioare, lăsându-te prins în 
lanţurile sclaviei din Siria.” 

Acuzaţiile ei pline de cruzime mi-au frânt inima şi am 
încercat din greu să găsesc modalități prin care să-i 
dovedesc faptul că în mine fremăta sufletul unui bărbat, nu 
al unui sclav, dar nu am avut această şansă. Trei zile mai 
târziu, servitoarea Şirei m-a chemat la stăpâna ei. 

„„ Mama mea este din nou foarte bolnavă” — îmi spuse ea. 
„Pune şaua pe două dintre cele mai bune cămile ale soțului 
meu! Fă provizii cu apă şi merinde pentru o călătorie lungă! 
Servitoarea mea îți va aduce merindele la bucătărie.” 

Am înhămat cămilele, întrebându-mă care era menirea 
proviziilor uriaşe pe care mi le adusese servitoarea, ținând 
cont de faptul că mama Şirei locuia la o distanță mai mică 
de o zi de mers pe jos. Servitoarea călătorea pe cămila din 
spate, în timp ce eu conduceam cămila stăpânei. Când am 
ajuns la casa mamei ei, era deja întuneric. Şira îşi trimise 
servitoarea la culcare, apoi mă întrebă: 

„ Dabasir, în tine sălăşluieşte sufletul unui om liber sau 
al unui sclav?” 

„ Al unui om liber” — am insistat eu. 

„- Acum ai şansa să o dovedeşti. Stăpânul tău a băut ceva 
mai mult decât de obicei, iar căpeteniile lui sunt şi ele într-o 
stare de amorţire, la cămilele acestea şi fugi cât mai repede 
cu putință! Ai aici veşminte care îi aparțin stăpânului tău, 
ce te vor ajuta să te deghizezi. 

Eu voi spune că ai furat cămilele şi ai fugit în timp eu îmi 
vizitam mama bolnavă.” 


„„ Zeii v-au înzestrat cu sufletul unei regine”- i-am spus 
eu. „Cât mi-aş dori sa vă dăruiesc fericirea supremă!” 

„ Fericirea” — îmi răspunse ea - „nu-i este sortită unei 
soții fugare ce încearcă s-o găsească printre străini în 
ținuturi îndepărtate. Du-te acum pe drumul tău şi fie ca zeii 
deşertului să te apere, căci drumul este lung şi lipsit de apă 
şi mâncare!” 

N-am mai stat prea mult pe gânduri, i-am mulțumit din 
suflet pentru tot ce făcuse pentru mine şi m-am pierdut în 
noapte. Nu ştiam nimic despre această țară ciudată şi 
aveam doar o vagă idee referitoare la direcţia spre care 
trebuia să mă îndrept ca să ajung în Babilon, dar am 
străbătut cu curaj deşertul, îndreptându-mă spre coline. Am 
mers toată noaptea şi toată ziua următoare, conştient fiind 
de soarta cumplită care îi aştepta pe sclavii ce-şi însuşeau 
proprietatea stăpânului lor şi încercau să fugă cu ea. În 
după-amiaza aceea, am ajuns într-un ţinut sălbatic şi 
pustiu precum deşertul. Stâncile ascuțite răneau picioarele 
cămilelor mele credincioase, ce continuau să meargă mai 
departe în ciuda durerilor. Nu am întâlnit nicio ființă 
omenească şi niciun animal pe drum şi înțelegeam foarte 
bine de ce evitau acest ținut atât de ostil. A fost o călătorie 
despre care puţini oameni ar fi ajuns să povestească. Zi de zi 
ne târâm picioarele încercând să mergem mereu înainte. 
Mâncarea şi apa se terminaseră. Căldura soarelui ne dobora 
fără milă. La sfârşitul celei de a noua zile, am căzut de pe 
spatele cămilei, având sentimentul că nu mă voi mai putea 
niciodată ridica şi că voi muri cu siguranță în acest ținut 
uitat de oameni şi de zei. M-am întins pe pământ şi am 
adormit, trezindu-mă mângâiat de primele raze ale soarelui. 
M-am ridicat în capul oaselor şi am privit în jurul meu. 
Adierea vântului de dimineață răspândea o răcoare plăcută. 
Cămilele mele zăceau descurajate la pământ nu departe de 
mine. În faţa mea se întindea un ţinut pustiu, presărat de 


stânci ascuţite şi nisip, fără să se întrezărească nicăieri 
speranța de viață, căci nu exista nicio oază de apă, neavând 
astfel nicio şansă să găsesc ceva de mâncare pentru mine 
sau pentru cămilele mele. Acesta avea să-mi fie oare 
sfârşitul? Mintea mea părea să-şi fi regăsit agerimea de 
odinioară. Trupul îmi părea lipsit de importanță. Buzele 
mele arse de soare şi sângerânde, limba mea uscată şi 
umflată, stomacul meu gol păreau să nu mai simtă durerea 
ce le chinuise atâta amar de vreme. Am privit din nou aceste 
întinsuri nemărginite de pustiire şi mi-am pus din nou 
întrebarea: „Oare în mine sălăşluieşte sufletul unui sclav 
sau sufletul unui om liber?” Atunci am înțeles că — dacă în 
mine locuieşte sufletul unui sclav - trebuia să depun 
armele, să mă predau deşertului şi să mor - un sfârşit 
potrivit pentru un sclav fugar. Dar dacă fremăta în mine 
sufletul unui om liber, ce trebuia să fac atunci? Trebuia să 
lupt din toate puterile ca să ajung în Babilon, să le plătesc 
datoriile celor care au avut încredere în mine, să-i dăruiesc 
fericire soției mele care mă iubea nespus de mult şi să redau 
liniştea şi mulțumirea sufletească inimilor părinților mei. 
„Datoriile îți sunt duşmanii cei mai de temut, care te-au 
alungat din Babilon”, îmi spusese Şira. Da, aşa era. De ce 
refuzasem să înfrunt situația ca un bărbat adevărat? De ce 
o lăsasem pe soția mea să se întoarcă la tatăl ei? Şi atunci, 
s-a întâmplat un lucru cu totul şi cu totul neobişnuit. 
Vedeam acum lumea într-o lumină complet diferită de cum 
o văzusem până atunci, ca şi când o privisem printr-o piatră 
colorată, pe care o dădusem dintr-o dată la o parte. Vedeam, 
în sfârşit, adevăratele valori ale vieții. Să mor în deşert? Nu, 
nu mai era cazul. Datorită acestei perspective complet noi 
pe care o aveam asupra vieţii, ştiam ce trebuie să fac. În 
primul rând, trebuia să ajung în Babilon şi să-i caut pe toți 
cei cărora le eram dator. Aveam să le spun că - după ani 
întregi petrecuți în pribegie - mă întorsesem ca să-mi 


plătesc datoriile cât mai repede cu putință. Apoi, aveam să-i 
dăruiesc o casă soției mele şi să devin un om respectat 
printre semenii mei, un om de care părinții mei să poată fi 
cu adevărat mândri. Datoriile mele erau duşmanii mei de 
moarte, dar oamenii cărora le eram dator erau prietenii mei, 
căci ei crezuseră în mine şi îmi dăruiseră încrederea lor. M- 
am ridicat în picioare, clătinându-mă încet. Ce importanță 
avea foamea care mă macină? Ce importanţă avea setea care 
îmi ardea buzele? Ele nu erau decât nişte întâmplări 
nefericite presărate în drumul meu spre Babilon. În sufletul 
meu s-a trezit atunci spiritul omului liber, ce a pornit la 
luptă ca să-şi învingă duşmanii şi să-şi răsplătească 
prietenii. În mine clocotea o hotărâre de nezdruncinat. Ochii 
sticloşi ai cămilelor mele se înviorară parcă dintr-o dată la 
auzul glasului meu răguşit. După câteva încercări nereuşite, 
ele se ridicară în picioare. Cu 
o stăruință cumplită, pornirăm spre nord — acolo unde o voce 
din interiorul meu îmi spunea că vom găsi Babilonul. Şi 
astfel, am dat peste o oază cu verdeață - o oază unde ne-am 
înfruptat din fructe şi iarbă, Am descoperit aşadar drumul 
spre Babilon, pentru că spiritul unui om liber consideră că 
obstacolele pe care viaţa ni le pune în cale se pot rezolva 
într-un fel sau altul, în timp ce spiritul unui sclav nu face 
altceva decât să se vaite necontenit, spunând: „Ce pot să fac 
dacă sunt un biet sclav?” Ce spui, Tarkad? Stomacul tău gol 
te ajută să gândeşti cu mai multă claritate? Eşti pregătit să 
mergi pe drumul care te va conduce spre respectul de sine? 
Vezi acum lumea în adevărata sa lumină? Eşti dispus acum 
să-ți plăteşti datoriile — indiferent cât de multe sunt - ca să 
fii din nou un om respectat în Babilon? 

Ochii tânărului se umplură de lacrimi. Se aşeză în 
genunchi în fața lui Dabasir, spunându-i: 


— Tu mi-ai arătat o lume complet diferită de cea pe care o 
cunoşteam eu. Simt că în sufletul meu se naşte acum 
spiritul unui om liber. 

— Dar ce-ai făcut când te-ai întors acasă? întrebă un 
ascultător fascinat de povestea lui Dabasir. 

— Dacă ai o voință de fier, descoperi în final drumul pe 

care vrei să- 
+ urmezi, îi răspunse Dabasir. Eu aveam acum această 
voință de fier, aşa că am pornit să caut drumul pe care 
trebuia să-l urmez. Mai întâi de toate, i-am vizitat pe toți cei 
cărora le eram dator şi i-am rugat să mă păsuiască până 
când aveam să câştig destul de bine ca să le pot restitui 
împrumuturile. Cei mai mulți dintre ei m-au primit cu 
sufletele deschise. Unii m-au blamat, dar alții s-au oferit să 
mă ajute atât cât le stătea în putință. Unul dintre ei mi-a 
oferit exact ajutorul de care aveam nevoie. Este vorba despre 
Mathon, cămătarul. Aflând că fusesem îngrijitor de cămile în 
Siria, el m-a trimis la bătrânul Nebatur, negustorul de 
cămile, care tocmai fusese însărcinat de regele nostru cu 
misiunea de a cumpăra un număr mare de cămile pentru 
marea expediție pe care acesta urma s-o organizeze. 
Cunoştinţele mele despre cămile i-au fost de un mare ajutor. 
Am putut astfel - puţin câte puţin - să achit fiecare datorie 
în parte — de la monedele de aramă la monedele de argint. 
Abia atunci am putut să-mi țin capul sus cu mândrie şi să 
fiu din nou privit ca un om de vază printre semenii mei. 

Dabasir se întoarse din nou spre bucatele sale. 

— Kauskor, şarpe viclean ce eşti! strigă el cât îl țineau 
plămânii ca să fie auzit până în bucătărie. Mâncarea asta s- 
a răcit. Adu două porții proaspete pentru mine şi pentru 
Tarkad, fiul prietenului meu, care este flămând şi care va 
mânca împreună cu mine! 

Şi aşa luă sfârşit povestea lui Dabasir, negustorul de 
cămile din vechiul Babilon. El şi-a regăsit spiritul atunci 


când a înțeles un adevăr de necontestat — un adevăr pe care 
l-au cunoscut şi l-au pus în practică strămoşii lui înţelepţi 
cu mult timp înainte ca el sa se nască. 

Acest adevăr i-a ajutat pe oameni de-a lungul timpului să 
scape de necazuri şi să cunoască succesul în viață şi va 
continua mereu să-i ajute pe toţi cei care îi înțeleg puterea 
magică, iată care este acest adevăr: 

Dacă ai o voinţă de fier, descoperi în cele din urmă drumul 
pe care vrei să-l urmezi 


IX 
Tăblițele de argilă din Babilon 


COLEGIUL ST SWITHIN UNIVERSITATEA NOTTINGHAM 

Newark-on-Trent Nottingham 

21 octombrie 1934 

Domnului profesor Franklin Caldwell, Conducătorul 
expediției ştiinţifice britanice Hillah, Mesopotamia 

Stimate Domnule Profesor, 

Cele cinci tăblițe de argilă pe care le-aţi găsit în urma 
săpăturilor făcute la ruinele din Babilon au sosit cu acelaşi 
vapor cu care a venit şi scrisoarea dumneavoastră. M-au 
fascinat din momentul în care mi-au căzut ochii pe ele, 
motiv pentru care am petrecut multe ore plăcute 
desluşindu-le tâlcul. Ar fi trebuit să vă răspund de-ndată la 
scrisoare, dar am mai amânat puţin acest lucru, pentru că 
doream să termin traducerile pentru a vi le putea trimite. 

Tăbliţele au ajuns bine, fără să sufere nicio stricăciune pe 
drum, datorită împachetării dumneavoastră de excepție. 

Veţi fi uimit - aşa cum am fost şi noi - de povestea 
extraordinara pe care o relatează aceste tăblițe. Te-ai fi 
aşteptat să vorbească despre idile şi aventuri, ca în o mie şi 


una de nopţi, de exemplu. Dar când îți dai seama că ele 
dezvăluie de fapt problemele unui anume Dabasir legate de 
datoriile sale, înţelegi că viața în această parte a lumii nu s- 
a schimbat prea mult în cinci mii de ani. 

E ciudat, dar aceste inscripții vechi mă „râcâie pe creier”, 
ca să folosesc limbajul studenților, în calitatea mea de 
profesor universitar, ar trebui să fiu o persoană cât se poate 
de cerebrală şi să posed cât mai multe cunoştinţe din toate 
domeniile. Dar acest individ renăscut din ruinele prăfuite 
ale Babilonului îmi oferă o modalitate unică în lume de a-mi 
achita datoriile, o modalitate despre care n-am auzit 
niciodată până acum, ce-mi acordă în acelaşi timp şansa de 
a-mi înmulți aurul pe care îl am în pungă. 

Ar fi interesant de văzut dacă acest mecanism 
funcționează în ziua de astăzi la fel cum funcţiona în vechiul 
Babilon. Eu şi doamna Shrewsbury avem de gând să 
aplicăm planul lui în afacerile noastre, fapt care le-ar putea 
chiar îmbunătăți. 

Dorindu-vă cât mai mult noroc în activitatea 
dumneavoastră prestigioasă şi aşteptând cu nerăbdare 
ivirea unei alte ocazii de a lucra împreună cu 
dumneavoastră, vă rămân acelaşi fidel admirator. 

Cu respect, 

Alfred H. Shrewsburry, Departamentul de arheologie 

Prima tăbliță 

Acum, când luna se încheie, eu, Dabasir, mărturisesc că 
m-am întors din Siria, unde am fost luat ca sclav, cu 
hotărârea fermă de a-mi plăti toate datoriile şi de a deveni 
un om respectat în oraşul obârşiei mele - Babilon. De aceea, 
voi inscripționa pe aceste tăblițe de argilă toate afacerile 
care mă vor îndruma şi mă vor ajuta să-mi transform 
visurile în realitate. 

Călăuzit de sfaturile înțelepte ale bunului meu prieten 
Mathon, cămătarul, voi urma cu strictețe un plan despre 


care el spune că îmi va reda respectul față de propria-mi 
persoană, dar şi bunăstarea mult râvnită. 

Acest plan se bazează pe trei țeluri, ce îngemănează toate 
speranțele şi dorințele mele. Neta în primul rând, planul îmi 
va asigura prosperitatea în viitor. 

De aceea, voi pune deoparte o zecime din tot ce câştig, 
căci Mathon a grăit CU multă înţelepciune atunci când 
mi-a spus: 

„Cel care îşi păstrează în punga aur şi argint, pe care nu 
le iroseşte în zadar, este devotat familiei sale şi credincios 
regelui său. 

Cel care nu are în pungă decât câteva monede de aramă 
este un om inutil atât pentru familia sa, cât şi pentru regele 
său. 

Dar cel care nu are nimic în punga este necinstit față de 
familia sa şi necredincios regelui său, pentru că sufletul său 
este pustiit şi copleşit de amărăciune. 

De aceea, un om care vrea să obțină succesul în viață 
trebuie să aibă mereu în pungă monede zornăitoare, căci 
numai aşa sufletul îi va fi mereu cuprins de dragoste pentru 
familia sa şi de credinţă față de regele său.” 

În al doilea rând, planul mă va ajuta să-i ofer toate cele 
necesare soției mele credincioase, care şi-a părăsit casa 
părintească pentru a se întoarce la mine. Căci - aşa cum 
spune Mathon - pentru a avea grijă de o soție credincioasă, 
sufletul unui om trebuie să fie cuprins de respect față de 
sine, dar şi de o voinţă extraordinară de a-şi vedea visurile 
întruchipate în realitate. 

De aceea, o altă părticică (şapte zecimi, de exemplu) din 
câştigurile mele trebuie să ne asigure o casă, veşminte şi 
merinde, dar şi câteva plăceri pentru ca viața noastră să 
aibă şi o pată de culoare. Dar Mathon insistă să nu cheltuim 
mai mult decât această părticică destinată în exclusivitate 
acestor scopuri nobile, în asta constă succesul planului. 


Trebuie să ne limităm la această sumă şi să nu cumpărăm 
nimic mai mult decât ne este permis. 

A doua tăbliță în al treilea rând, planul îmi oferă 
posibilitatea ca din agoniseala mea să-mi plătesc toate 
datoriile. 

De aceea, la fiecare sfârşit de lună, trebuie să împart în 
mod egal două zecimi din câştigurile mele celor cărora le-am 
rămas dator. Astfel, îmi voi achita, în timp, toate datoriile. 

Am să inscripţionez în cele ce urmează numele tuturor 
celor cărora le sunt dator împreună cu suma datorată: 

Fahru, țesătorul de haine - 2 monede de argint şi 6 
monede de aramă 

Sinjar, meşteşugarul de paturi - I monedă de argint 
Ahmar, prietenul meu - 3 monede de argint şi I monedă de 
aramă Zankar, prietenul meu - 4 monede de argint şi 7 
monede de aramă 

Askamir, prietenul meu -l monedă de argint şi 3 monede 
de aramă Harinsir, bijutierul - 6 monede de argint şi 2 
monede de aramă Diarbeker, prietenul tatălui meu - 4 
monede de argint şi I monedă de aramă 

Alkahad, stăpânul casei — 14 monede de argint 

Mathon, cămătarul - 9 monede de argint 

Birejik, țăranul - I monedă de argint şi 7 monede de 
aramă 

(Lipseşte O parte din tăbliță, iar restul acestei liste nu se 
mai poate descifra.) 

A treia tăbliță 

Suma totală pe care le-o datorez acestor creditori este de 
119 monede de argint şi 141 monede de aramă. Pentru că 
datoram aceste sume de bani şi nu ştiam cum aveam să le 
achit vreodată, am lăsat-o pe soția mea să se întoarcă la 
tatăl ei, iar eu - în prostia mea - am plecat din oraşul meu 
natal în speranța că mă voi putea îmbogăţi în altă parte — 


numai ca să ajung să descopăr suferințele şi umilințele 
sclaviei. 

Pentru că acum Mathon îmi arată cum îmi pot achita 
toate datoriile, dându-le creditorilor mei mici sume de bani 
în funcție de câştigurile mele, pricep ce prostie cumplită am 
făcut atunci când am fugit din fața responsabilităților mele. 

De aceea, i-am vizitat pe creditorii mei şi le-am explicat că 
nu am deocamdată cum să-mi plătesc datoriile față de ei, 
dar că intenționez să pun deoparte câte două zecimi din 
agoniseala mea pentru acest scop. Nu este mult, dar dacă 
au răbdare, îmi voi achita în cele din urmă datoriile față de 
ei. 

Ahmar, pe care l-am crezut cel mai bun prieten al meu, 
m-a copleşit cu injurii şi am plecat de la el strivit de povara 
umilinței. Țăranul Birejik m-a rugat să-l plătesc pe el primul 
pentru că avea mare nevoie de bani. Alkahad, stăpânul 
casei unde locuiesc, s-a dovedit cel mai nesuferit dintre toți, 
amenințând că îmi va provoca necazuri dacă nu-i achitam 
dintr-o dată suma întreagă. 

Toţi ceilalți mi-au acceptat însă propunerea. De aceea, 
sunt mai hotărât ca niciodată să-mi realizez țelul, convins 
fiind că este mai uşor să-ți plăteşti datoriile decât să le eviti. 
Chiar dacă nu le pot face pe plac tuturor creditorilor mei, îi 
voi trata pe toţi fără părtinire. 

A patra tăbliță 

Este din nou sfârşitul lunii. Am muncit din greu, dar sunt 
iarăşi un om liber. Soția mea m-a ajutat cât a putut de mult 
ca să-mi plătesc creditorii. Datorită voinței noastre de fier, 
am câştigat în luna ce-a trecut - cumpărând pentru Nebatur 
cămile sănătoase şi iuți de picior — 19 monede de argint. 

Pe acestea le-am împărțit ținând seama de planul 
dinainte stabilit. O zecime din această sumă am pus-o 
deoparte (căci aceasta trebuia păstrată), şapte zecimi sunt 


destinate traiului de zi cu zi, iar două zecimi sunt menite 
achitării datoriilor mele. 

Pe Ahmar nu l-am găsit acasă, dar i-am lăsat banii soției 
lui. Birejik a fost atât de mulțumit încât mi-a sărutat mâna. 
Doar bătrânul Alkahad şi-a păstrat atitudinea morocănoasă, 
spunându-mi să-i plătesc datoria mai repede. Eu i-am 
răspuns în schimb că - dacă nu aş avea pe cap şi grijile 
legate de gospodărie - atunci i-aş putea achita datoria mult 
mai repede. Ceilalți însă mi-au mulțumit din suflet şi m-au 
lăudat pentru efortul depus. 

Aşadar, la sfârşitul lunii, datoriile mele s-au redus cu 
aproape 4 monede de argint, având - în acelaşi timp - puse 
deoparte şi 2 monede de argint, pe care nimeni nu are 
dreptul să le pretindă, îmi simt sufletul atât de uşurat — 
cum nu a fost de multă vreme. 

A mai trecut o lună. Am muncit la fel de mult, dar de data 
aceasta succesul a ezitat să apară. Am reuşit să cumpăr 
doar foarte puține cămile. Am câştigat doar 11 monede de 
argint. Dar am respectat planul, chiar dacă n-am mai 
cumpărat veşminte noi şi am mâncat doar plante şi ierburi. 
Am pus din nou deoparte o zecime din această sumă şi am 
trăit cu ajutorul celor şapte zecimi destinate existenței 
noastre zilnice. Am fost surprins să văd că Ahmar mi-a 
acceptat suma pe care i-am oferit-o, chiar dacă era foarte 
mică. La fel s-a întâmplat şi cu Birejik. Alkahad s-a enervat 
peste măsură, dar când i-am spus să-mi dea suma înapoi 
dacă nu-i convine, s-a resemnat imediat. Ceilalți însă au 
fost — ca de obicei — mulțumiți. 

Este din nou sfârşitul lunii şi sunt extraordinar de fericit. 
Am cumpărat un număr mare de cămile pentru care am 
primit 42 de monede de argint. Eu şi soția mea ne-am 
cumpărat acum sandale şi veşminte noi. Ne-am înfruptat 
din nou din carne. 


Am plătit mai mult de 8 monede de argint creditorilor 
noştri. Nici măcar Alkahad nu a mai protestat. 

Planul nostru este un plan extraordinar, căci ne ajută să 
ne achităm datoriile, strângându-ne în acelaşi timp şi o 
mică avere, ce ne aparține numai nouă. 

Au trecut trei luni de când am început să țin evidența 
afacerilor mele pe aceste tăblițe de argilă, Am pus de fiecare 
dată deoparte câte o zecime din agoniseala mea. Am trăit 
apoi numai din cele şapte zecimi, chiar dacă vremurile au 
fost extrem de grele. Şi de fiecare dată, le-am plătit 
creditorilor mei cele două zecimi destinate lor. În punga mea 
zornăie acum 21 de monede de argint, care sunt numai ale 
mele. Ele îmi conferă mândria pe care am pierdut-o cândva 
din nesăbuințţă. 

Şotia mea se ocupă de gospodăria noastră, iar eu am grijă 
să nu-i lipsească nimic. Suntem fericiți împreună. 

Planul este de o valoare neprețuită. A transformat un 
sclav într-un om respectat de semenii săi. 

A cincea tăbliță 

S-a mai încheiat o lună şi asta îmi aminteşte cât de mult 
a trecut de când am început să scriu pe aceste tăblițe de 
argilă. Un an s-a scurs de atunci. Dar astăzi nu voi mai uita 
să-mi inscripționez tăblița, pentru că astăzi este ziua în care 
mi-am achitat toate datoriile. Astăzi este ziua în care eu şi 
soția mea vom da un ospăț grandios în cinstea voinţei 
noastre de fier care ne-a ajutat să ne împlinim visurile. 

Multe lucruri s-au întâmplat cu ocazia ultimei vizite 
făcute creditorilor mei, lucruri pe care nu le voi uita 
niciodată. Ahmar mi-a cerut iertare pentru vorbele sale pline 
de ocară, spunându-mi că dorea să fim din nou prietenii de 
odinioară. 

Bătrânul Alkahad nu este — la urma urmei - un om atât 
de rău, căci el mi-a spus: „Ai fost cândva plămădit dintr-o 
argilă moale, pe care fiecare mână ce o atingea o modela 


după vrerea ei, dar acum ai devenit o statuie din bronz, 
neclintită şi puternică. De vei mai avea vreodată nevoie de 
argint sau de aur, vino fără întârziere la mine!” 

Şi nici nu este singurul care mă apreciază acum la justa 
mea valoare. Mulţi îmi vorbesc cu respectul ce mi se 
datorează. Când soția mea mă priveşte, ochii ei trădează o 
lumină aparte, o lumină ce ar conferi oricărui bărbat 
încredere în forțele sale. 

Dar cel care mi-a dăruit succesul este planul pe care l-am 
urmat cu străşnicie până la capăt. El este cel care nea 
ajutat să-mi achit toate datoriile şi să mă bucur de 
clinchetul pe care îl scot în punga mea monedele de aur şi 
argint puse deoparte. Îl recomand tuturor celor care doresc 
să obțină succesul în viață. Căci - dacă a ajutat un sclav să- 
şi plătească datoriile şi i-a umplut punga cu aur - oare nu-i 
va ajuta pe toţi cei care doresc să se bucure de libertate? Eu 
nu mă opresc aici, pentru că sunt convins că - dacă voi 
continua să-l urmez — voi deveni un om foarte bogat. 

COLEGIUL ST. S WITH ÎN UNIVERSITATEA 
NOTTINQHAM 

Newark-on-Trent Nottingham 

7 noiembrie 1936 

Domnului profesor Franklin Caldwell, Conducătorul 
expediției ştiinţifice britanice Hillah, Mesopotamia 

Stimate Domnule Profesor, 

Dacă în timpul viitoarelor dumneavoastră săpături printre 
ruinele Babilonului veți întâlni spiritul unui om care a trăit 
cândva pe acele meleaguri - un negustor de cămile pe nume 
Dabasir - v-aş ruga să-i spuneţi că pentru inscripţiile sale 
făcute pe tăblițele de argilă cu mult timp în urmă un cuplu 
de profesori universitari din Anglia îi poartă recunoştinţă 
veşnică. 

Poate că vă mai amintiți că v-am scris acum un an despre 
intenția mea şi a doamnei Shrewsbury de a pune în aplicare 


planul lui ca să scăpăm de datorii, dar ca să şi strângem 
ceva bănuți în buzunar. Poate că v-aţi dat deja seama - în 
ciuda eforturilor noastre de a ascunde acest lucru 
prietenilor noştri — că ne confruntam cu o stare de criză. 

Am cunoscut ani de zile umilința creată de imposibilitatea 
achitării datoriilor, dar şi teama cumplită că se va isca un 
scandal de proporţii în urma căruia voi fi dat afară din 
colegiu. Am încercat sa ne plătim datoriile din venitul pe 
care îl câştigăm, dar ne-a fost imposibil să le achităm pe 
toate, în plus, am fost obligați să ne facem cumpărăturile 
din locurile în care ni se mai acordau credite, indiferent de 
costurile ridicate pe care le presupuneau aceste locuri. 

Am descoperit apoi că ne învârteam într-un cerc vicios, în 
care situația noastră se înrăutățea în loc să se 
îmbunătățească. Lupta noastră era inutilă. Nu ne puteam 
muta într-o locuință mai puţin costisitoare, pentru că îi 
eram datori e e proprietarului actual. Se părea că destinul 
ne era potrivnic şi ne împiedica să găsim o soluție pentru 
rezolvarea cât mai grabnică a problemelor noastre. 

Apoi, ne-a apărut în cale cunoştinţa dumneavoastră — 
bătrânul negustor de cămile din Babilon - care ne-a oferit 
planul ideal ca să ieşim din această stare de criză. El ne-a 
determinat să-i urmăm exemplul. Aşa că am conceput o 
listă cu toate datoriile noastre şi am început să ne vizităm 
creditorii, arătându-le lista cu datorii. 

L-am explicat fiecăruia în parte că-mi era imposibil să-mi 
achit toate datoriile față de ei, dată fiind situaţia în care ne, 
aflam. Ei îşi dădeau uşor seama - din studirea listei cu 
datorii — că nu le spuneam minciuni. Apoi, le-am explicat că 
singura modalitate pe care o aveam la îndemână pentru a- 
mi achita integral datoriile era să pun deoparte 20% din 
venitul meu în fiecare lună, procent ce avea apoi să fie 
împărțit proporțional tuturor creditorilor mei. În acest fel, 
îmi voi achita toate datoriile față de ei în decurs de doi ani. 


Între timp, vom încerca (să ne facem toate cumpărăturile cu 
bani gheaţă, nu pe credit. 

Creditorii noştri au dat dovadă de multă înțelegere. 
Proprietarul magazinului de unde ne făceam aprovizionarea 
- un tip în vârstă şi înțelept - a reformulat propunerea mea 
în cuvinte simple, dar pe înţelesul tuturor: „Dacă plătiți cu 
bani gheaţă tot ce veți cumpăra de acum înainte, plătindu- 
vă în acelaşi timp şi datoriile pe care le aveţi la mine, este 
un lucru foarte bun, căci nu mi-ați mai plătit integral de trei 
ani de zile.” 

În final, am încheiat un acord cu ei prin care am stabilit 
că nu vor face presiuni asupra noastră atâta timp cât le vom 
plăti cu consecvență procentul de 20%. Apoi, am început să 
ne plănuim viața în funcție de procentul de 70% destinat 
cheltuielilor de trai. Eram ferm hotărâți să păstrăm numai 
pentru noi restul de 10%. Cochetam cu gândul că într-o 
bună zi în pungă îmi vor zornăi vesele multe monede de aur 
şi argint. 

Ni se părea că pornim într-o aventură plină de 
neprevăzut, dar fascinantă în acelaşi timp. Ne plăcea să ne 
facem diferite planuri referitoare la cum puteam duce o viață 
cât mai decentă cu putință, bazându-ne doar pe procentul 
de 70%. Am început cu chiria şi am reuşit să obținem o 
reducere substanțială. Apoi, am renunțat la mărcile noastre 
preferate de ceai şi am descoperit cu încântare că existau şi 
alte produse de calitate superioară, dar la un preţ mult mai 
mic. 

Ar fi prea multe lucruri de spus pentru o scrisoare, dar ce 
este important este faptul că am reuşit să ne descurcăm 
foarte bine. Ce bine am început să ne simțim în momentul 
în care afacerile noastre au pornit pe un făgaş ascendent, 
iar noi nu ne mai simțeam amenințați de termenele plăţilor 
scadente. 


Nu pot însă să trec cu vederea povestea procentului de 
10%, care era menit să ne ofere cât mai multe monede 
zornăitoare. Ei bine, un timp au zornăit frumos în pungă. 
Nu râdeți încă! Aceasta este partea cea mai frumoasă a 
lucrurilor - să strângi bani pe care să nu-i cheltuieşti. 
Plăcerea pe care ţi-o oferă acest surplus este mult mai mare 
decât plăcerea pe care o simți cheltuindu-ți banii. 

După ce ne-am bucurat de clinchetul lor vesel, am 
descoperit o modalitate mult mai profitabilă prin care îi 
puteam pune la treabă. Am făcut o investiție pentru care 
plătim în fiecare lună procentul nostru de 10%. Este un 
lucru extraordinar - să-ţi plăteşti investiția din propriul tău 
venit. 

Este un sentiment extraordinar să ştii că investiția ta este 
sigură şi profitabilă. Iar atunci când cariera mea ca profesor 
va lua sfârşit, investiția noastră ne va oferi o sumă 
frumuşică şi nu vom mai fi obligați să ne facem griji în 
privința viitorului. 

Şi toate acestea le-am realizat cu ajutorul aceluiaşi venit 
de odinioară. Greu de crezut, dar adevărat! Ne-am achitat 
astfel aproape toate datoriile şi am făcut şi o investiție 
profitabilă. Situaţia noastră financiară este din ce în ce mai 
bună. Cine ar fi crezut că este o diferență atât de mare între 
conceperea şi urmarea cu strictețe a unui plan financiar şi 
plutirea în derivă pe ape tulburi? 

La sfârşitul anului viitor, când ne vom fi achitat toate 
datoriile, vom putea să plătim mai mult pentru investiția 
noastră, rămânându-ne însă destul şi pentru eventuale 
călătorii. Suntem ferm hotărâți să nu mai permitem 
niciodată cheltuielilor de trai să depăşească pragul de 70% 
din venit. 

Cred că înțelegeți acum motivul pentru care dorim să-i 
transmitem mulțumirile noastre eterne individului aceluia 
din trecut, care ne-a salvat din „iadul nostru pământesc”. 


Cunoştea acest iad, căci trecuse şi el prin asta. A dorit să 
împărtăşească generațiilor viitoare experiențele sale triste 
pentru ca oamenii să învețe să aleagă din ele numai 
sămânța binelui. De aceea, a petrecut ore întregi ca să 
scrijelească pe aceste tăblițe de argilă mesajul său plin de 
înțelepciune. 

Este un mesaj de o importanță covârşitoare, la fel de 
autentic şi de exact - acum, după aproape cinci mii de ani — 
cum era în ziua în care a fost zămislit. 

Cu stimă, 
Alfred H. Shrewsburry, 
Departamentul de arheologie 


X 
Cel mai norocos om din Babilon 


Cu mândrie păşea în fruntea caravanei sale Sharru Nada, 
prințul negustoriei din Babilon. Îi plăceau veşmintele 
scumpe şi purta mantii rafinate, de o frumusețe rară. Îi 
plăceau animalele falnice şi călărea cu trufie pe armăsarul 
lui arab. Uitându-te la el, ţi-ai fi dat greu seama de anii ce-i 
purta pe umeri. Şi cu siguranță nu ţi-ai fi dat seama de 
furtuna ce-i tulbura sufletul. 

Călătoria de la Damasc este lungă, iar pericolele 
deşertului - multe. Dar nu ele îi apăsau sufletul. Triburile 
arabe sunt cumplite şi stau la pândă printre dunele 
deşertului, gata să atace caravanele bogate. Dar nici de ele 
nu se temea, căci era înconjurat de santinele bine înarmate. 

Ce îi tulbura însă sufletul era tânărul pe care îl aducea cu 
el de la Damasc. Acesta era Hadan Gula, nepotul 
partenerului său de odinioară - Arad Gula, față de care avea 
o datorie pe care nu va putea nicicând să o plătească. Dorea 


din tot sufletul să facă ceva pentru acest nepot, dar cu cât 
se gândea mai mult la asta, cu atât i se părea mai greu de 
realizat -— şi asta din cauza tânărului însuşi. 

Văzând inelele şi cerceii tânărului, el îşi spuse în gând: 
„Crede că bijuteriile sunt pentru bărbați. Cu toate acestea, 
are chipul dârz al bunicului său. Dar bunicul lui nu purta 
veşminte atât de țipătoare. Sper să-l pot ajuta să pornească 
de la ceva în viață şi să scape de mizeria în care l-a adus 
tatăl lui nesăbuit.” 

Hadan Gula îi întrerupse şirul gândurilor, spunând: 

— De ce munceşti atât de mult, însoțindu-ți caravana pe 
drumurile ei lungi şi periculoase? De ce nu te bucuri 
niciodată de plăcerile vieții? 

Sharru Nada îi răspunse cu un zâmbet: 

— Să mă bucur de plăcerile vieții? repetă el. Ce-ai face ca 
să te bucuri de plăcerile vieţii dacă ai fi în locul lui Sharru 
Nada? 

— Dacă aş fi bogat ca tine, aş trăi ca un prinț. N-aş 
străbate niciodată ţinuturile arzătoare ale deşertului. Aş 
cheltui shekelii imediat ce mi-ar intra în pungă. Aş purta 
veşmintele cele mai scumpe şi bijuteriile cele mai rare. 
Aceasta este viața pe care mi-o doresc — o viață care merită 
într-adevăr să fie trăită. 

Izbucniră amândoi în râs. 

— Bunicul tău nu purta bijuterii, spuse Sharru Nada fără 
să se gândească, apoi continuă pe un ton vesel: Nu ţi-ai face 
puţin timp şi pentru muncă? 

— Munca este destinată sclavilor, răspunse Hadan Gula. 
Sharru Nada îşi muşcă buzele, dar nu mai scoase niciun 
cuvânt, călărind în tăcere până când ajunseră la un 
povârniş. Aici, el trase hățurile calului şi — arătând valea cea 
verde ce se zărea în depărtare - spuse: 

— Lată valea! Dacă priveşti în depărtare, vezi zidurile 
Babilonului. Turnul pe care îl vezi acolo este Templul din 


Bel. Dacă ai privirea ageră, poți chiar să vezi fumul ieşind de 
la focul etern ce arde mereu în turn. 

— Aşadar, acesta este Babilonul. Mi-am dorit mereu să 
văd oraşul cel mai bogat din lume, spuse Hadan Gula. 
Babilonul - izvorul averii uriaşe a bunicului. O, dacă ar mai 
trăi! N-am mai fi atât de strâmtorați. 

— De ce îţi doreşti ca spiritul lui să mai bântuie pe 
pământ când timpul ce i-a fost dat să-l petreacă aici s-a 
scurs deja? Tu şi tatăl tău puteți la fel de bine să continuaţi 
ce a început el. 

Dar - vai! niciunul dintre noi nu a moştenit talentul 
lui. Nici eu, nici tata nu cunoaştem secretul pe care îl 
folosea pentru a atrage shekelii de aur. 

Sharru Nada nu spuse nimic, ci dădu bice cailor, 
coborând cu grijă coasta ce ducea spre valea Babilonului. La 
scurt timp, îi urmă caravana, învăluită într-un praf roşiatic. 
Puțin mai târziu, ajunseră în oraş şi se îndreptară spre sud, 
trecând printre grădinile şi câmpurile irigate ale țăranilor. 

Trei bătrâni care arau pe un câmp îi atraseră atenţia lui 
Sharru Nada. Chipurile lor i se păreau cunoscute. Ce 
ciudat! Nu se poate să treci pe lângă un câmp după o 
absență de patruzeci de ani şi să descoperi că aceiaşi 
oameni îl ară! Dar o voce dinlăuntrul său îi spunea că sunt 
aceiaşi. Unul dintre ei ținea de coarnele plugului, părând să 
depună un efort covârşitor, în timp ce ceilalți doi mergeau 
cu greu pe lângă boii înhămați la plug. 

Cu patruzeci de ani în urmă, el îi invidiase pe aceşti 
oameni. Cu câtă bucurie ar fi făcut schimb de soartă cu ei! 
Dar ce diferență era cum între el şi aceşti oameni! Privi 
înapoi cu mândrie la caravana sa bogată, la cămilele şi la 
măgarii săi - animale alese pe sprânceană, ce cărau în 
spinare bunuri de preț aduse tocmai din Damasc. Şi toate 
erau ale lui. 

El îi arătă pe cei trei țărani, spunând: 


— Ei ară acelaşi câmp pe care îl arau şi acum patruzeci 
de ani. 

— Aşa se pare, dar de ce crezi că sunt aceiaşi plugari? 

— L-am văzut şi atunci, răspunse Sharru Nada. 

Amintirile îi invadară mintea şi sufletul. De ce nu putea 
să îngroape trecutul o dată pentru totdeauna şi să se 
bucure de prezent? Atunci îi apăru în fața ochilor chipul 
zâmbitor al lui Arad Gula. Zidul ce se formase între el şi 
tânărul cinic alături de care călătorea se nărui într-o clipă. 

Dar cum îl putea ajuta pe acest tânăr împodobit din cap 
până în picioare cu bijuterii, ce nutrea numai gânduri facile 
despre cum să-şi cheltuiască banii? Avea ce oferi de lucru 
oamenilor dornici să muncească, dar nu le putea oferi nimic 
celor care se considerau mai presus de muncă. Dar îi era 
dator lui Arad Gula şi trebuia să facă ceva în această 
privinţă - şi asta din toată inima. Tot ce făcuseră împreună 
- el şi Arad Gula - o făcuseră cu dăruire. 

Mintea sa concepu pe loc un plan. Avea să întâmpine 
obstacole. Trebuia să se gândească şi la familia sa, dar şi la 
statutul său. Avea să fie un plan crud, ce implica multă 
suferință. Dar pentru că era un om de acțiune, înlătură pe 
loc aceste obstacole şi se hotări să treacă imediat la treabă. 

— Te-ar interesa să afli cum am construit eu şi bunicul 
tău parteneriatul ce ne-a conferit bogăția visată? întrebă el. 

— De ce nu-mi spui cum ați reuşit să adunați atâția 
shekeli de aur? Asta este tot ce vreau să ştiu, ripostă 
tânărul. 

Sharru Nada îl ignoră şi îşi continuă ideea: 

— Începuturile noastre se leagă de aceşti oameni care ara. 
Eram tânăr cum eşti tu acum. Pe când coloana de oameni în 
care mă aflam şi eu se apropia de ei, bătrânul ţăran 
Megiddo critica modul neglijent în care aceştia arau. 
Megiddo era prins cu lanțuri alături de mine. „Priveşte-i pe 
leneşii aceştia!” - protesta el. „Cel care ține de coarnele 


plugului nu face niciun efort ca să apese pe plug pentru ca 
acesta să pătrundă cât mai adânc în pământ. lar boii — în 
loc să facă brazde drepte — o iau pe arătură şi asta pentru că 
nu sunt bine îndrumați. Cum cred ei că vor obţine o recoltă 
bogată dacă nu ară cum trebuie?” 

— Ai spus cumva că Magiddo era prins cu lanțuri alături 
de tine? întrebă surprins Hadan Gula. 

— Da. Eram legaţi cu lanțuri de bronz în jurul gâtului şi 
de picioare. Lângă el era 2-abado, hoţul de oi. ÎI cunoscusem 
în Harroun. La capătul şirului de oameni, se afla un om pe 
care noi l-am botezat Piratul pentru că nu ne spusese cum îl 
cheamă. Bănuiam că era marinar datorită tatuajului pe care 
îl avea pe piept, reprezentând doi şerpi încolăciţi — tatuaj ce 
era realizat în maniera marinarilor. Eram legați în aşa fel 
încât să formăm rânduri de câte patru oameni. 

— Ai purtat lanțuri ca sclavii? întrebă Hadan Gula, fără 
să-i vină să creadă ce auzea. 

— Nu ţi-a spus bunicul tău că am fost cândva sclav? 

— Vorbea adesea de tine, dar niciodată nu a pomenit ceva 
despre asta. 

— Era un om căruia îi puteai împărtăşi cele mai tainice 
secrete. Şi în tine pot avea încredere, nu-i aşa? spuse 
Sharru Nada, privindu-l fix în ochi. 

— Voi păstra tăcerea precum un mormânt, dar sunt uimit 
de tot ce- mi spui. Cum ai ajuns să fii sclav? 

— Oricine poate ajunge sclav, răspunse Sharru Nada, 
dând din umeri. Jocurile de noroc şi berea din orz au fost 
cele care mi-au distrus viața. Am fost victima imprudențelor 
comise de fratele meu. Într-o ceartă stupidă, el şi-a ucis 
prietenul. Tata, în disperarea lui de a-l salva pe fratele meu 
de pedeapsa care îl aştepta, m-a „amanetat” văduvei 
prietenului ucis de fratele meu. Când tata nu a putut să 
adune suma necesară eliberării mele, ea - în dorința-i de 
răzbunare - m-a vândut negustorului de sclavi. 


— Ce ruşine şi ce nedreptate ţi-a fost dat să înduri! 
protestă Hadan Gula. Dar spune-mi, cum ai reuşit să-ți 
recapeți libertatea? 

— Vom ajunge şi la asta, dar trebuie să luam lucrurile pe 
rând. Aşadar, pe când treceam pe lângă ei, plugarii au 
început să ne ia în batjocură. Unul dintre ei îşi scoase 
pălăria zdrențuită şi - făcând o plecăciune în fața noastră — 
ne strigă: 

„„ Bine ați venit în Babilon, oaspeţi ai regelui! El vă 
aşteaptă pe zidurile oraşului unde a încins în cinstea 
voastră un ospăț fără de seamăn, bogat în cărămizi de lut şi 
supă de ceapă.” 

Se înecară apoi cu toţii de râs. Piratul dădu frâu liber 
mâniei care îl înăbuşea şi începu să-i înjure din tot sufletul. 

„ La ce s-au referit când au spus că regele ne aşteaptă pe 
ziduri?” — l-am întrebat eu. 

„ La zidurile oraşului spre care ne îndreptăm acum, unde 
vom căra cărămizi până când nu vom mai putea. Poate că 
pentru asta vom fi îndemnați cu biciul. Dar nu va fi cazul 
meu, căci îi voi omori eu primul.” 

Atunci, Megiddo glăsui: 

„„ Nu mi se pare că are vreun sens ca stăpânii să-şi bată 
sclavii harnici până când aceştia îşi dau ultima suflare. 
Stăpânii îi apreciază pe sclavii muncitori şi îi tratează cu 
blândeţe.” 

„„ Dar cine vrea să muncească până la ultima suflare?” 
întrebă Zabado. „Plugarii aceia sunt inteligenți. Ei nu-şi rup 
spinarea muncind pe brânci. Doar lasă impresia că fac acest 
lucru.” 

„„ Nu poţi să scapi de pedeapsa ce ți se cuvine dacă te 
eschivezi de la muncă” - protestă Megiddo. „Dacă ari un 
hectar de pământ, atunci nu ți- ai irosit ziua de pomană, iar 
stăpânul tău este mulțumit de munca ta. Dar dacă ari doar 
o jumătate de hectar, atunci înseamnă că te eschivezi de la 


muncă. Eu nu mă eschivez. Mie îmi place să muncesc şi îmi 
place să fac o treabă cât mai bună, căci munca este cel mai 
bun prieten al meu. Ea mi-a oferit lucrurile cele mai 
valoroase pe care le-am avut în viața mea - gospodăria, 
cirezile de vaci, recoltele, totul.” 

„ Da, şi unde sunt acum toate aceste lucruri de valoare?” 
— întrebă 

Zabado în batjocură. „Cred că faci o treabă mult mai 
bună dacă ştii cum să te eschivezi de la muncă. Fiţi atenți 
ce va face Zabado când vom ajunge la ziduri! El va fi cel care 
va căra burdufurile cu apă sau va îndeplini oricare altă 
sarcină la fel de uşoară, în timp ce voi ceilalți vă veți frânge 
spinarea cărând cărămizi.” 

Spunând acestea, el râse în maniera sa prostească. O 
spaimă cumplită puse stăpânire pe mine în noaptea aceea, 
încât n-am putut deloc să adorm. M-am apropiat cât am 
putut de mult de paznicul nostru, iar când toţi ceilalți au 
adormit, l-am strigat pe Godoso, care făcea de strajă în 
seara aceea. Era prototipul tâlharului arab, care - dacă te 
jefuia de punga cu galbeni — considera că trebuie să-ți taie şi 
gâtul. 

„ Spune-mi, Godoso”, l-am întrebat eu în şoaptă, „când 
vom ajunge în Babilon, vom trudi la ridicarea zidurilor 
oraşului?” 

„- De ce vrei să ştii?” — întrebă el suspicios. 

„„ Chiar nu înţelegi?” i-am spus eu pe un ton rugător. 
„Sunt tânăr. Vreau să trăiesc. Nu vreau să muncesc până la 
epuizare sau să fiu bătut până îmi voi da ultima suflare pe 
zidurile acelea. Nu există nicio şansă să fiu vândut unui 
stăpân cu suflet bun?” 

„îți voi spune ceva”, îmi şopti el apoi. „Eşti un individ 
liniştit, care nu i-a creat probleme lui Godoso. De cele mai 
multe ori, noi mergem mai întâi la piața de sclavi. Ascultă 
bine ce-ţi voi spune! Când vor veni cumpărătorii, spune-le 


că eşti un muncitor harnic şi că îţi place să munceşti pentru 
un stăpân cu suflet! Convinge-i să te cumpere! Dacă nu-i 
convingi, a doua zi vei ajunge să cari cărămizi. O muncă 
într-adevăr cumplită.” 

După ce el se îndepărtă de noi, m-am întins pe nisipul 
cald şi am început să privesc stelele şi să mă gândesc la 
muncă. Mă întrebam dacă ceea ce spusese Megiddo despre 
muncă (pe care o considera prietenul său cel mai bun) avea 
să se adeverească şi în cazul meu. Cu siguranță că aşa va fi 
dacă mă ajuta să scap din situaţia în care mă aflam. Când 
Megiddo s-a trezit, i-am împărtăşit în şoaptă vestea cea 
bună. Era singura noastră rază de speranţă în drumul spre 
Babilon. În după-amiaza aceea, pe când ne apropiam de 
zidurile oraşului, vedeam cum şiruri întregi de oameni — 
asemănători cu furnicile negre - urcau şi coborau pe pantele 
abrupte. Apropiindu-ne şi mai mult, am fost uimiți să vedem 
numărul uriaş de oameni care lucrau acolo; unii dintre ei 
săpau în şanţuri, iar alții transformau lutul în cărămizi. Cei 
mai mulți dintre ei cărau cărămizile în coşuri uriaşe, 
frângându-şi picioarele pe acele pante cumplit de 
abruptel. Paznicii îi înjurau pe sclavii care aveau un ritm 
lent de muncă şi îi biciuiau cu cruzime pe cei ce se 
prăbuşeau la pământ, copleşiți de greutatea coşurilor cu 
cărămizi. Dacă biciul nu reuşea să-i repună pe picioare, 
erau aruncați din drum şi lăsaţi să sufere până îşi dădeau 
ultima suflare. Erau apoi târâți lângă alte cadavre ce 
aşteptau să fie azvârlite într-o groapă comună. 

Văzând această privelişte cumplită, m-am cutremurat de 
spaimă. Asta era soarta care mă aştepta dacă nu reuşeam 
să-mi găsesc la târgul de sclavi un stăpân bun la suflet. 
Godoso avusese dreptate. Imediat ce am trecut de porțile 
oraşului, am fost duşi la închisoarea destinată sclavilor, iar 


1 Celebrele capodopere ale vechiului Babilon (zidurile, templele, grădinile suspendate şi canalele de irigare) au fost construite prin munca sclavilor, ce erau în special prizonieri de război, lucru 
care explică tratamentul inuman la care erau supuşi Printre aceşti sclavi se aflau şi muli locuitori din Babilon şi din alte provincii ale sale, oameni care au fost vânduți ca sclavi din cauza crimelor comise 
șau a problemelor financiare nerezolvate. Era un lucru obişnuit ca oamenii să-şi ofere soțiile, copii sau chiar pe ei înşişi drept garanție pentru plata împrumuturilor, a proceselor legale sau a altor obligaţii 
În caz de neplata, aceştia erau vânduți ca sclavi. 


a doua zi de dimineață am ajuns la târgul de sclavi. Aici, 
oamenii se îngrămădeau unii într-alții şi numai biciul 
paznicilor îi determina să meargă mai departe pentru a 
putea fi examinați de cumpărători. Eu şi Megiddo vorbeam 
cu ardoare cu toți cei care ne permiteau acest lucru. 
Negustorul de sclavi a chemat la un moment dat soldații din 
garda regală pentru a-l bate cu cruzime pe Pirat atunci când 
acesta a protestat împotriva tratamentului inuman la care 
eram supuşi. Când l- au luat apoi cu ei, am simțit multă 
durere în suflet. Megiddo era convins că în curând aveam să 
ne despărțim. Când în apropiere nu se afla niciun 
cumpărător, el îmi spunea câte foloase aveam să obțin în 
viitor de pe urma muncii mele: 

„ Unii oameni o urăsc. Ei o consideră duşmanul lor. Dar 
este mai bine s-o consideri prietenul tău şi s-o îndrăgeşti ca 
atare. Nu trebuie să te superi pentru că este grea. Dacă te 
gândeşti ce casă frumoasă vei construi cu mâinile tale, ce 
importanță mai are greutatea grinzilor pe care trebuie să le 
cari în spinare sau faptul că se află la o distanță mare de 
fântâna din care trebuie să iei apă pentru fabricarea 
mortarului? Promite-mi, băiete, că - dacă îți vei găsi un 
stăpân - vei munci pentru el din tot sufletul! Dacă nu-ţi va 
aprecia munca, nu i-o lua în nume rău, pentru că nu 
trebuie să uiţi că munca făcută cu seriozitate este o onoare 
pentru cel care o depune, nu pentru cel căruia îi este 
destinată. Ea îl transformă într-un om mai bun.” 

Îşi încetă pledoaria, căci un țăran bine făcut veni la noi şi 
ne studie cu un ochi critic. Megiddo îi puse întrebări despre 
gospodăria şi recoltele sale, convingându-l în final că el era 
omul pe care țăranul îl căuta. După o negociere aproape 
violentă cu negustorul de sclavi, țăranul scoase de la 
cingătoare o pungă doldora de galbeni şi în curând Megiddo 
dispăru în zare alături de noul său stăpân, în dimineața 
aceea, au mai fost vânduți câțiva sclavi. La prânz, Godoso 


îmi spuse că negustorul era dezamăgit de cursul pe care îl 
urmau afacerile sale şi că nu mai avea de gând să 
poposească prea mult la târgul de sclavi, urmând să-i vândă 
regelui pe toți cei ce rămăseseră. Eram din ce în ce mai 
disperat când un om cu o înfăţişare blajină se îndreaptă 
spre ţarcul nostru şi întrebă dacă printre noi se afla vreun 
brutar. Eu l-am abordat imediat, spunându-i: 

„„ De ce ar mai căuta un brutar bun ca domnia voastră 
un alt brutar, ce — cu siguranță - nu ar avea calitățile pe 
care le are domnia voastră? N-ar fi oare mai uşor să 
împărtăşească tainele acestei arte unui tânăr dornic să le 
învețe, un tânăr ca mine, de exemplu? Priviți-mă, sunt 
tânăr, puternic şi dornic de muncă! Oferiţi-mi o şansă şi voi 
face tot ce- mi stă în putință ca să vă umplu punga cu 
monede de aur şi argint!” 

A fost impresionat de pledoaria mea şi a început să 
negocieze cu negustorul nostru, care nu-mi acordase 
niciodată nici cea mai mică atenție de când mă cumpărase, 
dar care îmi scotea acum în evidență - cu multă ardoare — 
calităţile, precum sănătatea de fier şi buna dispoziție. Mă 
simțeam ca un bou gras ce era vândut unui măcelar. În cele 
din urmă, spre bucuria mea, afacerea s-a încheiat. Mi-am 
urmat apoi stăpânul, gândindu-mă că sunt cel mai norocos 
om din Babilon. Am îndrăgit pe loc noul meu cămin. Nana- 
naid, stăpânul meu, m-a învățat cum să macin orzul în 
vasul special amenajat pentru asta în curte, cum să aprind 
focul în cuptor şi apoi cum să transform prin măcinare făina 
de susan într-un praf foarte fin, necesar prăjiturilor cu 
miere. Stăpânul mi-a improvizat apoi un culcuş în magazia 
în care îşi ținea grânele. Bătrâna sclavă Swasti, care se 
ocupa de treburile gospodăreşti, îmi dădea de mâncare, 
răsplătindu-mă în acest fel pentru că o ajutam la treburile 
mai dificile din gospodărie. Aceasta era şansa pe care o 
aşteptasem atâta amar de vreme prin care doream să-i 


dovedesc stăpânului meu că îi sunt util, dar şi şansa prin 
care — speram eu — aveam să-mi recâştig libertatea. 

L-am rugat pe Nana-naid să mă înveţe cum să frământ 
aluatul pentru pâine şi cum s-o coc. Şi m-a învăţat fără să 
stea prea mult pe gânduri, plăcut impresionat de râvna pe 
care o arătam. Mai târziu, după ce am învățat această artă 
cât am putut mai bine, l-am rugat sa mă învețe taina 
prăjiturilor cu miere, astfel că în curând am început să mă 
ocup de toate sarcinile care țineau de brutărie. Stăpânul 
meu era bucuros că nu mai avea mare lucru de făcut, dar 
Swasti dădea din cap dezaprobatoare. 

„ Nu e bine să n-ai nimic de făcut”, murmură ea. 

M-am gândit apoi că venise timpul să încep să strâng 
bani ca să-mi recapăt libertatea. Pentru că îmi îndeplineam 
toate sarcinile până la amiază, m-am gândit că Nana-naid 
va fi de acord dacă aveam să-mi găsesc alte îndeletniciri 
profitabile pentru  după-amieze, urmând să-mi împart 
câştigurile cu el. Ce-ar fi - m-am gândit eu - dacă aş pregăti 
mai multe prăjituri cu miere şi le-aş vinde oamenilor 
flămânzi de pe stradă? lată cum i-am prezentat planul meu 
lui Nana-naid: 

„„ Dacă mi-aş putea folosi timpul liber ce-mi rămâne după 
îndeplinirea tuturor sarcinilor de la brutărie pentru a 
câştiga ceva - fie şi o sumă mica de bani —, nu credeţi că ar 
fi cinstit ca domnia voastră să împartă câştigurile cu mine, 
iar ceea ce îmi va rămâne să pot cheltui pentru dorințele şi 
nevoile mele?” 

„„ Da, este cinstit”, recunoscu el. 

Când i-am relatat planul meu referitor la vânzarea 
prăjiturilor cu miere, a fost cât se poate de încântat de el. 

„- lată cum vom face!”, spuse el. „Vei vinde două prăjituri 
pentru o centimă, iar jumătate din acest câştig îmi revine 
mie pentru plata făinii, a mierii şi a lemnelor necesare 


pregătirii prăjiturilor. Cealaltă jumătate o vom împărți în 
mod egal.” 

Am fost extrem de încântat de oferta lui generoasă prin 
care puteam să-mi păstrez o pătrime din vânzări. Am 
muncit atunci până târziu în noapte ca să modelez o tavă pe 
care aveam să-mi etalez prăjiturile. Nana- naid mi-a oferit 
câteva dintre veşmintele sale ponosite, pe care Swasti le-a 
cusut şi le-a spălat ca să arate cât mai frumos cu putință. A 
doua zi, am copt mai multe prăjituri cu miere. Arătau 
extraordinar de apetisante pe tăvița mea atunci când am 
ieşit pe stradă, lăudându-mi marfa în gura mare. La 
început, nimeni nu păru să-mi acorde atenţie şi o 
dezamăgire fără seamăn puse stăpânire pe mine. Nu m-am 
dat însă bătut, iar mai târziu - când oamenilor U s-a făcut 
foame - prăjiturile au început să se vândă, tăvița mea 
golindu-seân curând, Nana-naid a fost încântat de succesul 
meu şi mi-a plătit bucuros partea ce mi se cuvenea. Eram 
atât de fericit de monedele care îmi zornăiau vesele în 
pungă! Megiddo avusese dreptate când spusese ca stăpânul 
apreciază munca sârguincioasă depusă de sclavii săi. În 
seara aceea, m-am lăsat îmbătat de succesul meu, încât — 
neputând dormi deloc - am încercat să-mi imaginez cât aş 
putea câştiga într-un an şi de câți ani aş avea nevoie ca să- 
mi cumpăr libertatea. Continuând să-mi vând prăjiturile în 
fiecare zi, mi-am făcut în curând clienți fideli. Unul dintre 
aceştia era chiar bunicul tău - Arad Gula. El era negustor 
de covoraşe, pe care le vindea gospodinelor, călătorind în 
acest scop de la un capăt al oraşului la celălalt, însoţit fiind 
de un măgăruş ce-i căra marfa şi de un sclav negru ce avea 
grijă de el. Obişnuia să cumpere două prăjituri pentru el şi 
două pentru sclavul lui, zăbovind mereu în drumurile lui ca 
să vorbească cu mine. Într-o bună zi, bunicul tău mi-a spus 
ceva ce nu voi uita niciodată: 


„ îmi plac prăjiturile tale, băiete, dar mai mult îmi place 
felul în care le vinzi. Spiritul de afaceri cu care eşti înzestrat 
te va conduce departe în drumul tău spre succes.” 

Dar cum ai putea să înţelegi tu, Hadan Gula, ce-au 
însemnat aceste cuvinte de încurajare pentru un sclav aflat 
la începuturile vieţii, pierdut într-un oraş imens, ce se lupta 
cu toată puterea sa ca să găsească o cale de scăpare din 
această stare cumplită de umilință în care îl aruncase 
destinul cel nedrept? Dar - o dată cu trecerea timpului — 
bănuţii au început să se adune în punga mea. Îi auzeam 
cum zornăie veseli la cingătoare şi simțeam cum punga mea 
se îngreuna pe zi ce trecea. Munca se dovedea a fi cel mai 
bun prieten al meu, aşa cum spusese Megiddo. Eu eram 
fericit, dar Swasti era îngrijorată. 

„„ Mi-e teamă că stăpânul tău petrece prea mult timp în 
casele unde se organizează jocuri de noroc”, spunea ea. 

Într-o bună zi, am avut marea bucurie să-l întâlnesc pe 
stradă pe bunul meu prieten Megiddo. Era însoţit de trei 
măgăruşi cu ajutorul cărora ducea legume la piață. 

„„ O duc foarte bine”, îmi spuse el. „Stăpânul meu îmi 
apreciază munca şi din această cauză m-a însărcinat cu mai 
multe misiuni importante. Mă ocup de afacerile sale care 
presupun în primul rând vânzarea fructelor şi legumelor la 
piață. Familia mea se va reîntregi în curând datorită 
generozității sale extraordinare. Munca mă ajută să scap de 
mizeria în care decăzusem. Ea mă va ajuta într-o zi să-mi 
recapăt libertatea şi să am din nou gospodăria mea, aşa 
cum am avut cândva.” 

Şi astfel, nisipul din clepsidra mea se scurgea 
neîntrerupt, iar Nana-naid mă aştepta - mereu nerăbdător — 
să-şi încaseze partea lui din câştigul pe care îl realizam în 
fiecare zi. Mă îndemna, de asemenea, să- mi vând produsele 
şi în alte piețe ca să-mi măresc vânzările. Adesea, ieşeam 
din oraş ca să-mi vând prăjiturile paznicilor sclavilor ce 


lucrau la ridicarea zidurilor Babilonului. Uram să ajung din 
nou în locurile acelea cumplite, dar paznicii se dovedeau 
nişte clienți fideli şi generoşi, într-o zi, am fost surprins să-l 
văd pe Zabado umplându-şi coşul cu cărămizi. Era cumplit 
de slab şi mergea încovoiat sub povara pe care trebuia s-o 
care în spinare. Trupul purta peste tot însemnele dureroase 
ale bicelor nemiloase. Sufletul mi s-a umplut de milă la 
priveliştea aceea atât de jalnica şi am încercat să-i mai 
îndulcesc puţin viața, dăruindu-i o prăjitură pe care a 
înfulecat-o într-o clipă cu pofta unui animal flămând. 
Văzându-i însă ochii înfometați şi lacomi, am luat-o la fugă 
înainte de a- mi smulge tava din mână. 

„„ De ce munceşti atât de mult?” - m-a întrebat într-o 
bună zi Arad 

Gula. 

El mi-a pus aceeaşi întrebare pe care mi-ai pus-o şi tu 
astăzi, îți aminteşti? l-am povestit ce-mi spusese Megiddo 
despre muncă şi cum aceasta se dovedea a fi cel mai bun 
prieten al meu. L-am arătat cu mândrie punga mea cu 
gologani şi i-am explicat cum reuşeam să-i strâng ca să-mi 
cumpăr libertatea. 

— Când vei fi liber, ce vei face?” mă întrebă el. 

„- Vreau să devin negustor” — i-am răspuns eu. 

Şi atunci mi-a mărturisit ceva ce n-aş fi putut niciodată 
bănui: 

„ Tu nu ştii, dar şi eu sunt sclav. Am încheiat însă un 
parteneriat cu stăpânul meu.” 

— Opreşte-te! strigă Hadan Gula. Nu vreau sa ascult nişte 
minciuni care nu fac altceva decât să-mi defăimeze bunicul. 
Nu a fost niciodată sclav, continuă el spumegând de furie. 

Sharru Nada îşi păstră calmul. 

— Îl apreciez peste măsură pentru că a reuşit să 
depăşească necazurile vieții şi să devină un cetățean de 
onoare al oraşului Damasc. Oare tu, nepotul lui, eşti 


plămădit din acelaşi aluat? Ai curajul să înfrunţi adevărul 
sau preferi să trăieşti învăluit în iluzii false? 

Hadan Gula îi răspunse cu o voce gâtuită de emoție: 

— Bunicul meu a fost iubit de toată lumea. Nenumărate 
au fost faptele sale de ispravă. Când foametea amenința să 
distrugă Damascul, nu el a fost cel care a cumpărat grâne 
din Egipt le-a adus la Damasc şi le-a împărțit tuturor 
locuitorilor oraşului ca nimeni să nu moară de foame? Iar tu 
spui acum că n-a fost altceva decât un sclav din Babilon, 
demn de disprețul tuturor. 

— Dacă ar fi rămas sclav în Babilon, atunci ar fi fost 
demn de disprețul tuturor, dar - când prin propriile lui 
eforturi - a devenit un om de seamă în Damasc, zeii i-au 
iertat greşelile şi i-au dăruit respectul lor nețărmurit, 
răspunse Sharru Nada. După ce mi-a spus că era sclav — 
continuă Sharru Nada - mi-a explicat cât de nerăbdător 
fusese să-şi recapete libertatea. Acum, când avea banii 
necesari pentru asta, sufletul îi era tulburat de nenumărate 
incertitudini. Nu mai avea niciun câştig de pe urma 
vânzărilor sale şi se temea să plece de sub aripa ocrotitoare 
a stăpânului său. Eu am protestat imediat împotriva acestor 
incertitudini, spunându-i: 

„- Nu te mai gândi la stăpânul tău! încearcă să trăieşti din 
nou sentimentul extraordinar al libertăţii! Gândeşte şi 
acționează ca un om liber! Stabileşte-ţi dorințele pe care vrei 
să ţi le îndeplineşti în viață, iar munca te va ajuta să le 
transformi în realitate!” 

Mi-a spus apoi că îmi era recunoscător pentru că îl 
făcusem să priceapă că în sufletul lui sălăşluia spiritul unui 
laş, nu al unui învingător2, într-o zi, am trecut din nou de 
porțile oraşului şi am fost surprins să descopăr foarte mulți 
oameni adunaţi acolo. Când am întrebat pe cineva ce se 
întâmplase, acesta mi-a răspuns: 


— Cum, nu ai auzit? Un sclav fugar, care a ucis un om 
din garda regală, a fost prins şi astăzi va fi pedepsit pentru 
crima sa. Va fi biciuit până îşi va da ultima suflare. Regele 
însuşi va fi prezent la execuţie.” 

Mulțimea era atât de compactă lângă locul execuției încât 
nu am îndrăznit să mă apropii mai mult de teamă ca nu 
cumva tava mea cu prăjituri să se răstoarne. De aceea, m- 
am urcat pe zidul neterminat ca să pot vedea scena peste 
mulțimea adunată acolo. Am avut noroc să-l văd pe 
Nabucodonosor în carne şi oase, ce venea în carul său de 
aur. Nu mai văzusem nicicând în viața mea atâta grandoare, 
atâtea falduri şi veşminte din fir de aur şi catifea. Nu 
vedeam locul execuţiei, dar auzeam ţipetele sărmanului 
sclav. Mă întrebam cum era posibil ca un om atât de nobil 
ca regele nostru să asiste la o suferință atât de cumplită fără 
să facă nimic, dar când l-am auzit râzând şi glumind cu 
nobilii săi, mi-am dat seama că era un om crud şi am înţeles 
de ce li se impuneau sarcini complet inumane sclavilor ce 
lucrau la ridicarea zidurilor oraşului. După ce sclavul a 
murit, trupul i-a fost legat de un 

2 Existența sclavilor din vechiul Babilon, oricât de 
contradictoriu ne-ar părea acest fapt, era strict stabilită prin 
lege. De exemplu, un sclav putea să deţină orice fel de 
proprietăţi, putând avea în subordinea sau alți sclavi asupra 
cărora stăpânul său nu avea niciun drept. Sclavii se puteau 
căsători cu oamenii liberi. Copiii mamelor libere erau la 
rândul lor liberi. Cei mai mulți dintre negustorii din Babilon 
erau sclavi, dar încheiau parteneriate cu stăpânii lor, 
devenind astfel nişte oameni bogaţi ce se bucurau de propriile 
lor drepturi de neicălcat stâlp în aşa fel încât toată lumea să- 
1 poată vedea. Când mulțimea a început să se împuţineze, 
m-am apropiat şi eu de locul execuţiei. Pe pieptul său 
acoperit de păr, am văzut un tatuaj ce reprezenta doi şerpi 
încolăciți. Era Piratul. Când l-am revăzut apoi pe Arad Gula, 


era un om complet schimbat. El m-a întâmpinat plin de 
entuziasm: 

„- Priveşte! Sclavul pe care îl cunoşteai tu este acum un 
om liber. Cuvintele pe care mi le-ai spus atunci m-au 
transformat ca prin minune. Vânzările şi câştigurile mele au 
început să crească simţitor. Soția mea este în sfârşit fericită. 
Când am cunoscut-o, era o femeie liberă - este nepoata 
stăpânului meu. Ea vrea acum să ne mutăm într-un oraş 
din străinătate, unde nimeni nu va şti că am fost cândva 
sclav. Astfel, copiii noştri nu vor avea de suferit pentru 
soarta nedreaptă de care a avut parte tatăl lor. Munca a 
devenit sprijinul meu incontestabil. Ea mi-a redat 
încrederea în forțele proprii şi talentul de a vinde.” 

Eram fericit pentru că îl răsplătisem - fie şi într-o măsură 
atât de mică - pentru cuvintele de încurajare pe care mi le 
dăruise cândva în trecut, într-o seară, Swasti veni la mine 
vădit tulburată. 

„ Stăpânul tău are necazuri. Mă tem pentru el. Cu câteva 
luni în urmă, a pierdut foarte mult la jocurile de noroc. Nu-l 
mai plăteşte pe țăranul care îi aducea grânele sau mierea. Şi 
nu-şi mai plăteşte nici cămătarul. Ei sunt supăraţi şi îl 
copleşesc cu amenințări.” 

„„De ce ne-am bate noi capul pentru prostiile lui? Nu 
suntem noi paznicii lui” - am răspuns eu fără să gândesc. 

„„ Tinere naiv, tu chiar nu înţelegi! Te-a oferit pe tine 
drept garanție cămătarului pentru un împrumut. Conform 
legii, cămătarul are tot dreptul asupra ta şi te poate vinde 
oricând doreşte. Nu ştiu ce să fac. Este un stăpân bun. De 
ce? De ce s-a abătut asupra noastră o năpastă atât de 
mare?” 

Temerile lui Swasti nu erau neîntemeiate. A doua zi de 
dimineaţă, în timp ce îmi îndeplineam sarcinile la brutărie 
am primit vizita cămătarului, ce era însoţit de un om căruia 
el îi spunea Saşi. Acest om m-a studiat din cap până-n 


picioare şi a spus că mă încadram în cerințele sale. 
Cămătarul nu mai aşteptă întoarcerea stăpânului meu şi îi 
spuse lui Swasti să-i transmită acestuia că mă luase cu el. 
Având doar hainele de pe mine şi punga cu galbeni bine 
ascunsă la cingătoare, am fost răpit pe neaşteptate de la 
sarcinile mele neterminate. Speranţele mi-au fost astfel 
complet năruite - la fel cum o furtună puternică smulge un 
copac din rădăcină şi îl aruncă în talazurile mânioase ale 
mării înspumate. Jocurile de noroc şi berea din orz mi-au 
distrus din nou viața. Saşi era un om grosolan şi 
morocănos. Pe când mă conducea prin oraş, am încercat să- 
i povestesc despre munca pe care o făceam în slujba lui 
Nana-naid şi am încheiat spunându-i că speram să fac o 
treabă bună şi pentru el. Dar răspunsul pe care mi l-a dat 
nu mi-a oferit prea multe speranţe. 

„ Nu-mi place munca asta. Nici stăpânului meu nu-i 
place. Regele i-a spus să mă trimită să construiesc o parte 
din Marele Canal. Stăpânul i-a spus lui Saşi să cumpere cât 
mai mulți sclavi, să muncească mult şi să termine treaba 
cât mai repede. Dar cum poţi să termini o treabă ca asta 
atât de repede?” 

Imaginează-ți un deşert arid, unde nu există copaci -— ci 
doar nişte arbuşti pitici care să te ferească de razele 
ucigătoare ale soarelui fierbinte, ce ne încălzea atât de tare 
apa din burdufuri încât nu o mai puteam bea! Apoi 
imaginează-ți rânduri întregi de oameni care coboară în 
gropi adânc săpate ca să râme ca viermii, scoțând din zori 
până-n seară coşuri pline cu noroi şi mizerie! Completează-ţi 
acest tablou cu felul în care ni se dădea de mâncare — 
mâncăm dintr-o albie comună ca şi când eram nişte porci! 
Nu aveam nici corturi şi nici paie pe care să dormim. 
Acestea erau noile condiţii de trai pe care ni le rezervase 
destinul, îmi îngropasem punga cu galbeni într-un loc 
numai de mine ştiut, întrebându-mă dacă aveam s-o mai 


dezgrop vreodată. La început, am muncit din tot sufletul, 
dar pe măsură ce lunile treceau, curajul şi speranța au 
dispărut puţin câte puțin. Apoi, din cauza căldurii 
insuportabile, am făcut febră. Mi-am pierdut pofta de 
mâncare şi abia mă atingeam de legumele şi carnea de oaie 
ce constituiau hrana noastră de bază. Nopțile mi le 
petreceam adâncit în gândurile mele pline de amărăciune, 
învăluit în nefericirea mea, mă întrebam dacă Zabado nu-şi 
concepuse oare cel mai bun plan - acela de a evita prin orice 
mijloace posibile munca asiduă. Dar în fața ochilor mi- a 
apărut atunci imaginea sa cumplită şi mi-am dat seama că 
planul lui nu fusese chiar atât de bun. M-am gândit apoi la 
firea aprigă a Piratului, întrebându-mă dacă n-ar fi fost o 
idee bună să te lupti şi să ucizi. Dar amintirea trupului său 
însângerat mi-a spus că nici planul lui nu se dovedise chiar 
atât de bun. Mi-am amintit apoi de Megiddo. Mâinile sale 
erau aspre de muncă, dar chipul îi trăda o fericire fără 
margini. Aşadar, planul lui era cel mai bun. Eram la fel de 
dornic de muncă precum era Megiddo; cu siguranţă că nu 
muncea mai mult decât mine. Dar de ce munca mea nu-mi 
dăruia fericirea şi succesul pe care le râvneam atât de mult? 
Oare munca era cea care îi dăruia lui Megiddo fericirea 
supremă sau fericirea şi succesul sunt apanajul zeilor şi 
numai ei hotărăsc cine are dreptul să se bucure de ele? 
Oare eram sortit să muncesc tot restul vieții mele fără să-mi 
împlinesc visurile şi dorințele, fără sa cunosc niciodată 
fericirea şi succesul? Toate aceste întrebări mă bântuiau zi 
şi noapte şi nu le găseam niciun răspuns. Viața mea se 
derula astfel într-o negură cumplită. Câteva zile mai târziu, 
când se părea că ajunsesem la capătul puterilor şi nu 
găsisem încă niciun răspuns la întrebările mele, Saşi mă 
chemă la el. Fostul meu stăpân trimisese un mesager ce 
avea să mă ducă din nou la Babilon. Mi-am dezgropat 
punga prețioasă, m-am îmbrăcat cât am putut mai bine în 


veşmintele mele zdrențuite şi am pornit la drum, călărind în 
spatele mesagerului. Pe drum, gândurile mele incendiare îmi 
răvăşeau sufletul la fel cum o furtună răvăşeşte marea. 
Aceste stări sufleteşti tulburătoare mi-au amintit atunci de 
versurile unui cântec din oraşul obârşiei mele - Harroun: 

„înlănțuită într-un vârtej fără de seamăn, viața omului 
decurge Şi pe cărări necunoscute, soarta paşii îi îndrumă. 
Destinul ce-l aşteaptă a-l prevesti nimeni nu poate, Iar calea 
ce-i este hărăzită a o urmă nimeni nu poate,” 

Îmi era oare hărăzit să îndur pedepse pentru nu ştiu ce 
motive? Ce nenorociri şi dezamăgiri îmi mai rezervaseră oare 
zeii? Când am intrat în curtea casei stăpânului meu, 
imaginează-ți ce mare mi-a fost mirarea când l-am văzut pe 
Arad Gula aşteptându-mă acolo! El m-a ajutat să descalec şi 
m-a îmbrățişat cu dragostea pe care i-ar fi oferit-o unui frate 
pierdut şi regăsit. L-aş fi urmat cu credința unui sclav, dar 
nu m-a lăsat să fac acest lucru. M-a luat în schimb în brațe, 
spunându-mi: 

„„ Te-am căutat peste tot. Când deja îmi pierdusem 
speranța, am întâlnit-o pe Swasti, iar ea mi-a povestit 
despre cămătarul care te-a cumpărat. Acesta mi-a spus că 
te vânduse unui stăpân de origine nobilă. M- am târguit 
mult cu noul tău stăpân şi am plătit o sumă revoltător de 
mare pentru tine, dar a meritat efortul. Filosofia ta de viață 
şi spiritul tău întreprinzător au constituit o sursă de 
inspirație pentru succesul meu.” 

„Este filosofia de viață a lui Megiddo, nu a mea” - l-am 
întrerupt eu. 

„A ta şi a lui Megiddo. Mulțumită vouă amândurora, 
mergem acum la Damasc şi am nevoie de un partener 
pentru negoțurile mele. Căci — vezi tu!”, exclamă el, „din 
acest moment eşti un om liber.” 

Spunând acestea, scoase de sub tunică tăblița de argilă 
ce menționa statutul meu de sclav, o ridică deasupra 


capului şi o aruncă cu putere, spărgând-o în mii de bucățele 
de pietrele de pe drum. El le calcă apoi în picioare până 
când se alese praful. Ochii mi se umplură de lacrimi. Mi-am 
dat atunci seama că eram cel mai norocos om din Babilon. 
Vezi, aşadar, că, în vremuri de restrişte, munca s-a dovedit 
cel mai bun prieten al meu. Dorința de a munci nea ajutat 
să nu fiu vândut ca sclav la ridicarea zidurilor oraşului. 
Această dorință l-a impresionat, de asemenea, pe bunicul 
tău, care mi-a oferit şansa să devin partenerul său de negoț. 

Hadan Gula îl întrebă atunci: 

— Aşadar, munca era cheia secretă a bunicului meu, cu 
ajutorul căreia a strâns comoara aceea de shekeli de aur? 

— Era singura cheie pe care o avea la dispoziție, răspunse 
Sharru Nada. Bunicului tău îi plăcea să muncească. Zeii i- 
au apreciat eforturile şi l-au răsplătit cu generozitate. 

— Încep să înțeleg acum, spuse Hadan Gula gânditor. 
Munca este cea care i-a adus cei mai mulți prieteni - oameni 
care au ştiut să-i admire sârguința şi succesul pe care l-a 
obținut de pe urma muncii sale. Munca este cea care i-a 
conferit distincţiile de care se bucura în Damasc. Munca 
este cea care i-a oferit toate lucrurile pe care le doresc şi eu 
la rândul meu. Şi eu care credeam că munca este destinată 
numai sclavilor. 

— Te poţi bucura de foarte multe plăceri în viaţă, spuse 
Sharru Nada. Şi fiecare îşi are locul ei bine definit, îmi pare 
bine că munca nu este destinată numai sclavilor. Căci dacă 
ar fi aşa, nu m-aş mai bucura de cea mai mare plăcere a 
mea. Multe lucruri îmi plac în viață, dar nimic nu se 
compară cu munca. 

Sharru Nada şi Hadan Gula călăreau sub umbra 
binefăcătoare a zidurilor înalte, îndreptându-se spre porțile 
masive, din bronz ale Babilonului. La apropierea lor, 
străjerii luară poziţie de drepţi şi îl salutară pe unul dintre 
cei mai respectați cetățeni ai oraşului. Cu o trufie demnă de 


un rege, Sharru Nada îşi conduse caravana printre porțile 
masive, străbătând apoi străzile oraşului. 

— Am sperat dintotdeauna să-i semăn bunicului meu, îi 
mărturisi Hadan Gula. Dar n-am ştiut niciodată ce fel de om 
era. Acum tu mi-ai dezvăluit adevărata lui structură 
sufletească. Şi pentru că în acest moment îl înțeleg cu 
adevărat, îl admir şi mai mult şi sunt din ce în ce mai 
hotărât să-i calc pe urme. Mi-e teamă că nu te voi putea 
nicicând răsplăti pentru că mi-ai oferit cheia succesului 
său. O voi folosi mereu de acum înainte. Voi îmbrăca acum 
haina umilinței, pe care a îmbrăcat-o şi el — veşmânt ce mi 
se potriveşte mult mai bine decât toate bijuteriile şi toate 
straiele scumpe din lume. 

Spunând acestea, Hadan Gula îşi scoase cerceii din 
urechi şi inelele de pe degete. Punând apoi frâu calului, el 
rămase - în semn de respect - în urma conducătorului 
caravanei. 


XI 
Câteva date istorice despre Babilon 


Nu veţi găsi - oricât veți căuta în paginile istoriei 
universale - un oraş mai fascinant decât Babilonul. Numele 
său este în sine o evocare a belşugului şi a splendorii 
nemaivăzute. Comorile sale în aur şi pietre prețioase sunt 
extraordinare. Oamenii îşi imaginează în general că un oraş 
atât de bogat ca acesta este situat într-un peisaj luxuriant, 
de o frumusețe unică în lume, înconjurat de resurse 
naturale bogate în păduri şi zăcăminte de aur şi pietre 
prețioase. Dar nu aşa stau lucrurile. 

Babilonul era situat lângă râul Eufrat, într-o vale aridă, 
unde nu existau nici păduri şi nici zăcăminte. Nu existau 


nici măcar pietre pentru construcţii. Nu se situa nici pe o 
rută comercială. Nu ploua niciodată îndeajuns pentru 
obținerea unor recolte bogate. 

Babilonul este un exemplu grăitor al capacităţii 
extraordinare a oamenilor de a realiza lucruri mărețe, 
folosind toate mijloacele pe care le au la dispoziție. Toate 
resursele care au stat la baza creării acestui oraş unic în 
lume se datorează eforturilor umane. Toate bogăţiile sale 
sunt creațiile omului, nu ale naturii. 

Zeii dăruiseră Babilonului doar două resurse naturale — 
un pământ fertil şi apa râului Eufrat. Inginerii din Babilon 
au reuşit — prin intermediul barajelor şi canalelor uriaşe de 
irigație - să scalde valea aridă a Babilonului în apa 
dătătoare de viață a râului Eufrat. Răsplata acestui sistem 
de irigare unic în lume o constituie obținerea unor recolte 
extraordinar de bogate - cum nu mai văzuse nimeni până 
atunci în valea aridă a Babilonului. 

Din fericire, pe parcursul existenţei sale îndelungate, 
Babilonul a fost condus de generaţii întregi de regi a căror 
dorință de cucerire şi de jaf s-a manifestat extrem de rar. 
Deşi babilonienii au purtat numeroase războaie, cele mai 
multe dintre ele au avut ca scop apărarea împotriva altor 
cuceritori ambițioşi care râvneau comorile nemaivăzute ale 
Babilonului. Regii care s-au aflat la cârma Babilonului 
dăinuie şi astăzi în paginile istoriei datorită înțelepciunii, 
spiritului întreprinzător şi dorinței lor de dreptate. Pe tronul 
Babilonului nu s-au aflat niciodată monarhi care să fi nutrit 
dorința cumplită de a cuceri lumea întreagă pentru ca toate 
naţiunile să se încline în fața egocentrismului lor. 

Babilonul nu mai există astăzi ca oraş. Atunci când 
forțele umane care au construit şi au luptat pentru 
perenitatea cetății timp de mii şi mii de ani au dispărut în 
negura timpului, aceasta a fost lăsată în părăsire, devenind 
o tristă amintire a opulenței de odinioară. Locul unde s-a 


situat cândva oraşul se află în Asia la aproximativ 600 de 
mile est de Canalul de Suez, chiar la nord de Golful Persic. 
Latitudinea este de aproape 30 de grade deasupra 
Ecuatorului, aflându-se la aceeaşi latitudine la care se află 
şi oraşul Yuma din Arizona. Clima este similară cu cea din 
oraşul american - o climă toridă şi uscată. 

Astăzi, această vale a Eufratului - cândva o regiune 
puternic irigată - este un ținut pustiu, bătut de vânturi. 
Iarba rară şi arbuştii deşertului se luptă să supraviețuiască 
furtunilor de nisip. Au pierit pentru totdeauna câmpiile 
fertile, oraşele mamut şi caravanele negustorilor bogați. 
Triburile nomade de arabi, ce-şi bazează traiul sărăcăcios pe 
creşterea oilor, sunt singurii locuitori ai acestor ținuturi 
uitate de Dumnezeu. Şi aşa a fost mereu de la începuturile 
erei creştine. 

De-a lungul şi de-a latul acestei vai, vezi nenumărate 
coline de pământ. Secole de-a rândul, nimeni nu le-a 
acordat atenţie, considerându-le doar simple coline de 
pământ, în cele din urmă, interesul arheologilor față de 
acestea a fost stârnit de descoperirea unor bucăţi de 
cărămidă şi a unor vase sparte din ceramică, scoase la 
iveală de ploi şi furtuni. Muzeele din Europa şi America au 
organizat imediat expediţii destinate să descopere cât mai 
multe lucruri cu putință. Târnăcoapele şi lopeţile au 
dezvăluit în curând existența unor oraşe străvechi. Oraşe- 
morminte, le-am putea foarte bine numi. 

Babilonul era unul dintre aceste oraşe. Timp de aproape 
douăzeci de secole, vânturile deşertului au aşternut nisipul 
peste acest oraş cândva magnific. Construite din cărămidă, 
zidurile expuse intemperiilor s-au dezintegrat, 
transformându-se din nou în pământ. Aşa arăta Babilonul 
astăzi — oraşul cel mai bogat al antichităţii - un morman de 
mizerie, părăsit de atâta amar de vreme încât nimeni nu mai 
ştia cum s-a numit cândva - până când arheologii l-au 


redescoperit, îndepărtând cu grijă nisipul ce s-a aşternut 
de-a lungul timpului peste vestigiile templelor şi palatelor 
lui, care odinioară au constituit mândria Babilonului. 

Mulţi oameni de ştiinţă consideră civilizația Babilonului şi 
a altor oraşe din această vale ca fiind cele mai vechi din 
lume - lucru care a fost dovedit recent. Datele obținute de 
pe urma studiilor şi cercetărilor intense susțin că această 
civilizație a trăit acum opt mii de ani. Un lucru extrem de 
interesant în acest sens este modul prin care oamenii de 
ştiinţă au ajuns la această concluzie. Arheologii au 
descoperit printre ruinele Babilonului descrierile unei 
eclipse de soare. Astronomii lumii moderne au calculat 
timpul în care a avut loc această eclipsă - vizibilă în Babilon 
- şi au stabilit o corelaţie între calendarul lor şi calendarul 
nostru. 

S-a dovedit astfel că, acum opt mii de ani, populaţia 
sumeriană care locuia în Babilonia trăia în oraşe 
înconjurate de ziduri de apărare. Ne putem doar imagina ce 
rădăcini adânci au în istorie aceste oraşe, existând cu multe 
secole înainte de naşterea Babilonului. Locuitorii acestor 
oraşe nu erau doar nişte simpli barbari a căror existență se 
limita la zidurile lor de apărare. Ei erau nişte oameni culți şi 
bine instruiți. După cum menționează istoria, din rândurile 
lor s-au născut primii ingineri, primii astronomi, primii 
matematicieni, primii oameni de afaceri şi tot ei sunt primii 
care au avut parte de un sistem de scriere. 

Am vorbit deja despre sistemele extraordinare de irigație, 
sisteme care au transformat această vale aridă într-un 
paradis al agriculturii. Se mai pot vedea şi astăzi rămăşiţele 
acestor canale de irigație, deşi acum sunt pline de nisip. 
Unele dintre ele sunt atât de mari, încât -— golite de apă — 
este posibil ca doisprezece cai, aşezaţi unul lângă altul, să 
meargă în aceeaşi direcție. Ele se pot compara ca mărime cu 
cele mai mari canale din Colorado şi Utah. 


În afară de sistemul de irigație a văii Babilonului, inginerii 
babilonieni au mai realizat un proiect de aceeaşi importanță 
covârşitoare. Printr-un sistem de drenaj extrem de elaborat, 
ei au răpit o suprafață imensă de teren mlăştinos de la 
gurile râurilor Tigru şi Eufrat, transformând-o într-un teren 
propice agriculturii. 

Istoricul şi călătorul grec Herodot a vizitat Babilonul pe 
când acesta cunoştea o înflorire extraordinară şi ne oferă 
singura descriere a oraşului realizată de un străin. Scrierile 
sale ne oferă o descriere extrem de plastică a Babilonului, 
menționând în acelaşi timp unele dintre obiceiurile mai 
puţin obişnuite ale locuitorilor lui. El vorbeşte şi despre 
pământul extraordinar de fertil, care dădea naştere unor 
recolte extrem de bogate de grâu şi orz. 

Gloria Babilonului s-a pierdut în negura timpului, dar 
înțelepciunea poporului său a dăinuit de-a lungul secolelor, 
ajungând până la noi. Pentru felul în care au avut grijă să 
ne transmită gândurile lor pline de înțelepciune, noi le 
suntem veşnic recunoscători. În vremurile acelea 
îndepărtate, hârtia era un lucru complet necunoscut. Aşa că 
ei îşi scrijeleau cu trudă gândurile pe tăblițe din argilă 
moale. Când terminau de scrijelit aceste tăblițe, le băgau în 
cuptoare, transformându-le în acest fel în nişte plăci extrem 
de rezistente. Aveau o suprafață de circa 40 de centimetri şi 
o grosime de aproximativ 7 centimetri. 

Aceste tăblițe de argilă ţineau atunci locul formelor 
moderne de scris. Cu ajutorul lor, oamenii confereau 
nemurire legendelor, poeziilor sau istoriei lor, transcriind în 
acelaşi timp decretele împărăteşti, legile pământului, 
titlurile de proprietate, obligaţiile contractuale şi chiar 
scrisori, ce erau încredințate unor mesageri pentru a fi duse 
în oraşele îndepărtate. Datorită acestor tăblițe de argilă, ne 
putem face o idee despre viața şi afacerile personale ale 
acestor oameni. De exemplu, o tăbliță de argilă — scrisă, 


evident, de un negustor de la ţară -menționează faptul că la 
o anumită dată un anumit client a adus o vacă, pe care a 
vândut-o în schimbul a şapte saci cu grâu, trei urmând a fi 
livrați la data respectivă, iar ceilalți patru la o dată 
ulterioară, în conformitate cu dorința clientului. 

Arheologii au recuperat biblioteci întregi de tăblițe de 
argilă - sute de mii de tăblițe, pe care le-au descoperit 
printre ruinele acestor oraşe din antichitate. 

Una dintre minunile Babilonului o constituie zidurile 
imense care înconjurau cândva oraşul. Anticii le-au 
catalogat - împreună cu marea piramidă din Egipt - ca 
făcând parte dintre cele şapte minuni ale lumii. Se spune că 
regina Semiramida este cea care a ridicat primele ziduri la 
începutul existenţei oraşului. Săpăturile făcute în timpurile 
moderne nu au scos însă la iveală nicio rămăşiţă din 
zidurile originale. Nu se ştie nici măcar care este înălțimea 
lor exactă. Estimările făcute în urma unor descrieri antice 
ale zidurilor susțin că acestea ar fi avut în jur de cinci sau 
şase metri înălțime, căptuşite în exterior cu cărămidă arsă şi 
protejate apoi de nişte şanţuri adânci, pline cu apă. 

Zidurile ridicate mai târziu şi cele care au ajuns deja 
celebre au fost începute cu aproape şase sute de ani înainte 
de Christos de regele 

Nabopolassar. El plănuia ridicarea unor ziduri gigantice, 
dar nu a mai trăit ca să-şi vadă opera terminată. Ele au fost 
lăsate în sarcina fiului său, Nabucodonosor, un nume 
binecunoscut în istoria biblică. 

Înălțimea şi lungimea acestor ziduri depăşesc imaginaţia. 
Surse sigure afirmă că aveau aproape cincisprezece metri 
înălțime - echivalentul unei clădiri moderne cu cincisprezece 
etaje. S-a estimat că erau atât de lungi încât ajungeau până 
la paisprezece sau chiar şaptesprezece kilometri. Terasa 
acestor ziduri era atât de lată încât se spune că un car tras 
de şase cai se putea foarte bine plimba de-a lungul şi de-a 


latul ei. Din această construcție magnifică, puţine lucruri 
ne-au mai rămas astăzi — doar câteva porțiuni din fundaţia 
zidurilor şi şanţurile cu apă. În afară de distrugerile 
provocate de natură, arabii au contribuit şi ei la năruirea 
totală a acestei construcţii extraordinare, furând cărămida 
pentru propriile lor construcții. 

Aproape toate armatele victorioase ale cuceritorilor lumii 
antice au încercat să distrugă rezistența impusă de zidurile 
Babilonului. Mulţi regi au asediat Babilonul, dar n-au reuşit 
niciodată să-l cucerească. Armatele invadatoare nu sunt 
deloc un subiect de neglijat. Istoricii vorbesc de unități de 
luptă serioase, din care făceau parte 10.000 de călăreţi, 
25.000 de care de război şi 1200 de regimente de pedestraşi, 
unde fiecare regiment în parte avea câte 1000 de oameni. 
Cuceritorii aveau adesea nevoie de doi sau trei ani ca să 
strângă materialele de război necesare şi ca să construiască 
hambare pentru mâncare pentru toată durata asediului. 

Babilonul semăna foarte mult cu oraşele lumii moderne. 
Avea străzi şi magazine. Vânzătorii ambulanți îşi vindeau 
marfa prin cartierele rezidențiale. Preoţii oficiau slujbe în 
temple magnifice, în interiorul oraşului exista o zonă 
îngrădită, interzisă muritorilor de rând, ce era destinată 
palatelor regale. Se spune că zidurile care înconjurau 
această zonă erau mai înalte decât cele care înconjurau 
oraşul. 

Babilonienii erau nişte oameni talentați, deținând tainele 
diverselor arte şi meşteşuguri precum sculptura, pictura, 
arta țesutului, a bijuteriilor, a fabricării armelor din metal, 
dar şi arta cultivării pământului. Bijutierii lor erau creatorii 
celor mai frumoase bijuterii din lume. Arheologii au 
recuperat multe bijuterii de o frumusețe rară din 
mormintele posesorilor lor bogaţi şi ele se află acum în cele 
mai mari muzee din lume, încântând ochii oricărui privitor. 


Într-o perioadă în care tot restul lumii tăia copacii cu 
topoare din piatră sau vâna şi se lupta cu ajutorul sulițelor 
şi săgeţilor ce aveau vârfuri din cremene, babilonienii 
foloseau topoare, sulițe şi săgeți cu vârfuri din metal. 

Babilonienii erau nişte negustori şi oameni de afaceri 
desăvârşiți. După câte ştim, ei sunt inventatorii noțiunilor 
financiare precum schimb monetar, obligaţii contractuale şi 
titluri de proprietate. 

Rezistența Babilonului nu a putut fi niciodată înfrântă de 
armatele invadatoare până în jurul anului 540 înainte de 
Christos. Dar, chiar şi atunci, zidurile nu au cedat în fața 
cuceritorilor. Povestea prăbuşirii Babilonului este o poveste 
ieşită din comun. Cyrus, unul dintre cei mai mari cuceritori 
din vremea aceea, intenționa să atace oraşul, sperând să 
distrugă rezistența zidurilor inexpugnabile. Sfetnicii lui 
Nabonidus, regele Babilonului, l-au determinat să 
pornească în întâmpinarea lui Cyrus, fără să mai aştepte ca 
acesta să asedieze oraşul. Suferind însă o înfrângere 
dureroasă, armata babiloniană a fugit din fața duşmanului. 
Şi astfel, Cyrus - găsind porțile deschise - a intrat în oraş şi 
l-a cucerit fără să mai întâmpine rezistență. 

Apoi, puterea şi prestigiul Babilonului au început să 
dispară puțin câte puțin până când - în decurs de câteva 
sute de ani — a devenit un oraş pustiu, lăsat în voia sorții, a 
vânturilor şi furtunilor, care l-au îngropat din nou în 
nisipurile deşertului din care cândva s-a înălțat cu fală şi 
grandoare. Babilonul s-a prăbuşit şi nu se va mai ridica 
niciodată, dar civilizația lumii întregi îi va fi veşnic 
recunoscătoare. 

Timpul implacabil a transformat în praf zidurile falnice 
ale templelor Babilonului, dar înțelepciunea lui va dăinui în 
veci. 


Milioane de cititori au ajuns să cunoască celebrele 
„parabole babilonieni” „ale lui George S. Claxon. Considerate 
a fi adevărate surse de inspirație, ce tratează atât subiecte 
dureros de actuale precum planificarea şi obținerea 
succesului financiar, asigurarea unui venit solid pentru viitor, 
dar şi principii financiare extrem de solide, deşi vechi de mii 
de ani, aceste povestiri fascinante, bogate în sfaturi şi 
informaţii extrem de utile, au devenit un model demn de 
urmat pentru toți autorii lumii moderne ce hotărăsc să scrie 
despre toate aceste subiecte. 

Pentru cei care au citit Arta vânzării de Zig Ziglar, numele 
lui George S. Clason nu este o necunoscută, iar această carte 
vine după o îndelungă aşteptare. Paginile ei vă vor purta doar 
aparent înapoi în timp, tocmai în îndepărtatul Babilon, 
leagănul principiilor de bază ale lumii financiare, prețuite şi în 
zilele noastre şi puse în practică în întreaga lume. 

Folosind un limbaj la fel de simplu, dar şi profund, precum 
cel biblic, acest ghid de înțelegere a lumii financiare ne 
schițează o cale sigură spre prosperitate şi, implicit, spre 
fericire. Totodată, ne ajută să înţelegem problemele financiare 
cu care ne confruntăm, oferindu-ne şi o soluție ce ne va 
călăuzi pe toată durata vieţii noastre. Cel mai bogat om din 
Babilon este o carte pe care trebuie s-o citiți fără întârziere, s- 
o recomandati prietenilor şi s-o dăruiți tinerilor ce fac primii 
paşi în lumea afacerilor. 


Cuprins 


I. Omul care dorea aurul 

II. Cel mai bogat om din Babilon 

III. Cele şapte leacuri împotriva sărăciei 

IV. Cum puteți intra în grațiile Zeiţei Norocului 
V. Cele cinci legi ale aurului 


VI. Cămătarul din Babilon 

VII. Zidurile Babilonului 

VIII. Negustorul de cămile din Babilon 
IX. Tăbliţele de argilă din Babilon 

X. Cel mai norocos om din Babilon 

XI. Câteva date istorice despre Babilon 


